text:
གཟུགས་ཀྱི་སྙེ་མའི་སྐོར། དང་པོ།
དེ་སྔོན་ཟི་ལིང་དུ་”གཟུགས་ཀྱི་ཉི་མ་”ཞེས་པའི་ཟ་ཁང་ཞིག་ཕྱེས་པ་རེད། དེའི་འཕྱོར་མཛེས་རྒྱན་སྤྲོས་ཀྱི་ལས་ཀ་ནི་ངའི་གྲོགས་པོ་ཞིག་གིས་འགན་ཁུར་ནས་བསྒྲུབས་པ་རེད། སྒོ་ཕྱེས་པའི་རྗེས་སུ་ང་ལ་གསོལ་སྟོན་ཞིག་བཤམས་སོང་། གསོལ་སྟོན་གྱི་ཉིན་ལ་”གཟུགས་ཀྱི་ཉི་མའི་གསོལ་སྟོན་ཁང་”གི་སྦྱིན་བདག་དང་། ངའི་གྲོགས་པོ་གཉིས་ཀྱིས་ང་ལ་གཟུགས་ཀྱི་ཉི་མའི་གསོལ་སྟོན་ཁང་གི་བཟོ་བཀོད་ཀྱི་ཐད་ནས་བསམ་འཆར་ཞིག་བཤད་རོགས་ཟེར། དེ་ནས་ངས་ད་མི་བཤད། བཤད་ན་ངའི་ཁ་ནང་ནས་ཅི་ཡོང་འདི་ཡོང་མི་ཤེས། གཅིག་བྱས་ན་དེ་རིང་ཁྱེད་གཉིས་ལ་ཕོག་ཐུག་བཟོས་ནས་ངའི་ཁ་ནང་ལ་ཅི་ཡང་མི་རེག་ནའང་ཐང་ཞེས་ཀུ་རེ་བྱས་པ་ཡིན། ཁོ་གཉིས་ཀྱིས་ཅིས་ཀྱང་བཤད་དགོས་ཞེས་ནན་ཏན་བྱས་སོང་།
དེ་ནས་ངས་གར་སྟེགས་རྒྱབ་ལོག་གི་འབྲུག་དེའི་སྐེད་པ་ཕྲ་སོང་བ་རེད། མཇུག་མ་ཐུར་ལ་ཕྱོགས་པ་ཡང་མི་ལེགས། ཟ་ཁང་གི་མིང་ལ་གཟུགས་ཀྱི་ཉི་མ་ཟེར་བའི་སྐབས་སུ། ཉི་མ་བྲིས་པ་ནི་དོན་དུ་ཡིག་ནོར་ཞིག་རེད། འབྲུག་གི་སྐེད་པ་ཕྲ་བ་དེ་ཡོང་སྒོ་ལ་གནོད་པ་དང་མཇུག་མ་ཐུར་ལ་བརྐྱངས་པ་དེ་ཡང་རྒྱུན་སྐྱོང་ལ་གནོད་པ་འབྱུང་བའི་མཚན་མ་རེད། གནའ་དུས་ཡིག་རྙིང་རྣམས་སུ་”གཟུགས་ཀྱི་ཉི་མ་”ལ་”གཟུགས་ཀྱི་སྙེ་མ་”ཞེས་བྲིས་ཡོད་པ་རེད། ཅེས་བཤད་པ་ན།
ཁོ་གཉིས་ཀྱིས་དོགས་མི་བདེ་བའི་ངང་ནས། ང་ལ་གསལ་བཤད་བྱས་སོང་། འབྲུག་གི་སྐེད་པ་ནི་དངོས་གནས་ཕྲ་དྲགས་འདུག འོན་ཏེ་མཇུག་མ་ཐུར་ལ་བརྐྱངས་པ་དང་། གཟུགས་ཀྱི་ཉི་མའི་མིང་ཡིག་ནོར་ཡིན་པ་དེ་ཁས་ལེན་དཀའ་ཞེས་སྦྱིན་བདག་གིས་འཕྲལ་དུ། རྒན་བརྩོན་འགྲུས་རབ་རྒྱས་ལགས་ཀྱིས་བསྒྲིགས་པའི་《ཀུན་འདུས་ཞལ་ཐང་ཆེན་མོའི》དཔེ་ཆ་དེ་ཁྱེར་འོངས་ནས་ང་ལ་བསྟན་བྱུང་། ལྟོས། འདིར་ཡང་”གཟུགས་ཀྱི་ཉི་མ་”བྱ་བ་ལས་ཁྱེད་ཀྱིས་བཤད་པ་ལྟར་”གཟུགས་ཀྱི་སྙེ་མ་”ཞེས་བྲིས་མི་འདུག་ཅེས་བཤད་སོང་།
ངས་ཁོ་གཉིས་ཀྱིས་བཤད་པ་བཞིན་དཔེ་ཆ་གང་མང་ཞིག་ཏུ་དེ་ལྟར་བྲིས་ཡོད་པ་ཁས་བླངས་པ་ཡིན། ཡིན་ནའང་། གལ་ཏེ་ང་ཡིན་ཚེ་”གཟུགས་ཀྱི་སྙེ་མ་”ཞེས་བྲི་རྒྱུ་རེད་ཅེས་ལན་བཏབ་པ་ཡིན།
དེ་ལྟར་ཡིན་པའི་གནས་ལུགས་ནི། 《བཀའ་ཆེམས་ཀ་ཁོལ་མ》རུ། གཟུགས་ཀྱི་སྙེ་མའི་གཏམ་རྒྱུད། ཅེས་པ་དང་། ས་སྐྱ་པཎ་ཆེན་གྱི《མཁས་འཇུག》ནང་དུ། གཟུགས་ཀྱི་སྙེ་མ་ཞེས་བྲིས་ཡོད་པ་དང་། ཨུ་རྒྱན་གླིང་པའི《བཀའ་ཐང་སྡེ་ལྔ》རུ་ཡང་། གཟུགས་ཀྱི་སྙེ་མའི་སྒྲུང་ཞེས་འཁོད་ཡོད་པས། སྔོན་གྱི་དཔེ་རྙིང་རྣམས་སུ་གཟུགས་ཀྱི་སྙེ་མ་བྱ་བ་ལས་གཟུགས་ཀྱི་ཉི་མ་ཞེས་བྲིས་མེད་པའི་རྒྱུ་མཚན་གྱིས་ཡིན་པའི་ཕྱིར་རོ།། (ཕྱིས་སུ་མཁས་དབང་དགེ་ཆོས་ཀྱི་གསུང་དུ་ཡང་གཟུགས་ཀྱི་སྙེ་མ་ཞེས་བྲིས་པ་ཞིག་མཐོང་སོང་)
ངས་བསམ་ན་གཟུགས་ཀྱི་སྙེ་མ་དེ་གཟུགས་ཀྱི་ཉི་མ་ལ་འཕོ་འགྱུར་བྱུང་བའི་རྒྱུ་རྐྱེན་ནི། མངོན་བརྗོད་སྐོར་གྱི་དཔེ་ཆ་རྣམས་བོད་ནང་ལ་རྒྱ་ཁྱབ་ཏུ་དར་རྒྱས་བྱུང་བ་ནས་བཟུང་རིམ་གྱིས་འགྱུར་ལྡོག་བྱུང་བ་ཞིག་རེད་སྙམ། དེ་ཡང་གཙོ་བོ་མངོན་བརྗོད་ཀྱི་དཔེ་ཆ་ཁག་ཏུ་”གཟུགས་ཀྱི་སྙེ་མ་”་བྱ་བའི་སྐབས་སུ། སྨད་འཚོང་མའི་མིང་གི་རྣམ་གྲངས་ཡིན་ཞེས་གསལ་བ་དེ་རེད། ནང་དོན་དེའི་རྐྱེན་གྱིས་སྙེ་མ་ནི་ཉི་མ་རུ་འགྱུར་བའི་མགོ་བརྩམས་པ་རེད་འདོད་དོ།།
དེ་རིང་ཉིན་ཐོ་ཞིག་མཐོང་བའི་རྐྱེན་བྱས་ཏེ་འཕྲལ་དུ་ཚངས་དབང་གིས་ཟིན་ཐོ་རུ་བཀོད་པའོ།། 2017/5/18/
གཟུགས་ཀྱི་སྙེ་མའི་སྐོར། གཉིས་པ།
ཉེ་སྔོན་ངེད་ཀྱིས་རང་གི་སྐད་འཕྲིན་སྟེང་དུ“གཟུགས་ཀྱི་སྙེ་མ”ཡི་སྐོར་ནས་བསམ་ཚུལ་འགའ་བཤད་པ་ཡིན། དེ་རིང་ཡང་དེའི་སྐོར་གླེང་བར་འདོད། གཙོ་བོ་ངས་གཟུགས་ཀྱི་སྙེ་མ་ཞེས་པའི་མིང་བརྡ་དེའི་འཕོ་འགྱུར་དང་དེ་དང་འབྲེལ་བའི་གནས་བབ་འགའ་གླེང་འདོད་བྱུང་། སྤྱིར་ན་མིང་བརྡ་དེ་ནི་རིག་གཞུང་གི་ངོས་ནས་བཤད་ན་དེ་འདྲའི་གལ་ཆེ་བ་ཞིག་ཡིན་སྣང་མི་བསམ་ཡང་། ང་ཚོས་གནད་དོན་སྐོར་ཞིག་ལ་སྣང་ཆུང་བྱས་ཏེ་གནས་ཚུལ་ངོ་མ་བོར་སོང་བ་དེ་འདྲའང་འདུག་སྙམ།
དེ་སྔོན་ངེད་ཀྱིས་གཟུགས་ཀྱི་ཉི་མ་ཞེས་བྲིས་པ་ནི་ནོར་བ་རྒྱུན་འབྱམས་སུ་སོང་བའི་གནས་ཚུལ་ཞིག་རེད་ཅེས་བཤད་པ་ཡིན། ལྟ་ཚུལ་དེ་འདྲ་ཞིག་བཏོན་པའི་རྗེས་སུ། དྲྭ་གྲོགས་རེ་གཉིས་ཀྱིས་དེ་ནི་གདམ་ང་ཡིན་པ་ལས་ནོར་བ་ཞིག་མིན་པར་བཤད།
ངས་གཟུགས་ཀྱི་ཉི་མ་ཞེས་བྲིས་ན་ནོར་བ་རེད་ཟེར་དོན་ནི་ལོ་རྒྱུས་ཀྱི་རྒྱབ་ལྗོངས་ཤིག་ལ་བརྟེན་ནས་བཤད་པ་ཡིན། ང་ཚོས་ནམ་རྒྱུན་བཤད་པའི་སྐབས་ཀྱི་གདམ་ང་བྱ་བ་ནི་གང་རུང་གི་དོན་རེད། གསལ་བོར་བཤད་ན་གང་ཡིན་ནའང་ཆོག་ཟེར་བ་ལྟ་བུ་རེད། འོན་ཏེ། “གཟུགས་ཀྱི་སྙེ་མ”་དང་། གཟུགས་ཀྱི་ཉི་མ་གཉིས་གདམ་ང་ཡིན་གསལ་གྱི་ཁུངས་ལུང་ཡིག་ཚང་གང་ཡང་མཐོང་མ་བྱུང་ཡང་། འོན་ཏེ། དེ་གདམ་ང་ཡིན་ཚུལ་གྱི་ཁུངས་ལུང་བཙལ་དགོས་ན། ཐོག་མར་གཟུགས་ཀྱི་ཉི་མ་བྱ་བའི་སྒྲུང་དེ་སྒྱུར་རྩོམ་ཡིན་མིན་ཤེས་རྒྱུ་དེ་གལ་ཆེན་པོ་རེད། གལ་ཏེ་སྒྱུར་རྩོམ་ཡིན་ན། སྐད་ཡིག་གང་ནས་བསྒྱུར་བ་སོགས་ལ་ཞིབ་འཇུག་བྱ་རྒྱུ་དེ་གཙོ་བོ་རེད།
སྔ་རབས་ཀྱི་མཁས་པ་ཚོས་གཟུགས་ཀྱི་སྙེ་མ་ནི་གཏམ་རྒྱུད་དང་། ལྷ་སྒྲུང་དང་། ཟློས་གར་བཅས་ལས་གང་གི་ཁོང་གཏོགས་ཡིན་པའི་ཐད་ལ་བཞེད་སྲོལ་མི་འདྲ་བ་བྱུང་འདུག་སྟེ། ཨོ་རྒྱན་གླིང་པའི་ 《བཀའ་ཐང་སྡེ་ལྔ》རུ། སྒྲུང་ངམ་ལྷ་སྒྲུང་ཡིན་པར་བཤད། 《བཀའ་ཆེམས་ཀ་ཁོལ་མ》ལས། གཏམ་རྒྱུད་ཀྱི་རིགས་ཡིན་པར་བཤད་པ་དང་། ས་པཎ་གྱི་《མཁས་པར་འཇུག་པའི་སྒོ》ཞེས་པ་ལས། ཟློས་གར་བསྟན་བཅོས་ཀྱི་ཁོངས་གཏོགས་ཡིན་པར་བཤད་དོ།།
ཉེ་ཆར་མཐོང་བའི་གཟུགས་ཀྱི་ཉི་མའི་རྣམ་ཐར་ལ་པར་གཞི་མི་འདྲ་བ་འགའ་བྱུང་ཡོད་པ་མཐོང་། པར་གཞི་ཚང་མ་གཅིག་ཡིན་ནམ། ཡང་ན་མི་འདྲ་བ་ཕྲན་བུ་ཡོད་མེད་སོགས་ཀྱི་གནས་ཚུལ་ཡང་ཤེས་མ་སོང་། བོད་ཀྱི་ནང་བསྟན་དཔེ་ཚོགས་ཁང་གིས་བསྒྲིགས་པའི་གྲས་སུ་དེའི་ཤིང་པར་ཞིག་འདུག ཁ་བྱང་ལ་“དྲང་སྲོང་གི་བུ་མོ་བྲམ་ཟེ་གཟུགས་ཀྱི་ཉི་མའི་རྣམ་ཐར་བཞུགས་སོ།།” ཞེས་གསལ། ཡིན་པ་ནི་ཤིང་པར་སྣ་ཐུང་རེད། དཔེ་ཆ་དེའི་མཇུག་བྱང་དུ། བོད་ལུགས་རབ་བྱུང་བཅུ་དྲུག་པའི་ནང་ཚན་དཔལ་གདོང་ཞེས་པ་འབྱུང་བ་གསུམ་ལྡན་ཆུ་མོ་བྱ་ལོ། དབྱིན་ཇི་འདས་ལོ་ཆིག་སྟོང་དགུ་བརྒྱ་སོ་གསུམ་པའི་(1933)ལོར་ཀ་སྦུག་ཏུ་པར་གསར་བསྐྲུན་སྐབས་པར་བྱང་སྨོན་ཚིག་གཡར་ཕྲལ་ཙམ་དུ་བྱེད་པ་པོ་བོད་ཡིག་གསར་འགྱུར་པར་དབོན་ཁུ་ནུ་མཐར་ཕྱིན་པས་སོ།།
གོང་དུ་བཤད་པའི་དཔེ་ཆ་དེའི་ལྡེབ་མ་1་ནས་3་བར་ནང་དོན་འདི་འདྲ་ཞིག་མཐོང་སོང་། “དྲང་སྲོང་གི་བུ་མོ་གཟུགས་ཀྱི་ཉི་མའི་རྣམ་ཐར་འདི་ཉིད་གཏམ་རྒྱུད་ཀྱི་རྗེས་སུ་འབྲངས་ཏེ། དེ་དག་གི་དོན་འཆད་པ་ལ་བྱའི་སྒྲུང་དང་། རོའི་སྒྲུང་། སྤྲེའུ་ལྷ་ལོན་གྱི་སྒྲུང་། རྒྱལ་པོ་མ་སྔའི་སྒྲུང་། ཡིད་འཕྲོག་མའི་སྒྲུང་། རྒྱལ་པོ་སྤྱི་ལ་དགའི་སྒྲུང་། ཉ་མོ་རྒད་པོའི་བསྟན་བཅོས། མགྲིན་བཟང་རྒྱའུའི་བསྟན་བཅོས། གཞན་ཡང་འདུལ་བ་དང་། མདོ་སྡེ་དུ་མ་ནས། གཏམ་རྒྱུད། འདོད་སྲེད་ཅན་འཁོར་བ་ལས་ངེས་པར་བྱུང་བའི་དྲན་བསྐུལ། བྲམ་ཟེ་གཟུགས་ཀྱི་ཉི་མའི་བསྟན་བཅོས་འདི་ཉིད། སྔོན་བོད་དུ་བཻ་རོ་ཙ་ན་དང་། ཤེའུ་ལོ་ཙྪ་བ་གཉིས་ཀྱིས་བསྒྱུར་པ་ལས། ཤེའུ་ལོ་ཙྪ་བའི་རྗེས་སུ་འབྲངས་ནས། དེ་ཡང་གཏམ་རྒྱུད་ཉན་པ་ལ་དམ་ཚིག་སྡོམ་པ་གསུམ་སྲུང་དགོས་ཏེ། ཤེས་ཀྱང་གོང་སྤྱོད་མི་བྱེད་པ་དང་གཅིག བར་དུ་མ་ཡེངས་པར་ཉན་པ་དང་གཉིས། ཐ་མ་འཆལ་བར་མི་གཏོང་བ་དང་གསུམ་པོ་ཐུགས་ལ་བཞག་ནས་གསན་པར་ཞུ། ཞེས་གསལ།
གོང་གསལ་གྱི་ནང་དོན་ཁག་ལ་གཞིགས་ན། དཔེ་ཆ་དེའི་མིང་ཆ་ཚང་ལ། 《དྲང་སྲོང་གི་བུ་མོ་གཟུགས་ཀྱི་ཉི་མའི་རྣམ་ཐར》ཞེས་པ་ཡིན་པ་དང་། གཞན་རྣམ་ཐར་གཏམ་རྒྱུད་ཀྱི་རིགས་ཡིན་པ་མ་ཟད་སྒྱུར་རྩོམ་ཡིན་པའང་གསལ་བོར་བཤད་འདུག ལོ་ཙཱ་བ་ནི་བཻ་རོ་ཙ་ན་དང་ཤེའུ་ལོ་ཙཱ་བ་གཉིས་ཡིན་ཞེས་བཤད་ཡོད་དེ། བོད་ཀྱི་ལོ་རྒྱུས་ཡིག་ཚང་ཁག་ཏུ། བཻ་རོ་ཙ་ན་དངཤེའུ་ལོ་ཙཱ་བ་ཞེས་པའི་མཚན་ཅན་གཉིས་བྱོན་ཡོད་པ་མཐོང་། གཅིག་ནི་དུས་རབས་8____9་སྐབས་སུ་བྱོན་པའི་བཻ་རོ་ཙ་ན་སྟེ་ཡོངས་གྲགས་ཀྱི་ལོ་ཙཱ་བ་ཆེན་པོ་དེ་ཉིད་དང་། ཤེའུ་ལོ་ཙཱ་བ་ཞེས་སྨན་རྩིས་ཀྱི་ཡིག་ཚང་ཁག་ཏུ་གསལ་བ་དེ་གཉིས་རེད། ཡང་གཅིག་ནི་དུས་རབས་11__12སྐབས་སུ་བྱོན་པའི་རྒྱ་གར་གྱི་པཎྚི་ཏ་བཻ་རོ་ཙ་ནའམ་བཻ་རོ་ཙ་ན་རཀྵི་ཏ་དང་། ཤེའུ་ལོ་ཙཱ་བ་བཛྲ་དེ་བ་ཞེས་པ་དེ་གཉིས་རེད། ལོ་པཎ་ཕྱི་མ་འདི་གཉིས་ནི་ཙ་མི་པཎ་ཆེན་གྱི་དངོས་སློབ་རེད། དེས་ན་༼དྲང་སྲོང་གི་བུ་མོ་གཟུགས་ཀྱི་ཉི་མའི་རྣམ་ཐར༽་བྱ་བ་ནི་གོང་གི་ལོ་ཙཱ་བ་དེ་གཉིས་ཀྱི་འགྱུར་ཡིན་ནམ། ཕྱི་མ་གཉིས་ཀྱི་འགྱུར་ཡིན་གང་ཡིན་གསལ་བོར་བཤད་ཡོད་པ་ཞིག་མཐོང་མ་མྱོང་། ༼བཀའ་ཆེམས་ཀ་ཁོལ་མ༽་རུ། ར་མོ་ཆེའི་ལྡེབས་རིས་སུ་༼གཟུགས་ཀྱི་སྙེ་མའི་གཏམ་རྒྱུད༽་བྲིས་ཞེས་པ་ལ་བརྟགས་ན་ལོ་ཙཱ་བ་ནི་གོང་མ་གཉིས་ཡིན་ནམ་སྙམ།
ཡང་འདི་སྒྱུར་རྩོམ་ཡིན་པའི་བཤད་ཚུལ་གཞན་ཞིག་ནི་རཀ་ར་བཀྲས་མཐོང་གི་《གསར་བསྒྱུར་རཱ་མ་ཡཱ་ནའི་རྟོགས་བརྗོད།》 ཞེས་བྱ་བ་ལས།
“རྗེ་ས་པཎ་ཆེན་པོ་ཉིད་ཀྱིས་མཛད་པའི་མཁས་པ་ལ་འཇུག་པའི་སྒོར། རྩོམ་པའི་སྐབས་སུ་ཀླུ་ཀུན་ཏུ་དགའ་བའི་ཟློས་གར་དང་། གཟུགས་ཀྱི་སྙེ་མའི་ཟློས་གར་ཞེས་གསུངས་པ་ནི་དེང་སང་རང་རེའི་གཟུགས་ཀྱི་ཉི་མ་འདིའི་ཁུངས་ཡིན་ཚོད་དུ་སྣང་ལ། གང་ལྟར་གཟུགས་ཀྱི་སྙེ་མ་དང་ཉི་མའི་ཟློས་གར་གྱི་བསྟན་བྱའི་འདྲེན་མ་གཙོ་མོ་དེ། རི་དྭགས་ལས་སྐྱེས་པར་བཤད་པ་མཚུངས་པས། ནག་མོའི་ཁོལ་གྱིས་མཛད་པ་ཤ་ཀུནྟ་ལ་ཡང་། སྔར་ལན་གཅིག་བོད་དུ་བསྒྱུར་པའམ་ཟློས་གར་འདི་ཤིན་ཏུ་གྲགས་ཆེ་བས་འདི་ལ་གཞི་བྱས་ཏེ། གཟུགས་ཀྱི་སྙེ་མའམ་ཉི་མ་བྱུང་བའང་སྲིད་སྙམ། ཤ་ཀུནྟ་ལའི་ཟློས་གར་ནི་ཨ་མདོ་དགེ་འདུན་ཆོས་འཕེལ་གྱིས་བསྒྱུར་པར་མཛད་དེ། བྱ་ལེན་མའི་ཟློས་གར་ཞེས་མིང་བསྒྱུར་མཛད་ལ། རིན་སྤུངས་པའི་མངོན་བརྗོད་ཀྱི་སྤྱི་སྡེའི་ཡན་ལག་ནང་། ས་ཀུནྟ་ལ་ནི་འོད་དང་བྱ་ཞེས་བྱུང་། ཆོས་རྒྱལ་དགེ་དབང་གིས་ཀྱང་ཐུབ་པ་རྭ་གཅིག་པ་དང་དྲང་སྲོང་གི་བུ་མོ་པདྨ་ཅན་ཞེས་པ་རི་དྭགས་མོ་ལས་སྐྱེས་པའི་ཡལ་འདབ་ཤིན་ཏུ་སྙན་པ་ཞིག་དཔག་བསམ་འཁྲི་ཤིང་དུ་བཞུགས། “
ཞེས་གོང་འཁོད་ཀྱི་ནང་དོན་ཁག་ལ་དཔྱད་ན། “གཟུགས་ཀྱི་ཉི་མ”ནི“གཟུགས་ཀྱི་སྙེ་མ”ཡིན་པ་དང་། དེ་གཉིས་ནི་སློབ་དཔོན་ནག་མོ་ཁོལ་གྱིས་བརྩམས་པའི“བྱ་ལེན་མའི་ཟློས་གར”བྱ་བ་དེར་ཐུག་ཡོད་པར་བཤད་དོ།། དེས་ན་ཁོང་གི་བཤད་ཕྱོགས་ཡིན་ན་“གཟུགས་ཀྱི་སྙེ་མ”ཡི་ཐོག་མའི་མ་རྩོམ་གྱི་མཛད་པ་པོ་ནི་སློབ་དཔོན་ནག་མོ་ཁོལ་ལ་ཐུག་ཡོད་པ་ནི་མངོན་གསལ་རེད།
ད་ནི་གོང་གསལ་གྱི་ཡིག་ཚང་རྣམས་ལ་དཔྱད་རྗེས་ང་ཚོས་གསར་དུ་ཤེས་ཐུབ་པ་ཞིག་ནི་རང་རེས་ནམ་རྒྱུན་བཤད་པའི་གཟུགས་ཀྱི་ཉི་མའི་རྣམ་ཐར་ནི། གཟུགས་ཀྱི་སྙེ་མ་ལ་ཐུག་པ་དང་། དེ་ནི་སྒྱུར་རྩོམ་ཡིན་པ་མ་ཟད་ཐོག་མའི་མ་རྩོམ་ལྟ་བུ་ནི་སློབ་དཔོན་ནག་མོ་ཁོལ་གྱིས་མཛད་པའི་བྱ་ལེན་མའི་ཟློས་གར་པ་ཐུག་ཡོད་པའང་ཤེས་ཐུབ་བོ།།
དེ་ཡང“གཟུགས་ཀྱི་སྙེ་མ”ཞེས་པ་ནས“གཟུགས་ཀྱི་ཉི་མ”རུ་བསྒྱུར་བའི་གོ་རིམ་དེ་ཇི་འདྲ་ཞིག་ནས་བྱུང་བ་ཞིབ་ཏུ་ཤེས་དཀའ་ཡང་། ངས་ཚོད་དཔོག་བྱས་པ་ཡིན་ན། དེ་ནི་དུས་རབས་བཅུ་བཞི་པའི་རྗེས་ནས་བྱུང་བའི་གནས་ཚུལ་ཞིག་རེད་བསམ། ད་ཕན་ངེད་ཀྱིས་མཐོང་བའི“གཟུགས་ཀྱི་ཉི་མ”ཞེས་བྲིས་ཡོད་པ་ཡིག་ཚང་སྔ་ཤོས་ནི་ཀུན་མཁྱེན་གོ་བོ་རབ་འབྱམས་པ་བསོད་ནམས་སེང་གེའི《སྡོམ་གསུམ་གྱི་རབ་ཏུ་དབྱེ་བའི་རྣམ་བཤད》ལས། “ཟློས་གར་གྱི་བསྟན་བཅོས་གཟུགས་ཀྱི་ཉི་མ་ལ་སོགས་པ་གསན། “ཞེས་གསལ་བ་དེ་ཡིན། ངས་མཇལ་བའི་ཁོང་གི་གསུང་འབུམ་ནི་ཤིང་པར་རེད། ནམ་ཞིག་ལ་ཤིང་པར་དུ་བཀོད་པ་དང་། དེ་དུས་མ་རྩོམ་ལ་བསྒྱུར་བཅོས་མཛད་ཡོད་མེད་སོགས་ཀྱི་གནས་ཚུལ་མ་ངེས། གལ་ཏེ་བྱུང་མེད་ན་ནི་འདི་སྔ་བ་རེད་འདོད།
སྔོན་གྱི་རྒྱ་གར་གྱི་བསྟན་བཅོས་དང་བོད་ཀྱི་གསུང་འབུམ་རྣམས་སུ། དཔེ་ཆའི་ཁ་བྱང་ལ་སྙེ་མ་དང་འབྲེལ་བའི་ནང་དོན་ནི་ཤིན་ཏུ་མང་སྟེ། དཔེར་ན། ཨ་བྷྱ་ཀ་རའི《མན་ངག་སྙེ་མ》དང་། 《རྡོ་རྗེ་ཐེག་པའི་ལྟུང་བའི་སྙེ་མ》དང་། 《དུས་འཁོར་རྟོགས་བརྗོད་དཔག་བསམ་སྙེ་མ》དང་། 《དབུ་མའི་སྙེ་མ》སོགས་ལྟ་བུའོ།།
མདོར་ན། “གཟུགས་ཀྱི་སྙེ་མ”ནས“གཟུགས་ཀྱི་ཉི་མ”རུ་བསྒྱུར་བའི་གོ་རིམ་ནི་གོང་དུ་བཤད་པ་དེ་ལྟར་ཡིན་འདུག་བསམ། ནམ་ཞིག་ལ“གཟུགས་ཀྱི་སྙེ་མ”ཡི་རྒྱ་གཞུང་རྙེད་ཚེ་སྙེ་མའི་སྐད་དོད་རེད། ཡང་ན་ཉི་མའི་སྐད་དོད་ཡོད་པ་གང་ཡིན་གསལ་བོར་ཤེས་ཐུབ་རྒྱུ་རེད་སྙམ།
2017/11/3/ ཚངས་དབང་གིས།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/25107.html


c: text/html

text:
ཞང་ཞུང་ནི་སྔར་བོན་ཆོས་དར་རྒྱས་ཆེ་བའི་ཡུལ་ཞིག་ཡིན་པར་བོན་དང་བོད་ཀྱི་ལོ་རྒྱུས་མང་ཆེ་བ་མཐུན་ཞིང་ས་གནས་གང་དུ་ཡོད་མེད་དང༌། ས་རྒྱ་ཆེ་ཆུང་གི་སྐོར་ལ་བཤད་ཚུལ་མི་མཐུན་པ་སྣ་ཚོགས་འདུག《ཆོས་འབྱུང་མཁས་པའི་དགའ་སྟོན》ལས་ཞང་ཞུང་གི་སྟོང་སྡེ་འདྲེན་པའི་སྐབས་བོད་དང་གྲུ་གུ་གཉིས་ཀྱི་མཚམས་ན་འོ་ཅོ་མང་མ་གཉིས་སོགས་ཞང་ཞུང་སྟོད་ཀྱི་སྟོང་སྡེ་ལྔ། བོད་དང་སུམ་པའི་མཚམས་ན་གུ་གེ། ཅོག་ལ་གཉིས་སོགས་ཞང་ཞུང་སྨད་ཀྱི་སྟོང་སྡེ་ལྔ་བཅས་ཞང་ཞུང་གི་སྟོང་སྡེ་བཅུ་ཡོད་པར་བཤད།
ཞང་ཞུང་ནི་གནའ་རབས་བཙན་པོའི་དུས་སྐབས་མ་བྱུང་གོང་དུ་རྒྱལ་ཕྲན་བཅུ་གཉིས་དང༌། སིལ་མ་བཞི་བཅུའི་ནང་གི་རྒྱལ་ཕྲན་ཞིག་ཡིན་པར་ཏུན་ཧོང་ནས་ཐོན་པའི་བོད་ཀྱི་ལོ་རྒྱུས་ཡིག་རྙིང་དང༌། 《ཆོས་འབྱུང་མཁས་པའི་དགའ་སྟོན》ནང་བཤད་ཅིང༌།《བོན་གྱི་ཆོས་འབྱུང》དང་ལོ་རྒྱུས་འགའ་ཞིག་ལས། ཞང་ཞུང་གི་རྒྱལ་པོ་ཁྲི་ཝེར་ལ་གུ་ལང་གསེར་གྱི་བྱུ་རུ་ཅན་ལ་སོགས་པ་གྲགས་ཆེ་བ་བཅོ་བརྒྱད་བྱུང་བ་དང༌། སྐབས་དེར་བོད་ཀྱི་ས་གནས་ཡོང་ལ་ཞང་ཞུང་སྒོ་ཕུག་བར་གསུམ་ཞེས་མདོ་སྨད་ཀྱི་ཕྱོགས་ལ་སྒོ་དང༌། དབུས་གཙང་གི་ཕྱོགས་ལ་བར། མངའ་རིས་ལ་དྭགས་ཀྱི་ཕྱོགས་ལ་ཕུག་ཅེས་ཟེར་བ་ཡིན་པར་བཤད་པས། སྐབས་དེར་བོད་ཀྱི་རྒྱལ་པོ་ཞེས་མི་ཟེར་བར་ཞང་ཞུང་གི་རྒྱལ་པོ་ཞེས་ཟེར་བ་ནི། སྐབས་དེའི་བོད་སྤྱི་ལ་དབང་བའི་རྒྱལ་པོ་ནི་ཞང་ཞུང་གི་ཡུལ་དུ་གནས་པའི་དབང་གིས་མིང་དེ་ལྟར་ཐོགས་པ་ཡིན་ཅིང༌། རྒྱལ་རབས་གང་ཡིན་ཀྱང་རང་ཉིད་ཀྱི་དབང་འོག་ཏུ་འདུས་ཟིན་པའི་ཡུལ་དེ་ལ་རྒྱལ་པོ་རང་ཉིད་གནས་སའི་ཡུལ་དེས་སྤྱི་མིང་བྱས་པ་དང༌། རང་ཉིད་ཀྱི་དབང་འོག་ཏུ་འདུས་མེད་པའི་ཡུལ་དེ་ལ་ཡུལ་སོ་སོའི་མིང་འབོད་པ་དེ་འདྲའི་དཔེ་མང་པོ་ཡོད་པས། བཙན་པོའི་རྒྱལ་རབས་ཀྱིས་བོད་དབུས་གཙང་སོགས་དབང་དུ་མ་འདུས་གོང་དུ་བོད་སྤྱིའི་མིང་ལ་ཞང་ཞུང་གི་ཡུལ་ཞེས་འབོད་པ་དང༌། བཙན་པོའི་རྒྱལ་རབས་ཀྱིས་ཞང་ཞུང་དབང་དུ་འདུས་རྗེས་ཞང་ཞུང་རྒྱལ་པོ་རང་ཉིད་གནས་སའི་ཡུལ་ཙམ་ལ་ཞང་ཞུང་གི་ཡུལ་ཞེས་འབོད་པ་ཡིན། རྒྱལ་པོ་སྲོང་བཙན་སྒམ་པོས་སྲིད་དབང་བཟུང་མ་ཐག་པའི་དུས་སྐབས་སུ་ཞང་ཞུང་དང་སུམ་པ་སོགས་ཀྱིས་ངོ་ལོག་བྱས་པའི་གནས་ཚུལ་ཏུན་ཧོང་གི་ཡིག་རྙིང་ལས་གསལ་བས《ཆོས་འབྱུང་མཁས་པའི་དགའ་སྟོན》ནང་འཁོད་པའི་ལོ་རྒྱུས་རྣམས་ཁུངས་བཙན་ཡིན་པར་ར་འཕྲོད་བྱུང་ཡོད།
ཞང་ཞུང་གི་གྲགས་ཆེ་བའི་རྒྱལ་རབས་བཅོ་བརྒྱད་ཀྱི་ཐོག་མ་ཁྲི་ཝེར་གསེར་གྱི་བྱ་རུ་ཅན་དུ་གྲགས་པ་དེའི་རྒྱལ་ས་ནི། གངས་ཆེན་པོ་ཏི་སེའི་མདུན། རི་སྤོས་ངད་ལྡན་གྱི་རྩ་བ། མཚོ་མུ་ལེ་ཁྱུད་ཀྱི་ཉེ་འགྲམ། ག་ལྗང་གཡུ་ལོ་རྫོང་མཁར་ཞེས་བྱ་བ་དེ་ཡིན་ཞིང་རྒྱལ་པོ་འདི་ནི་གཤེན་རབ་མི་བོ་ཆེའི་དངོས་སློབ་དང་བོན་གྱི་བསྟན་པའི་སྦྱིན་བདག་ཁྱད་པར་ཅན་ཞིག་ཡིན་ལ། ཁོང་གིས་གངས་ཏི་སེའི་མདུན་ཞོལ་དུ་གསས་ཁང་ནོར་བུ་སྤུངས་རྩེགས་ཞེས་བྱ་བ་ཞིག་བཞེངས། དེང་དུས་ཀྱི་དབང་དུ་བྱས་ན(རྒྱང་གྲགས་དགོན)ཞེས་པ་འབྲི་གུང་བཀའ་བརྒྱུད་པའི་ཆོས་རྒྱུད་ཀྱིས་ཟིན་པའི་དགོན་གཞིས་ཆུང་ངུ་ཞིག་ཡོད་པ་དེ་ཡིན་ནོ།།
སྤུངས་རྒྱུང་གྱེར་གྱི་རྒྱལ་པོ་བྱི་རུ་འོད་ཀྱི་བྱ་རུ་ཅན་དུ་གྲགས་པ་དེ་ནི་ཞང་ཞུང་པུ་མར་ཧྲེང་གི་ཡུལ་ལམ་དེང་དུས་ཀྱི་དབང་དུ་བྱས་ན་པུ་ཧྲེང་ངམ་པུ་རང་ཞེས་བྱ་བའི་ཡུལ་ཁམས་དེའི་སྟག་ཆེན་རྔམ་རྫོང་མཁར་ཞེས་བྱ་བའི་ཕོ་བྲང་དུ་བཞུགས་ནས། ཞང་ཞུང་གི་རྒྱལ་སྲིད་བསྐྱངས་མཛད་པ་དང་གུ་ཝེར་ནོར་གྱི་རྒྱལ་པོ་ག་ལྗང་འོད་ཀྱི་བྱ་རུ་ཅན་དུ་གྲགས་པ་དེ་ནི་ཞང་ཞུང་ཙི་ནའི་ཡུལ་ཤོད་དུམ་པ་ཚལ་ཏེ་དེང་དུས་ཀྱི་དབང་དུ་བྱས་ན་གུང་དུམ་དུ་གྲགས་པའི་ཡུལ་གྱི་ཕོ་བྲང་གསེར་གྱི་མཁར་ཞེས་བྱ་བའི་ཁབ་ཏུ་བཞུགས་ནས་ཞང་ཞུང་གི་རྒྱལ་སྲིད་བསྐྱངས་མཛད་པ་དང་སྟག་སྣ་གཟི་བརྗིད་རྒྱལ་པོ་ཁྲི་ལྡེམ་ལྕགས་ཀྱི་བྱ་རུ་ཅན་དུ་གྲགས་པ་དེ་ནི་ཞང་ཞུང་ཙི་ཎའི་ཡུལ་སྤོས་རི་ངད་ལྡན་གྱི་རྩ་བ་གྲོང་ཁྱེར་སྟག་སྣ་གླིང་གི་དབུས། དེང་དུས་ཀྱི་དབང་དུ་བྱས་ན་བོན་རི་སྟག་སྣ་རོང་ཞེས་སུ་གྲགས་པ་དེར་ཡོད་པའི་སྟག་སྣ་དབལ་གྱི་རྫོང་མཁར་དུ་བཞུགས་ཏེ་ཆབ་སྲིད་ཀྱི་མཛད་པ་གནང་བ་དང་སད་ཧྲི་གྱེར་གྱི་རྒྱལ་པོ་ཨུཏྤལ་འོད་ཀྱི་བྱ་རུ་ཅན་དུ་གྲགས་པ་དེ་ནི་ཞང་ཞུང་ཁ་ཡུག་གི་ཡུལ་མུ་རྫོང་ཆེན་པོ་ཁྲོ་ཆུའི་མཁར་ཞེས་པའི་ཕོ་བྲང་དུ་བཞུགས་ཤིང་ཆབ་སྲིད་ཀྱི་མཛད་པ་བསྐྱངས་པ་དང་། སླས་ཀྲ་གུ་གེའི་རྒྱལ་པོ་རིན་ཆེན་འོད་ཀྱི་བྱ་རུ་ཅན་དུ་གྲགས་པ་དེ་ནི་ཞང་ཞུང་ཁྱུང་ལུང་གི་ཡུལ་དབུས་དངུལ་མཁར་དཀར་པོ་ཁྲོ་ཆུའི་རྨང་རྡོ་ཅན་དུ་གྲགས་པ་དེར་བཞུགས་ནས་ཁབ་ཀྱི་མཛད་པ་བསྐྱངས་པ་དང་མུ་མར་ཐོག་རྒོད་རྒྱལ་པོ་ཨེ་ཎ་འོད་ཀྱི་བྱ་རུ་ཅན་དུ་གྲགས་པ་དེ་ནི་ཞང་ཞུང་རུ་ཐོག་གི་ཡུལ་རུ་ཐོག་གནམ་རྫོང་མཁར་དུ་གནས་བཅོས་ཏེ་ཆབ་སྲིད་མཛད་པའི་ཚུལ་འབེལ་གཏམ་ལུང་གི་སྙིང་བོ(ཐོབ34ཕ8–ཐོབ35ཕ11)ལས་གསལ་བ་ཡིན། རྒྱལ་པོ་དེ་རྣམས་བྱོན་པའི་སྔ་ཕྱིའི་གོ་རིམ་དང་ལོ་དུས་སོགས་ནི་ཤིན་ཏུ་རྟོགས་དཀའ་བའི་གནས་ཤིག་ཡིན་མོད། གངས་རིའི་དཀར་ཆག་ཏུ་རྒྱངས་རི་གཡུ་ལོ་ལྗོན་པའི་རྫོང་མཁར་གྱི་རྒྱལ་པོ་གསུམ་དང་། ཁྱུང་ལུང་རྒྱལ་བ་མཉེས་ཡུལ་གྱི་རྒྱལ་པོ་གསུམ། པུ་མར་ཧྲེང་གི་ཡུལ་གྱི་རྒྱལ་པོ་གཉིས། ཞང་ཞུང་ཙི་ནའི་ཡུལ་གྱི་རྒྱལ་པོ་གཉིས། ཞང་ཞུང་ཏ་རོག་གི་རྒྱལ་པོ་གཉིས། ཞང་ཞུང་སྟ་སྒོའི་རྒྱལ་པོ་གཉིས། ཞང་ཞུང་ཁ་ཡུག་གི་རྒྱལ་པོ་གཅིག ཞང་ཞུང་ལ་དྭགས་ཀྱི་རྒྱལ་པོ་གཅིག ཞང་ཞུང་རུ་ཐོག་གི་རྒྱལ་པོ་གཅིག་བཅས་དངོས་བསྟན་དུ་རྒྱལ་རབས་བཅུ་བདུན་གྱི་མཚན་འཁོད་ཡོད་འདུག་པ་དེ་རྣམས་ཀྱི་གྲངས་རྒྱལ་པོ་གསུམ་མམ་གཉིས། རེ་རེས་ཡུལ་རེར་རྒྱལ་དས་མཛད་ཡོད་པ་དེ་ལྟར་ན། རྒྱལ་ཐོག་གསུམ་མམ་གཉིས་སོགས་ཀྱི་རིང་ལ་རྒྱལ་རྒྱུད་བར་མ་ཆད་པས་རྒྱལ་སྲིད་བསྐྱངས་པའི་རྒྱུ་མཚན་གྱིས་གོ་རིམ་དེ་བཞིན་དུ་འོངས་ཡོད་པའང་སྲིད། དེ་ལྟར་ཡིན་ན་གངས་རིའི་དཀར་ཆག་ཏུ་འཁོད་པའི་རིམ་པ་དེས་ནི་རྒྱལ་ཐོག་གོ་རིམ་པའང་མཚོན་དགོས་པ་ཡིན། ཚུལ་འདི་ཕྱོགས་རེར་དེ་ལུགས་སུ་བྱུང་ཡོད་པ་ནི་ཤིན་ཏུ་ནས་ཀྱང་སྲིད་མོད། ཕྱོགས་ཀུན་ནས་མཚོན་མི་ཐུབ་པ་ནི་སྟག་སྣ་གཟི་བརྗིད་རྒྱལ་པོ་ལྕགས་ཀྱི་བྱ་རུ་ཅན་གྱི་མཚན་ཡོད་པའི་རྒྱལ་ཐོག་གཉིས་དུས་རིམ་མི་འདྲ་བ་གཉིས་ཀྱི་ནང་དུ་བྱུང་ཡོད་པའི་ཚུལ་དུས་རིམ་བར་མའི་ཞང་ཞུང་གི་རྒྱལ་གཤེན་བོན་གྱི་གནས་ཚུལ་བཤད་པའི་སྐབས་སུ་གསལ་བར་སྤྲོས་ཡོད་པ་དེ་རྣམས་ཀྱིས་གོ་རྟོགས་ཐུབ་པ་ཡིན། གངས་རིའི་དཀར་ཆག་ཏུ་དངོས་བསྟན་རྒྱལ་རབས་བཅུ་བདུན་ལས་མི་གསལ་ཞིང་། སོགས་སྒྲས་རྒྱལ་པོ་གཅིག་གི་མཚན་དང་། དེའི་རྒྱལ་ས་གང་དུ་ཡིན་པ་བཅས་ངེས་དགོས་པ་དེ་ནི་ཁྲོ་འགྲེལ་དུ་ཞང་ཞུང་ཙི་ནའི་ཡུལ་ཤོད་དུམ་པ་ཚལ་གྱི་གསེར་མཁར་དུ་གུ་ཝེར་ནོར་གྱི་རྒྱལ་པོ་ག་ལྗང་འོད་ཀྱི་བྱ་རུ་ཅན་གྱིས་ཆབ་སྲིད་མཛད་པར་གསལ་བ་དེ་རང་དུ་ངེས་སམ་སྙམ། རྒྱལ་པོ་དེ་རྣམས་ཀྱི་མཚན་ལ(བྱ་རུ་ཅན)ཞེས་པའི་ཐ་སྙད་བྱུང་ཡོད་འདུག་པ་དེའི་དགོངས་དོན་ནི་རྒྱལ་པོ་དེ་རྣམས་ཀྱི་མཚན་དབང་ཆེ་བར་བསྟན་པའི་མཚན་རྟགས་སུ་རིན་པོ་ཆེ་སྣ་ཚོགས་པ་ལས་གྲུབ་པའི་དབུ་ཞྭ་ཕལ་ཆེར་རྨོག་ཞུའི་དབྱིབས་འདྲ་བ་ཞིག་ལ་གཡས་གཡོན་དུ་རྒྱལ་པོ་སོ་སོའི་མཚན་རྟགས་ལྡན་པའི་རིན་པོ་ཆེ་གསེར་དང་། ཤེལ་གྱི་རིགས། བྱི་རུ་ལ་སོགས་པའི་རྭ་ཐུང་ལ་སྦོམ་པ་རེ་ཡོད་པ་དེ་རིགས་ལ་ཟེར་ཞིང་། དབུ་ཞྭའམ་དབུ་རྨོག་འདི་ནི་རྒྱལ་པོ་ཙམ་དུ་མ་ཟད་གནད་ཆེ་བའི་གཤེན་པོ་རྣམས་ལའང་ཡོད་པ་སྟེ། ཞང་ཞུང་མེ་རིའི་བླ་མ་བརྒྱུད་པའི་བྲིས་ཐང་རྣམས་སུ་གསལ་པོར་མཇལ་རྒྱུ་ཡོད། ཚུལ་འདིའི་སྐོར་འབེལ་གཏམ་ལུང་གི་སྙིང་བོ(ཐོབ36ཕ20)ལས་འདིར་བཤད་བྱ་རུ་ཞེས་པའི་གོ་གནས་ཀྱི་ཐོབ་ཐང་ལ་བྱུང་བའི་རྟགས་ཏེ་བྱ་ཁྱུང་གི་རྭ་ཡི་དབྱིབས་ལྟ་བུ་ དབུ་རྒྱན་བཟོ་བའི་སྲོལ་འདུག་ཅིང་། གཞན་ཡང་མི་ཡི་རྒྱལ་པོ་རྣམས་ཀྱི་ཆེ་རྟགས་ཙམ་དུ་མ་ཟད་མཆོད་པའི་ཞིང་དང་བཀུར་བའི་གནས་ལ་ཡང་བརྒྱན་སྲོལ་ཡོད་དོ། མཆོད་རྟེན་གྱི་རྩེ་ལ་བྱ་རུ་ཁྱུང་རུས་བརྒྱན་པ་དང་། ཡི་དམ་ཁྲོ་བོའི་འཁོར་འགའ་ལ་ཡང་དབུ་ལ་གནམ་ལྕགས་བྱ་རུ་ཁྱུང་རུ་འཁྲུངས་ཞེས་དང་། རྣམ་དག་སྒྲུབ་པ(ཤ312)བྱ་རུ་ཐོབ་པའི་གཤེན་བརྒྱད་དེ། འགྱུར་མེད་གསེར་གྱི་བྱ་རུ་ཅན། ཞེས་སོགས་བརྒྱད་བཤད་དོ། བྱ་ཡི་སྤྱི་རྗེ་ཁྱུང་ཡིན་པར་བཤད་ཅིང་། དེ་ཡི་མགོའི་གཡས་གཡོན་དུ་རྭ་ཡི་རྣམ་པ་ཅན་ཕྲ་སྦོམ་དང་རིང་ཐུང་གི་ཚད་དབྱིབས་སོགས་གསལ་བར་བཤད་པ་དཀའ་ཡང་བློ་ཡིས་རགས་ཙམ་དཔྱད་ཚེ་བྱ་རྒྱལ་ཁྱུང་གི་རུ་ལ་བྱ་རུ་ཞེས་དང་། བྱ་ཁྱུང་གི་རུ་དབྱིབས་མཚུངས་པས་ཁྱུང་རུ་ཞེས་བརྗོད་པའི་ཕྱིར། ཞེས་པས་ཀྱང་ཤེས་ཐུབ་པ་ཡིན། བྱ་རུ་ཅན་བཅོ་བརྒྱད་དུ་གྲགས་པའི་རྒྱལ་པོ་འདི་རྣམས་ཀྱིས་ཞང་ཞུང་གི་རྒྱལ་ཁམས་ཇི་ལྟར་དབང་བསྒྱུར་ཡོད་པའི་སྐོར་འདི་ལ་མཁས་པ་རྣམས་ཀྱི་བཞེད་ཚུལ་མི་འདྲ་བ་འགའ་རེ་བྱུང་ཡོད། ཚངས་དབྱངས་ཡིད་འཕྲོག་ལས་ཞང་ཞུང་སྲིད་པའི་རྒྱལ་པོ་ཁྲི་ཝེར་ནས་བཟུང་། རྒྱལ་པོ་རྣམས་ཀྱི་མཚན་རིམ་པར་བཀོད་པ་དེས་རྒྱལ་སྲིད་ཀྱི་རྒྱུད་རིམ་ཡང་ཤུགས་ཀྱིས་མཚོན་པའི་ལུགས་སུ་གནང་ཡོད་ལ། འདུལ་རྒྱུད་ཀྱི་དྲང་སྲོང་གྲགས་ཆེ་བ་རྣམས་ཀྱི་ཡོན་བདག་རྒྱལ་པོ་སུ་ཡིན་པའི་རིམ་པས་ཀྱང་ཅུང་ཟད་ཞལ་གསལ་དུ་བཏང་ཡོད། བཞེད་ཚུལ་མི་འདྲ་བ་གཅིག་ནི་བོན་གྱི་བསྟན་འབྱུང་ཉུང་བསྡུས(ཐོབ624ཤ36བ3)ལས་འདི་བྱོན་ཚུལ་ནི་སྐབས་འགར་གཉིས་གསུམ་ཙམ་མཉམ་སྡེབས་དང་། སྐབས་འགར་རེ་རེ་བྱོན་ནོ།།ཞེས་གསུངས་སྟངས་འདི་ལ་དཔྱད་ན་རྒྱལ་ས་དང་། མཚན་ཐ་དད་པའི་རྒྱལ་པོ་དེ་རྣམས་ཀྱི་གདུང་རྒྱུད་ཀྱང་མི་འདྲ་བ་ཐ་དད་པ་དང་། བྱུང་དུས་ཀྱང་མཉམ་མི་མཉམ་ཅི་རིགས་ཤིག་བྱུང་ཡོད་པར་བཞེད་པ་འདྲ་ཞིག་སྣང་། ཞང་ཞུང་གི་ཡུལ་ཐ་དད་དུ་བྱུང་བའི་རྒྱལ་པོ་དེ་རྣམས་གདུང་རྒྱུད་ཐ་དད་པའི་རྒྱལ་རྒྱུད་མི་འདྲ་བ་དག་ཡིན་པ་དང་ཞང་ཞུང་སྲིད་པའི་རྒྱལ་པོ་ཞེས་པའི་མཚན་གྱི་ཆེ་བ་དང་ལྡན་པ་དེ་རྣམས་ཀྱིས་ཞང་ཞུང་གི་མངའ་ཁོངས་ཡོངས་སུ་རྫོགས་པ་དབང་དུ་བསྒྱུར་ཡོད་པ་ནི་ཤིན་ཏུ་ནས་ཀྱང་འཐད་མོད། བྱ་རུ་ཅན་གྱི་རྒྱལ་པོ་དེ་རྣམས་སྲིད་པའི་རྒྱལ་པོའི་མཚན་དབང་ཅན་ཤ་སྟག་ཡིན་སྟབས་དེ་རྣམས་དུས་མཉམ་དུ་བྱུང་ཞིང་ཞང་ཞུང་ཁག་བགོས་ཏེ་རྒྱལ་སྲིད་བསྐྱངས་ཡོད་པ་ནི་མི་འཚམ་པ་ཞིག་སྟེ། དེ་ལྟར་ན་རྒྱལ་པོ་དེ་རིགས་ལ་སྲིད་པའི་རྒྱལ་པོའི་མཚན་འབྱུང་མི་སྲིད་པ་ཡིན། རྒྱལ་པོ་སོ་སོའི་མཚན་གྱི་ཁྱད་ཆོས་སུ་ཡུལ་ཁམས་དང་རྒྱལ་སའི་མིང་གིས་མཚན་པ་དེ་ནི་རྒྱལ་པོ་དེའི་གདུང་རྒྱུད་ཀྱི་ཁུངས་སམ་རྒྱལ་པོའི་བཞུགས་གནས(རྒྱལ་པོའི་ཁབ)ཅེས་པ་དེ་གང་དུ་ཡིན་པ་བསྟན་པའི་ཚིག་ཙམ་ཞིག་ཏུ་ངེས་སམ་སྙམ་ཞེས་པ་སོགས་ནི་མཁས་དབང་ནམ་མཁའི་ནོར་བུའི་གསུངས་རྩོམ་ལས་བཏུས་ཏེ་བཀོད་པ་ཡིན་ནོ།།
ཞང་ཞུང་སྒོ་པ་ནི་དབུས་ཀྱི་མཁར་ཁྱུང་ལུང་དངུལ་མཁར་ནས་ཕྱེས་ཏེ་སྟོད་མངའ་རིས་སྐོར་གསུམ་གཙོས་བོད་ཀྱི་ནུབ་བྱང་ཕྱོགས་ཀྱི་ཡུལ་ལྗོངས་ཕལ་ཆེ་བ་དང༌། རྒྱ་གར་ནང་གི་ལ་དྭགས་དང་ཁུ་ནུ། བལ་པོའི་ནང་སྟོད་བྱང་ཕྱོགས་ཀྱི་ཡུལ་ལུང་ཆ་ཚང་ཞང་ཞུང་སྒོ་པའི་ས་ཁྱོན་དུ་བརྩིས་ཡོད། དེ་བཞིན་སྒོ་པ་ལ་ཡང་སྒོ་ཕུགས་བར་གསུམ་དུ་ཕྱེ་རྒྱུ་ཡང་ཡོད། འོན་ཀྱང་ཕྱིས་བྱུང་ལོ་རྒྱུས་ཕལ་ཆེ་བའི་ནང་ཞང་ཞུང་ནི་བོད་ཀྱི་ཕྱོགས་གཏོགས་རྒྱལ་ཕྲན་ཆུང་ངུ་ཞིག་ཡིན་པ་ལས་བསྟན་མེད། བོན་གྱི་ལོ་རྒྱུས་ཡོངས་གྲགས་སུ་དེ་ལས་ལྡོག་ཏེ་ཞང་ཞུང་ཡུལ་ཁྱོན་ནི་ཧ་ཅང་གི་རྒྱ་ཆེ་ཞིང་དམག་འབུམ་སྡེ་ལྷག་ཡོད་རབས་སོགས་དང༌། བོད་ནི་དེའི་ཟུར་གྱི་རྒྱལ་ཕྲན་ཞིག་ཡིན་པ་དང་དམག་ཁྲི་སྡེ་ཙམ་ལས་མེད་པར་བསྟན་ཡོད། དང་པོ་བོད་རྒྱལ་ཐོག་མ་གཉའ་ཁྲི་བཙན་པོ་ནས་གནམ་གྱི་ཁྲི་བདུན་གྱི་རིང་བོན་སྲིད་མཉམ་འབྲེལ་ཐོག་མར་བྱུང་བ་དང༌། བོད་རྒྱལ་གྲི་གུམ་བཙན་པོའི་སྐབས་རྒྱལ་གཤེན་བར་ཆབ་སྲིད་ཀྱི་ཐོབ་དབང་ཆེད་འགལ་འཁྲུག་ཤོར་བ། སླར་རྒྱལ་སྲས་སྤུ་སྡེ་ནས་སྲོང་བཙན་བར་བོན་སྲིད་མཉམ་འབྲེལ་བྱུང་བའི་བརྒྱུད་རིམ་དང༌། སྲོང་བཙན་ནས་རིམ་པར་བོན་གཤེན་གྱི་སྐུ་དབང་མར་ཉམས་པ་དང་མཐར་བོད་ཡུལ་འདིར་གཤེན་པོས་སྲིད་ཀྱི་འགྲོ་དོན་གནང་ཕྱོགས་དེ་རེ་ཞིག་མཇུག་བསྡུས། ཞང་ཞུང་གི་རྒྱལ་ཁམས་ལ་མངའ་དབང་བསྒྱུར་བའི་རྒྱལ་པོ་གྲགས་པ་ཆེ་བ་རྣམས་ཀྱང་། ཁྱད་པར་ཞང་ཞུང་ཁྲི་སྡེ་བཅོ་བརྒྱད་གཙོས་པའི་ཡུལ་ཆེན་བཅོ་བརྒྱད་ལ་མངའ་དབང་ཆེ་བའི་རྒྱལ་པོ་སྲིད་པ་གནམ་ནས་བསྐོས་པའི་ཞང་ཞུང་སྲིད་པའི་རྒྱལ་པོ་ཁྲི་ཝེར་ལ་རྗེ་གུ་ལང་གསེར་གྱི་བྱ་རུ་ཅན་དང་། ཞུང་ཞག་ཟིལ་གནོན་རྒྱལ་པོ་རླབས་ཆེན་ཁྱུང་གི་བྱ་རུ་ཅན་དང་། ཧྲི་དོ་གྱེར་སྤུངས་རྒྱལ་པོ་ཀང་ཀ་ཤེལ་གྱི་བྱ་རུ་ཅན་དང་གསུམ་ནི་གངས་རིན་པོ་ཆེའི་མདུན། རྒྱབ་རི་གཡུ་ལོ་ལྗོན་པའི་རྫོང་མཁར་དུ་ཆགས་སོ།།
དེང་དུས་ཀྱི་རྒྱང་བསྒྲགས་དགོན་ཞེས་པ་དེ་ཁུལ་ཡིན། རྒྱལ་པོ་དེ་ཚོ་བྱུང་བའི་དུས་ལ་དཔྱད་ན་གཤེན་རབ་མི་བོ་ཆེའི་སྐུ་ཚེའི་སྨད་ཙམ་ན་ཞང་ཞུང་གི་རྒྱལ་པོ་ཁྲི་ཝེར་ལ་རྗེ་གསེར་གྱི་བྱ་རུ་ཅན་བྱུང་། ཞང་ཞུང་གི་རྒྱལ་བོ་ལིག་མི་རྐྱ་ནི་བོད་ཀྱི་རྒྱལ་པོ་སྲོང་བཙན་སྒམ་པོའི་སྐུ་དུས་དང་མཉམ་པ་ལོ་རྒྱུས་ཀུན་གསལ། ཡིག་ཐོག་ལོ་རྒྱུས་ཡོད་པ་ནས་བཟུང་ཞང་ཞུང་དང་བོད་གཅིག་གྱུར་གྱི་དུས་སྐབས་ལོ་གྲངས་ཆིག་སྟོང་ཙམ་ཕྱིན་ཡོད་པ་དང་། བོད་ཀྱི་རྒྱལ་རབས་དབུ་བརྙེས་པ་ནས་བཟུང་ཆོས་རྒྱལ་སྲོང་བཙན་སྒམ་པོའི་བར་དུ་ལོ་གྲངས་ཆིག་སྟོང་ལྷག་པ་ཞིག་ཕྱིན་ཡོད་པ་མཁྱེན་ཐུབ་ཀྱི་རེད། དུས་སྐབས་དེ་དག་ཏུ་ཞང་ཞུང་གི་རྒྱལ་པོ་དེ་ཚོས་ད་ལྟའི་དུས་སྐབས་ནང་བཞིན་སྲིད་དབང་བསྒྱུར་བའི་སྲོལ་ལུགས་བྱུང་ཡོད་མེད་མ་ངེས་ནའང་ད་ལྟ་ཡོངས་གྲགས་ཀྱི་བོད་འདི་ཡོངས་རྫོགས་ལ་དུས་སྐབས་དེར་ཞང་ཞུང་ཞེས་པ་ཙམ་ལས་མིང་གཞན་ཞིག་མེད་པ་ནི་མངོན་གསལ་ཐུབ་པ་དེ་ག་རེད། བོད་ཀྱི་སྟོབས་ཤུགས་དང་ཤེས་རིག་གང་ཅིའི་ཐད་ཞང་ཞུང་ལས་རྣམ་པ་ཐ་དད་པའི་དར་རྒྱས་ཐུབ་པ་བྱུང་ནས་མཐར་ཞང་ཞུང་གི་རྒྱལ་པོ་ལིག་མི་རྐྱ་དེ་སུམ་འབར་བགྲོད་པའི་ལམ་ཁར་དམག་གིས་བཀྲོངས་པ་དང་། ཞང་ཞུང་གི་མངའ་རིས་བོད་རྒྱལ་པོའི་དབང་དུ་བསྡུས་ཏེ་སླར་ཡང་ཞང་བོད་གཅིག་གྱུར་གྱི་བོད་རྒྱལ་ཁབ་ཟེར་བ་རྣམ་པ་གསར་བ་ཞིག་བསྟན་ཐུབ་པ་བྱུང་བ་རེད། ཆོས་རྒྱལ་སྲོང་བཙན་སྒམ་པོས་ཞང་ཞུང་གི་མངའ་རིས་དབང་དུ་བསྡུས་པ་དེ་ནི་ཆོས་རྒྱལ་སྲོང་བཙན་སྒམ་པོ་དེ་ཉིད་ཀྱི་སྐུ་རིང་ལ་བྱུང་བའི་གནས་ཚུལ་ཙམ་ཞིག་མ་ཡིན་པར་བོད་ཀྱི་རྒྱལ་རབས་གོང་མ་རྒྱལ་པོ་གྲི་གུམ་བཙན་པོ་སོགས་ཀྱིས་ཀྱང་ཐུགས་འཁུར་གནང་མྱོང་བའི་རྒྱལ་ཁ་ཞིག་ཡིན་པ་གསལ་པོར་བསྟན་གྱི་ཡོད་རེད།
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2807853 位访客

robotstxt: allowed

filter: keep


text:
ཟླ་5ཚེས་20ཉིན། གསར་འགོད་པས་ཀྲུང་གོ་བོད་རིག་པ་ཞིབ་འཇུག་ལྟེ་གནས་ཀྱིས་གཙོ་གཉེར་བྱས་པའི་རྒྱལ་ཡོངས་བོད་རིག་པའི་ལས་དོན་མཐུན་སྦྱོར་ཚོགས་འདུ་ཐེངས་ལྔ་པའི་ཐོག་ནས་ཤེས་རྟོགས་བྱས་པར། 《བཀའ་བསྟན་དཔེ་བསྡུར་མའི་གློག་རྡུལ་འཕྲུལ་དེབ་》དང་《དུང་དཀར་བློ་བཟང་འཕྲིན་ལས། སྤྲུལ་སྐུ་ཞིག་ནས་དགེ་རྒན་ཆེ་མོ་བའི་མི་ཚེའི་ལམ་བུ་》ཞེས་པའི་བརྙན་དེབ་པར་ཕུད་ཀྱི་འགྲེམས་སྤེལ་མཛད་སྒོ་པེ་ཅིང་དུ་གཉེར་བ་རེད།
《བཀའ་བསྟན་དཔེ་བསྡུར་མའི་གློག་རྡུལ་འཕྲུལ་དེབ་》ནི་ཀྲུང་གོའི་བོད་རིག་པ་དཔེ་སྐྲུན་ཁང་གིས་དཔེ་སྐྲུན་བྱས་པའི་《བཀའ་འགྱུར་》དང་《བསྟན་འགྱུར་》དང་དེ་བཞིན་《རྙིང་མ་རྒྱུད་འབུམ》《ཆོས་མངོན་པའི་བསྟན་བཅོས་ཡེ་ཤེས་ལ་འཇུག་པ་》《ཆོས་མངོན་པ་བྱེ་བྲག་ཏུ་བཤད་པ་ཆེན་པོ་》སོགས་རྩོམ་སྒྲིག་བྱས་ནས་གྲུབ་པ་ཞིག་རེད། གློག་རྡུལ་པར་གཞིས་དཔེ་ཆ《བཀའ་བསྟན་དཔེ་བསྡུར་མ》ལ་ཞིབ་བསྡུར་དང་དག་བཅོས་ནན་ཏན་བྱས་ཏེ་དེའི་ནང་དོན་གྱི་ཆ་ཚང་རང་བཞིན་དང་དབང་གྲགས་རང་བཞིན་འགན་ལེན་བྱས་པ་མ་ཟད། ད་དུང་པར་དབྱིབས་དང་། པར་ངོས། ཡིག་གཟུགས། ཡི་གེ་ཆེ་ཆུང་སོགས་ཐད་དཔེ་ཆ་དང་གཅིག་མཚུངས་ཡོང་བའང་བྱས་ཡོད། དེའི་ལྟ་ཀློག་ཡོ་བྱད་ཀྱིས་ཀློག་པ་པོར་མགྱོགས་མྱུར་དང་སྤུས་ལེགས་ཀྱི་ལྟ་ཀློག་ལག་ཆ་ཞིག་མཁོ་འདོན་བྱས་ཏེ་རྩིས་འཁོར་ཐོག་ནས་《བཀའ་བསྟན་འགྱུར་》ནང་བསྡུས་པའི་གསུང་རབ་ཀྱི་མ་དཔེ་ལྟ་ཀློག་བྱེད་ཐུབ་པ་དང་ཆབས་ཅིག་ནང་དོན་ཆ་ཚང་དཔྱད་འཚོལ་ཡང་བྱེད་ཐུབ་པས་མཁས་དབང་དང་གྲྭ་བཙུན་རྣམ་པར་སྦྱོང་སྤྱོད་དང་། ཞིབ་འཇུག་ཐད་སྟབས་བདེ་བསྐྲུན་ཡོད། 《བཀའ་བསྟན་འགྱུར་》གློག་རྡུལ་པར་གཞིས་སྤྱད་པའི་བོད་ཡིག་གི་ཡིག་གཟུགས་ཧ་ཅང་མཛེས་པོ་ཡོད་པས་མིག་སྔའི་ཁྲོམ་རའི་ཐོག་བོད་ཡིག་སྤྱི་ཡོངས་པར་སྒྲིག་གི་མཛེས་ཆ་ཆེ་ཤོས་ལྡན་པའི་བོད་ཡིག་ཡིག་གཟུགས་ཤིག་རེད།
《དུང་དཀར་བློ་བཟང་འཕྲིན་ལས། སྤྲུལ་སྐུ་ཞིག་ནས་དགེ་རྒན་ཆེ་མོ་བའི་མི་ཚེའི་ལམ་བུ་》ཞེས་པའི་དེབ་དེ་ནི་མཁས་དབང་དུང་དཀར་བློ་བཟང་འཕྲིན་ལས་མཆོག་སྐུ་འཁྲུངས་ནས་ལོ་དགུ་བཅུ་འཁོར་བར་དྲན་གསོ་ཞུ་བའི་བརྩམས་ཆོས་ཤིག་རེད། རྩོམ་ཡིག་དང་པར་རིས་ཕུན་སུམ་ཚོགས་པའི་བརྙན་དེབ་དེ་ཁོང་སྐུ་ཚོ་ཞུགས་སྐབས་ཀྱི་རྩ་ཆེའི་པར་རིས་150ལྷག་ཙམ་དང་རིགས་གཅིག་མཁས་ཅན་དང་། མཁས་དབང་། ཁོང་གི་བུ་ཕྲུག་བཅས་ཀྱིས་བྲིས་པའི་རྗེས་དྲན་རྩོམ་ཡིག་ལས་གྲུབ་ཡོད། ལྷག་པར་དུ་དེབ་དེས་བོད་རིགས་ཀྱི་སྲོལ་རྒྱུན་ཤེས་ཡོན་ཅན་ཞིག་གི་སྤྱིར་བཏང་མིན་པའི་མི་ཚེ་ཧྲིལ་པོ་གསོན་ཉམས་དོད་ལ་ཇི་མ་ཇི་བཞིན་དུ་མཚོན་ཡོད། མཁས་དབང་དུང་དཀར་བློ་བཟང་འཕྲིན་ལས་མཆོག་1927ལོར་སྐུ་འཁྲུངས་ཤིང་། དགུང་ལོ་5ཕེབས་སྐབས་བཀྲ་ཤིས་ཆོས་གླིང་དགོན་གྱི་དུང་དཀར་སྤྲུལ་སྐུ་སྐུ་ཕྲེང་བརྒྱད་པའི་ཡང་སྲིད་ལ་ངོས་འཛིན་གནང་། དགུང་ལོ་20ལ་ཕེབས་སྐབས་ཁོང་ལ་བོད་བརྒྱུད་ནང་བསྟན་ཆོས་ལུགས་དགེ་ལུགས་པའི་མཚན་གནས་མཐོ་ཤོས“དགེ་བཤེས་ལྷ་རམས་པའི”མཚན་གནས་ཐོབ་པ་དང་། དགུང་ལོ་24ལ་ཕེབས་སྐབས་སྔགས་རྒྱུད་ཀྱི་སྔགས་རམས་པའི་མཚན་གནས་ཨང་གཉིས་པ་ཐོབ་པ། དགུང་ལོ་28ལ་ཕེབས་སྐབས་རྒྱུད་སྟོད་ཀྱི“དགེ་བསྐོས”ལ་བདམས་པ་བཅས་བོད་བརྒྱུད་ནང་བསྟན་ཆོས་ལུགས་མདོ་སྔགས་ལ་སྦྱངས་པ་མཐར་ཕྱིན་མཛད་ནས་གྲུབ་འབྲས་ཆེན་པོ་ཐོབ་ཡོད། མཁས་དབང་དུང་དཀར་འཕྲིན་ལས་མཆོག་གིས་ཡུན་རིང་ནང་བོད་རིག་པ་སློབ་ཁྲིད་དང་ཞིབ་འཇུག་ལས་དོན་ལ་གཞོལ་ནས་རིག་གཞུང་ཐད་གཡུར་ཟའི་གྲུབ་འབྲས་ཐོབ་པ་མ་ཟད། ད་དུང་བོད་ཀྱི་རིག་གནས་སྔོག་འདོན་དང་། ལེགས་སྒྲིག དར་སྤེལ་བཅས་ཐད་ལེགས་སྐྱེས་ཆེན་པོ་ཕུལ་ཡོད། ལྷག་དོན་དུ་བོད་རིག་པའི་ཞིབ་འཇུག་བྱ་གཞག་ཐད་ཤེས་ལྡན་པ་འབོར་ཆེན་ཞིག་གསོ་སྐྱོང་གནང་ནས་བོད་རིག་པའི་ཁོངས་གཏོགས་སུ་མཚན་སྙན་གྲགས་ཆེན་པོ་ཡོད། ཁོང་གིས་བརྩམས་པའི་《བོད་ཀྱི་ཆོས་སྲིད་ཟུང་འབྲེལ་ལམ་ལུགས་》དང་《དུང་དཀར་ཚིག་མཛོད་ཆེན་མོ་》སོགས་ནི་རྗེས་རབས་པ་ཚོར་བཞག་པའི་བསམ་བློའི་རིག་གནས་ཀྱི་ཤུལ་བཞག་རྩ་ཆེན་ཞིག་རེད།


text:
ལྷོ་ཀོ་རི་ཡའི་སྲིད་འཛིན་ཟུར་པ་ཕར་ཅིན་ཧའེ་ལ་ལོ་ ༢༤ ཡི་བཙོན་འཇུག་ཁྲིམས་ཐག་བཅད་དེ་ཉིན་གསུམ་ལས་མ་འགོར་བར་སྲིད་འཛིན་ཟུར་པ་ལི་མིང་བྷག་ལ་ཞིབ་བཤེར་བྱེད་ཀྱི་ཡོད་པའི་གནས་ཚུལ་ཐོན།ལྷོ་ཀོ་རི་ཡའི་གསར་འགྱུར་བརྒྱུད་ལམ་ཁག་ཏུ་གནས་ཚུལ་ཐོན་པ་ལྟར་ན། དེ་རིང་སྔ་དྲོར་ལྷོ་ཀོ་རི་ཡ་རྒྱལ་ཁབ་ཞིབ་བཤེར་ཁང་གིས། ཡུལ་དེའི་སྲིད་འཛིན་ཟུར་པ་ལི་མིང་བྷག་(Lee Myung-bak)གིས་ལྐོག་ཟ་རུལ་སུངས་དང་། ཁྲལ་གཡོལ། ལྐོག་རྔན་བླངས་པ། དབང་ཆ་བེད་སྤྱོད་ལོག་པར་བཏང་བ་སོགས་ཀྱི་ནག་ཉེས་ ༡༤ ཐེར་འདོན་བྱས་ཏེ། རྒྱལ་ས་སོལ་(Seoul)དུ་ཡོད་པའི་སྤྱི་ཁྱབ་ཁྲིམས་ཁང་ལ་ཞུ་གཏུག་བྱས་ཡོད་པ་མ་ཟད། ཁོའི་རྒྱུ་དངོས་ཚང་མ་བཀག་སྡོམ་བྱས་སྟེ་མུ་མཐུད་ཞིབ་བཤེར་གཏིང་ཟབ་བྱ་རྒྱུ་དང་། ཁོའི་བཟའ་ཟླ་ཅིན་རོན་ཡས་དང་བུ་ཆི་ཛི་ལི་གཉིས་ལའང་རིམ་གྱིས་ཞིབ་བཤེར་བྱ་རྒྱུ་ཡིན་འདུག
ལྷོ་ཀོ་རི་ཡ་རྒྱལ་ཁབ་ཞིབ་བཤེར་ཁང་གིས་ཉེ་སྔོན་ལི་མིང་བྷག་ལ་ཞིབ་བཤེར་བྱས་པའི་གྲུབ་དོན་ཞིག་ཕྱིར་བསྒྲགས་བྱས་པའི་ནང་དུ། ཆེས་མཐོའི་ཁྲིམས་ཁང་གི་བཀའ་ཁྱབ་ལྟར་ཟླ་སྔོན་མའི་ཕྱི་ཚེས་ ༢༢ ཉིན་ནས་ལི་མིང་བྷག་འཇུ་བཟུང་བྱས་སྟེ། རྒྱལ་ས་སོལ་གྱི་ཤར་ཕྱོགས་སུ་ཡོད་པའི་བཀག་ཉར་ཁང་ཞིག་ཏུ་ཕྱི་ཚེས་ ༢༦ དང་ ༢༨། དེ་བཞིན་ཟླ་འདིའི་ཚེས་ ༢ ཉིན་ཐེངས་གསུམ་ལ་འདྲི་རྩད་ཞིབ་བཤེར་བྱས་ཡོད་ཀྱང་། ལི་མིང་བྷག་གིས་ཞིབ་འཇུག་གི་གྲུབ་དོན་དྲང་བདེན་མིན་ལུགས་བརྗོད་དེ་ངོས་ལེན་བྱས་མེད་སྐོར་བརྗོད་འདུག
སྲིད་འཛིན་ཟུར་པ་ལི་མིང་བྷག་ནི་ལྐོག་ཟ་རུལ་སུངས་ཀྱི་དོགས་གཞིའི་འོག་འཛིན་བཟུང་བཀའ་རྒྱ་བསྒྲགས་པའི་ཡུལ་དེའི་སྲིད་འཛིན་བཞི་པ་དེ་ཡིན་ཞིང་། ཁོས་སྲིད་ཟུར་ལས་ཁང་གི་ཁེ་ལས་སྤྱི་གཉེར་ཅིན་པའོ་ཅེན་གྱི་གཉེན་འབྲེལ་སོགས་ནས་ལྐོག་རྔན་ལྷོ་ཀོ་རི་ཡའི་སྒོར་དུང་ཕྱུར་ ༧ དང་། སམ་སང་(SAMSUNG)གློག་རྡུལ་བཟོ་གྲྭས་(DAS)ཞེས་པའི་བཟོ་གྲྭར་གཏུག་བཤེར་ཆེད་འཇལ་སྤྲོད་བྱས་པའི་ཨ་སྒོར་ཁྲི་ ༥༨༥ བླངས་བ། DASབཟོ་གྲྭའི་བྱང་བུ་(Credit Card)བེད་སྤྱད་དེ་ཁྲིམས་འགལ་གྱི་དངུལ་འབོར་སྒོར་དུང་ཕྱུར་ ༣༤༩ ཡི་མ་དངུལ་བེད་སྤྱོད་བྱས་པ། གཞན་ཡང་ཁོས་ཡུའུ་ཡའོ་དངུལ་རྩའི་མ་རྐང་གི་ཚོགས་གཙོ་ཟུར་པའི་ལག་ནས་སྒོར་དུང་ཕྱུར་ ༢༢.༥ དང་། (DAEBO)ཌི་བོ་ཚོགས་པ་ནས་ཀོ་རི་ཡའི་སྒོར་དུང་ཕྱུར་ ༥ བཅས་ཁྱོན་ཀོ་རི་ཡའི་སྒོར་དུང་ཕྱུར་ ༤༦༠ ལྷག་གི་ལྐོག་རྔན་བླངས་ཡོད་པའི་དོགས་གཞི་ཡོད་འདུག
ལི་མིང་བྷག་ནི་ཕྱི་ལོ་ ༡༩༤༡ ལོར་འཇར་པན་དུ་སྐྱེས་ཤིང་། ཆུང་དུས་ཁྱིམ་ཚང་གི་ཆ་རྐྱེན་ཞན་ཡང་རང་ནུས་ལ་བརྟེན་ནས་མཐོ་སློབ་འགྲིམ་ཐུབ་པ་བྱུང་བ་མ་ཟད། ཕྱི་ལོ་ ༡༩༦༡ ལོར་ཀའོ་ལིས་སློབ་ཆེན་ཚོང་རིག་ཚན་ཁག་ནས་ཐོན། ཕྱི་ལོ་ ༡༩༦༨ ལོར་དེང་རབས་ཚོགས་པ་ཞེས་པའི་དེང་རབས་ཀྱི་འཛུགས་སྐྲུན་ལས་གྲྭའི་ནང་ལོ་ངོ་ ༢༧ ལས་ཀ་བྱས་ཡོད་རྗེས། ཕྱི་ལོ་ ༡༩༩༢ ལོ་ནས་བཟུང་ཆབ་སྲིད་ལས་རིགས་ནང་ཞུགས་ཡོད་པ་དང་། ཕྱི་ལོ་ ༢༠༠༢ ལོ་ནས་སྔ་རྗེས་སུ་ཧན་ཁྲང་གྲོང་ཁྱེར་དང་རྒྱལ་ས་སོལ་གྲོང་ཁྱེར་གྱི་སྤྱི་ཁྱབ་བྱས་རྗེས། ཕྱི་ལོ་ ༢༠༠༨ ནས་ ༢༠༡༣ བར་ལྷོ་ཀོ་རི་ཡའི་སྐབས་༡༧ པའི་སྲིད་འཛིན་དུ་བསྐོས་ཡོད་འདུག


text:
འཇམ་དབྱངས་བློ་གྲོས་ཀྱི་སློབ་མ་རྣམས་ལ་སློབ་ཁྲིད་གནང་བཞིན་པ།
འདི་ཟླའི་ཚེས ༢༩ ཉིན། ནང་བསྟན་རིག་གནས་བསྐྱར་དར་དང་འཕེལ་རྒྱས་ལ་མཛད་རྗེས་བླ་མེད་འཇོག་མཁན། ནང་བསྟན་རིག་གཞུང་མཁས་ཅན་འཇམ་དབྱངས་བློ་གྲོས་མཆོག“༢༠༡༤ལོའི་ཀྲུང་གོའི་རིག་གནས་མི་སྣའི”འོས་མིར་བདམས།
ཇོ་ནང་བསྟན་པའི་བླ་རབས ༤༧ པའམ། སི་ཁྲོན་ཞིང་ཆེན་རྔ་བ་ཁུལ་ལི་ཐང་རྫོང་གཙང་བ་དགོན་གྱི་དགོན་བདག སྣར་ཐང་རྫོང་སྲིད་གྲོས་ཀྱི་ཀྲུའུ་ཞི་ཟུར་པ། ནང་བསྟན་རིག་གཞུང་མཁས་ཅན་འཇམ་དབྱངས་བློ་གྲོས་མཆོག་གིས་ཇོ་ནང་པའི་གྲུབ་མཐའ་དར་རྒྱས་དང་། ཇོ་ནང་རོལ་དབྱངས་ཀྱི་མངོན་མིན་ཤུལ་བཞག་རིག་གནས། ཇོ་ནང་ལུགས་ཀྱི་ཐང་ཀ་སྒྱུ་རྩལ་རྒྱུད་འཛིན་དང་དར་སྤེལ་གྱི་མཛད་འཕྲིན་གང་ལེགས་བགྱིས་པ་མ་ཟད། “ཇོ་ནང་ཐང་ཀ་རྒྱུད་སྦྱོང་ཁང”དང“བོད་ལུགས་གསོ་རིག་གསོ་སྦྱོང་འཛིན་གྲྭ”སོགས་སྤྱི་ཕན་སློབ་གཉེར་སྡེ་ཚན་གསར་དུ་བཙུགས་ནས། ས་གནས་དེ་གའི་དབུལ་ཕོངས་བྱིས་པ་དག་ལ་སློབ་གཉེར་གྱི་གོ་སྐབས་བཟང་པོ་བསྐྲུན་ནས་མི་རིགས་ཀྱི་སྔོན་ཐོན་རིག་གནས་རྒྱུད་འཛིན་དར་སྤེལ་གནང་པ་རེད།
འཇམ་དབྱངས་བློ་གྲོས་མཆོག་དགུང་ལོ་ཕྲ་དུས་ནས་མཚམས་བཞུགས་ཀྱིས་སྒྲུབ་པ་ཉམས་ལེན་མཛད་དེ་ས་གནས་དད་ལྡན་མང་ཚོགས་ཀྱིས་གོང་བཀུར་ཆེན་པོ་གནང་བཞིན་འདུག ཉེ་བའི་ལོ་ངོ་བཅུའི་རིང་། ཁོང་གིས་ཇོ་ནང་བསྟན་པ་དར་སྤེལ་དང་རྒྱ་བོད་ནང་བསྟན་བརྗེ་རེས་འབྲེལ་འདྲིས་ཐད་འབད་འབུངས་ཆེན་པོ་བགྱིས་ངོར། སྔ་གཞུག་ཏུ《ཇོ་ནང་པའི་སྐྱེས་ཆེན་དམ་པའི་གསང་རྩོམ་གཅེས་བཏུས》ཁག༨༠ལྷག་ལེགས་སྒྲིག་མཛད་དེ། ཇོ་ནང་པའི་རོལ་དབྱངས་དང་། ཐང་ཀ་སློབ་གཉེར་རྒྱུད་འཛིན། རྒྱ་བོད་ནང་བསྟན་རིག་གཞུང་བགྲོ་གླེང་སོགས་ཀྱི་མཛད་པ་འཕྲིན་ལས་གཉེར་ཞིང་། ལས་དེ་དག་གིས་ལོ་རྒྱུས་དང་མཚན་ཉིད་རིག་པ། སྒྱུ་རྩལ། རང་བྱུང་ཚན་རིག བོད་ལུགས་གསོ་རིགསོགས་ཁྱབ་ཁོངས་ཀྱི་ཞིབ་འཇུག་ལ་དོན་སྙིང་གལ་ཆེན་ལྡན།
འཇམ་དབྱངས་བློ་གྲོས་མཆོག་གི་འབད་བརྩོན་ལྷོད་མེད་བགྱིས་ངོར། ལོ་ངོ་སྟོང་ཕྲག་ལྷག་གི་ལོ་རྒྱུས་ལྡན་པའི“ཇོ་ནང་རོལ་དབྱངས”དེ་སྔར་བས་མ་ལག་ཅན་དང་འཐུས་ཚང་ཅན་གྱི་ལམ་ནས་རྒྱུད་འཛིན་བྱེད་ཐུབ་པ་བྱུང་ཡོད།
དེ་ཡང“ཇོ་ནང་རོལ་དབྱངས”ནི་བོད་བརྒྱུད་ནང་བསྟན་རིག་གཞུང་ཁྲོད་ད་བར་དུ་ཉར་ཚགས་གནང་པའི་གནའ་བོའི་རོལ་ཆས་གྲས་ཀྱི་གཅིག་ཡིན་ལ། དེར་དབྱངས་ཡིག་ཐུན་མོང་མ་ཡིན་པའི་དབྱངས་རྟ་འགོད་སྟངས་ཡོད་པས། གནའ་བོའི་ནང་བསྟན་རོལ་དབྱངས་བརྩམས་ཆོས་དང་རོལ་དབྱངས་ཆ་འཕྲིན་ལ་ཞིབ་འཇུག་བྱེད་པའི་རིག་གནས་གཏེར་མཛོད་དུ་གྱུར་ཡོད་པས་ན། “ཀྲུང་གོའི་རོལ་དབྱངས་ཀྱི་འགྱུར་རྡོ་གསོན་པོ”ཞེས་གྲགས་ཡོད། གནའ་བོའི་རོལ་དབྱངས་ཤིན་ཏུ་དཀོན་པར་གྱུར་བའི་དེང་གི་དུས་འདིར། ཇོ་ནང་པའི་གནའ་བོའི་དབྱངས་རྟར་རོལ་དབྱངས་རིག་གཞུང་གི་དོན་སྙིང་གལ་ཆེན་ལྡན་པ་མ་ཟད། མིའི་རིགས་རིག་པ་དང་། སྐད་བརྡ་རིག་པ། མི་རིགས་རིག་པ། ཆོས་ལུགས་རིག་པ། རིག་གནས་བརྗེ་རེས་སོགས་ཐད་ཀྱང་ཞིབ་འཇུག་རིན་ཐང་ཆེན་པོ་ལྡན་པ་རེད། ༢༠༠༨ལོར། འཇམ་དབྱངས་བློ་གྲོས་མཆོག་ནས་འདུས་སྡེ་སྣེ་ཁྲིད་ནས་པེ་ཅིང་སློབ་ཆེན་དང་། ཀྲུང་གོའི་རོལ་དབྱངས་སློབ་ཆེན། ཞི་ཨན་རོལ་དབྱངས་སློབ་ཆེན་སོགས་རྒྱལ་ནང་གི་སློབ་ཆེན་བཅུ་ཕྲག་ལྷག་ལ་རིག་གཞུང་བགྲོ་གླེང་དང་འཁྲབ་སྟོན་བྱེད་པར་ཕེབས་ནས་ཇོ་ནང་པའི་གནའ་བོའི་རོལ་དབྱངས་ཀྱི་མཛེས་སྡུག་ཀུན་གྱི་མཐོང་ལམ་དུ་བསྟར་པར་སྤྱི་ཚོགས་སྟེང་གདེང་འཇོག་ཚད་མེད་ཐོབ། ༢༠༠༩ ལོར“ཇོ་ནང་རོལ་དབྱངས”དེ་སི་ཁྲོན་ཞིང་ཆེན་མི་དམངས་སྲིད་གཞུང་གིས་སི་ཁྲོན་ཞིང་ཆེན་གྱི་མངོན་མིན་ཤུལ་བཞག་རིག་གནས་མིང་ཐོར་བདམས་ཤིང་། ༢༠༡༠ ལོར་རིག་གནས་པུའུ་ཡིས་རྒྱལ་ཁབ་རིམ་པའི་མངོན་མིན་ཤུལ་བཞག་རིག་གནས་མིང་ཐོར་བདམས་པ་རེད།
ཇོ་ནང་པར་ཡུན་རིང་པའི་ལོ་རྒྱུས་དང་རིག་གནས་ཀྱི་རྨང་གཞི་སྟུག་པོ་ལྡན་ཞིང་། ཐང་ཀ་འབྲི་བཞེངས་སྒྱུ་རྩལ་ལའང་ཐུན་མིན་ཁྱད་ཆོས་ལྡན། ཇོ་ནང་ལུགས་ནི་སྒྲུབ་སྦྱོང་ཁྲོད་འབྲི་བཞེངས་དང་འབྲི་བཞེངས་ཁྲོད་སྒྲུབ་སྦྱོང་གནང་པ་ཞིག་སྟེ། དེར་ཡང་དུས་འཁོར་གྱི་ཐིག་གཙོར་འཛིན་པས་ན་བོད་ཀྱི་སྒྱུ་རྩལ་རིག་གནས་ཁྲོད་རིན་ཐང་དང་གོ་གནས་གལ་ཆེན་ཟིན་ཡོད་པ་མ་ཟད་ཐང་ཀའི་འབྲི་བཞེངས་སྒྱུ་རྩལ་རྩེར་སོན་དུ་བརྩི་བ་རེད། འཇམ་དབྱངས་བློ་གྲོས་མཆོག་ལ་ཕུལ་དུ་བྱུང་པའི་སྒྱུ་རྩལ་གྱི་སྦྱོང་པ་ཐོབ་ཡོད་ཅིང་། ཇོ་ནང་ལུགས་ཀྱི་ཐང་ཀ་བཞེངས་པའི་གོ་རིམ་ཁྲོད་་སྒྱུ་རྩལ་གསར་རྩོམ་དང་ནང་བསྟན་ལག་ལེན་གྱི་འབྲེལ་བར་འཚོལ་ཞིབ་གཏིང་ཟབ་གནང་ཡོད་ཅིང་། ༢༠༡༢ ལོ་ནས་ད་བར་དུ། ཁོང་གིས་ཇོ་ནང་ལུགས་ཀྱི་ཐང་ཀ་སྒྱུ་རྩལ་དེ་དགོན་པ་ནས་གྲོང་ཁྱེར་དུ་དྲངས་ནས། པེ་ཅིང་དང་ཧྲང་ཧེ། ཧང་ཀྲུའུ། ཁྲིན་ཏུའུ་སོགས་སུ“ཇོ་ནང་ཐང་ཀ་སྒྱུ་རྩལ་འགྲེམས་སྟོན”གྱི་འཕྲིན་ལས་སྤེལ་བར་ཀུན་གྱིས་བསྔགས་བརྗོད་ཚད་མེད་གནང་གི་འདུག
ནང་བསྟན་རིག་གནས་དར་སྤེལ་དང་ཆབས་ཅིག ཁོང་གིས་མཐོ་སྒང་དབུལ་ཕོངས་ས་ཆའི་རིག་གནས་སློབ་གསོའང་ཐུགས་ལས་མ་དོར་བར། གྲོང་ཤང་གི་བར་ཁྱད་དང་། སྲོལ་རྒྱུན་འབྲོག་ལས་རྗེས་ལུས། སྲོལ་རྒྱུན་རིག་གནས་དང་དེང་རབས་རིག་གནས་འགལ་ཟླར་གདོད་གཏོད་ཐུབ་པའི་ལམ་ཁར་འཚོལ་སྙེགས་བྱས་ནས། ལོ་གཞོན་རྣམས་ཀྱི་བདེ་ཐང་འཚར་ལོངས་ལ་ཐུགས་ཁུར་གནང་། ལོ་ངོ་དུ་མའི་འབད་འབུངས་བརྒྱུད། ཁོང་གིས་བཙུགས་པའི“ཇོ་ནང་ཐང་ཀ་རྒྱུད་སྦྱོང་ཁང”དང“བོད་ལུགས་གསོ་རིག་གསོ་སྦྱོང་འཛིན་གྲྭས”རིན་མེད་སྒོས་བྱིས་པ༤༠༠ལྷག་ལ་སློབ་ཁྲིད་གནང་ནས་ཁོ་ཚོའི་མདུན་ལྗོངས་ལ་འོད་སྣང་བསྐྲུན་ཡོད་པ་རེད།
རྒྱུས་ལོན་ལྟར་ན། “ཀྲུང་གོའི་རིག་གནས་མི་སྣ”ནི་ཀྲུང་གོས་ཆེད་དུ་འཛམ་གླིང་ཡོངས་ཀྱི་ཀྲུང་གོ་པའི་རིག་གནས་ཁྱབ་ཁོངས་ཀྱི་མི་སྣ་བདམས་ཐོན་བྱེད་སྒོ་ཞིག་སྟེ། ༢༠༠༩ ལོའི་ཟླ ༡༢ པར་དངོས་སུ་འགོ་བརྩམས་པ་ནས་ད་ལོའི་བར་ཐེངས་དྲུག་ལ་སྤེལ་མྱོང་། “༢༠༡༤ ལོའི་ཀྲུང་གོའི་རིག་གནས་མི་སྣ”ནི་ཀྲུང་གོའི་རིག་གནས་ཡར་སྐུལ་ཚོགས་པ་དང་། ཁྱུང་ཆེན་དྲ་བས་གཙོ་སྒྲུབ་མཛད་ཅིང་། གཟེངས་རྟགས་སྤྲོད་པའི་མཛད་སྒོ ༢༠༡༥ ལོའི་ཟླ ༡ པོའི་ཚེས ༦ ཉིན་ལྦུའུ་ཧན་དུ་འཚོག་རྒྱུ་རེད།(རྩོམ་འགན་པ། རྟ་མགྲིན)


text:
སྡོམ་ནི།
བཻ་རོ་ཙ་ན་འགར་གྱི་རུས་ལས་འཁྲུངས།།
ཡེ་ཤེས་སྡེ་གང་སྣ་ནམ་རྒྱུད་ལས་སྐྱེས།།
དེ་ཕྱིར་སྔགས་སྒྱུར་མདོ་སྒྱུར་ཅི་སྨྲས་ཀྱང་།།
འདི་ནི་རྒྱུད་གཞན་གྲུབ་པའི་གཏན་ཚིགས་ཡིན།།
སྤུ་རྒྱལ་བཙན་པོའི་ལོ་རྒྱུས་ཡིག་རྙིང་དག་གི་ཁྲོད་ན་གཟི་འོད་ལམ་ལམ་དུ་འཚེར་བའི་གནའ་བོའི་ལོ་ཙཱ་བ་ཆེན་མོ། བཻ་རོ་ཙ་ན་དང་ཡེ་ཤེས་སྡེ་གཉིས་གང་ཟག་གཅིག་ཡིན་མིན་གྱི་ཐད་ནས་ཅུང་ཟད་ཅིག་གླེང་བ་འདི་ཡང་རང་ཉིད་ཁོམ་སྐབས་དང་བསྟུན་ཞོར་གནའ་བོའི་ལོ་རྒྱུས་དག་ལ་ལྟ་ཀློག་དང་། ཞོར་དུ་ཟུར་དཔྱད་དམ་དུམ་རེ་ཡང་འབྲི་བར་གོམས་སོང་བ་ལས། ཆེད་དུ་བྱ་བའི་གདུལ་བྱ་སུ་ཞིག་མགུ་བའི་མགོ་ལྕོག་ལྡེམ་པའི་རེ་བས་བྱས་པ་མིན་ནོ་ཞེས་རྒྱུ་དུས་ཀྱི་ཀུན་སློང་བསྟན་པའོ།།
དེ་ཡང་«པདྨ་བཀའ་ཐང་»ལས། “བཻ་རོ་ཙ་ནས་བོན་ཆོས་འདྲེས་མར་བསྒྱུར༔ བཻ་རོ་ཙ་ནས་སྨན་རྩིས་འདྲེས་མར་བསྒྱུར༔ བཻ་རོ་ཙ་ནས་མདོ་སྔགས་འདྲེས་མར་བསྒྱུར༔ མདོ་བསྒྱུར་ནང་དུ་ཡེ་ཤེས་སྡེ་ཞེས་བྲིས༔ སྔགས་བསྒྱུར་ནང་དུ་བཻ་རོ་ཙ་ན་བྲིས༔ བོན་བསྒྱུར་ནང་དུ་གན་ཇག་ཐང་ཏ་བྲིས༔ རྩིས་བསྒྱུར་ནང་དུ་ཨིནྡྲ་བཻ་རོ་བྲིས༔ སྨན་བསྒྱུར་ནང་དུ་ཆོས་འབར་བྱ་བ་བཅུག༔”ཅེས་པའི་རྡོ་རྗེའི་ལུང་གིས་རྩ་བ་བྱས་པ་ལ། «རྗེ་ཐམས་ཅད་མཁྱེན་པ་བཻ་རོ་ཙ་ནའི་རྣམ་ཐར་འདྲ་འབག་ཆེན་མོ་བཞུགས།»ཞེས་པ་ལས། “མཚན་ཀྱང་མདོ་ལྟར་ཡེ་ཤེས་སྡེ། སྔགས་ལྟར་བཻ་རོ་ཙ་ན་ཞེས་གསོལ། སྐུ་གཅིག་མཚན་ལྔ་གྲགས་པའི་པཎ་ཆེན་དེ།།”ཞེས་པ་སོགས་ལོ་རྒྱུས་ཆོས་འབྱུང་འགའ་ཞིག་ལས་འབྱུང་བ་ལྟར་དུ། ལོ་ཙཱ་བ་བཻ་རོ་ཙ་ན་ཞེས་བྱ་བ་དང་ལོ་ཙཱ་བ་ཡེ་ཤེས་སྡེ་ཞེས་བྱ་བ་ནི་མིང་གི་རྣམ་གྲངས་ཙམ་ཡིན་པར་སྨྲ་བ་ནི་རང་རེ་རྣམས་བཻ་རོ་ཙ་ནར་དགའ་དྲག་པས་ཡིན་ནམ་སྣ་ནམ་ཞང་ལ་སྡང་དྲག་པས་ཡིན་ཆ་མི་འཚལ་ཡང་། གྲོང་གི་ཨ་མཆོད་ཚུན་ཆད་ལ་རླུང་ལྟར་དུ་ཡོངས་སུ་གྲགས་པ་ཡིན་མོད།འོན་ཏེ་ང་ཚོས་འདི་ལྟར་གཏན་ཚིགས་ཀྱི་ལམ་ནས་ལོ་རྒྱུས་ཀྱི་ཡིག་ཚང་དག་དལ་མོར་བཀླགས་ཏེ་བདེན་པའི་ཡིན་ལུགས་ལྷང་ལ་ཕུད་རྗེས། དེ་འདྲའི་གྲུབ་མཐའ་དེར་ཨུ་ཚུགས་རྒྱག་པའི་མོས་པ་དང་འདུན་པ་དང་ཕོད་པ་དག་རྨང་ནས་གཞིལ་འགྲོ།
མ་གཞི་འུ་ཅག་གི་སྔར་གྱི་ལོ་རྒྱུས་འབྲི་བའི་སྨྱུག་ཆག་ལག་ཏུ་ཁྱོག་ཚད་པོས་“ཆོས་ལ་མི་མོས”པའི་ཞེ་འཁོན་གྱི་ཁོང་སྐྲན་ཞིག་གིས། ལྷ་སྲས་ཁྲི་སྲོང་ལྡེའུ་བཙན་མང་མོ་རྗེ་བཞི་སྟེང་མའི་པང་ནས་བཙན་གྱིས་འཕྲོག་སྟེ་རྒྱ་བཟའ་མའི་རྐུབ་ལ་ཤེད་ཀྱིས་སྦྱར་བ་ནས། བཙད་པོའི་སྐུ་རིམ་དུ་གསོན་དུར་དུ་གཤེགས་པའི་བློན་མ་ཞང་གྲོམ་པ་སྐྱེས་ལ་སྙིང་ཚིམ་བརྡར་བ་སོགས་སྣ་ནམ་རྩ་བ་བརྒྱུད་པ་དང་བཅས་པ་ལ་གཞི་མེད་དང་བག་ཙམ་ཅི་རིགས་པའི་སྐུར་འདེབས་ཀྱིས། བོད་བཙན་པོའི་སྲིད་འབྱོར་རིག་གསུམ་ལ་མཛད་རྗེས་བླ་ལྷག་ཏུ་ཆེ་བའི་སྣ་ནམ་ཚང་ནི་ལོ་རྒྱུས་ཀྱི་ནག་ཉེས་ཤིག་ཏུ་བསྒྱུར་བར་བྱེད་པའི་རྒྱུ་འབྲས་སྣོག་སྟངས་དེ་དགེ་བའི་ཕྲིན་ལས་སུ་བརྩིས་པ་ནི་ཀུན་ལ་རྒྱུས་ཆེ་མོད། སྐུ་ཚེ་ཧྲིལ་པོ་ནང་བསྟན་བོད་བསྒྱུར་གྱི་མཛད་བཟང་རིན་པོ་ཆེར་བསྟིམས་པར་བྱས་པའི་བན་དྷེ་ཉམ་ཆུང་ཞིག་ཀྱང་ཐར་པར་མི་གཏང་བའི་སྤྱོད་པ་སྐྱུག་ལོག་དེ་འདྲ་གནང་བའི་འོས་ཡོད་དམ། གང་ལྟར་ཡང་ཞོར་དུ་ཐལ་བའི་སྐད་ཆ་དེ་ཙམ་གྱིས་འཐུས་པར་བྱས་ནས་བརྗོད་བྱའི་དཀྱུས་སུ་ཞུགས་ན།
དེ་ལ་ལོ་ཙཱ་བ་པ་གོར་བཻ་རོ་ཙ་ནའམ་གན་ཇག་ཐང་རྟ་འགར་གྱི་རུས་རྒྱུད་དུ་ཕ་པ་གོར་ཧེ་འདོད་དང་མ་བྲན་ཀ་བཟའ་དཀར་སྐྱིད་གཉིས་ཀྱི་བུ་རུ་འཁྲུངས་ཤིང་།(ཡབ་ཡུམ་གྱི་ཐད་སྔོན་གྱི་བསྟན་རྩིས་ཆོས་འབྱུང་དག་ལས་འདོད་ཚུལ་མི་འདྲ་བ་བྱུང་ཡང་སྐབས་དོན་དང་ཆེར་མ་འབྲེལ་བས་ཡོངས་གྲགས་ལྟར་དུ་བཞག) ལོ་ཙཱ་བ་ཡེ་ཤེས་སྡེ་ནི་སྣ་ནམ་ཞང་གི་རུས་རྒྱུད་དུ་འཁྲུངས་པ་ཡིན་པར་ཤེས་ན་ཁོང་གཉིས་ལ་རྒྱུ་མ་ལྟེ་སྦྲེལ་གྱི་འབྲེལ་བ་གང་ཡང་མེད་པར་བདེ་བླག་ཏུ་ཐག་ཆོད་པར་འགྱུར་རོ།།
དེ་ཡང་ཐོག་མར་བཻ་རོ་ཙ་ནའི་རུས་མགར་ཡིན་ལུགས་ནི། ཁོ་བོས་སྒྲུབ་བྱེད་ཀྱི་གཏན་ཚིགས་འབྱུང་མ་རག་པ་འདི་དག་ལ་བརྟེན་ནས་སྨྲ་བར་བྱ་སྟེ། དེ་ཡང་གནའ་བོའི་ཡིག་ཚང་དག་ལས། “པ་གོར་བཻ་རོ་ཙ་ན”ཞེས་པ་དང་། “བ་གོར་བཻ་རོ་ཙ་ན”ཞེས་པ་དང་། “སྤ་གོར་བཻ་རོ་ཙ་ན”ཞེས་པ་དང་། ཡང་ན་“པོ་གོར་བཻ་རོ་ཙ་ན”ཞེས་སོགས་ཡིག་གཟུགས་འདྲ་མིན་གྱི་པ་གོར་ཞེས་པའི་ཚིག་འདི་བཻ་རོ་ཙ་ནའི་མཚན་གྱི་ཐོག་མར་སྦྱར་བའི་འགྲོས་ཤིག་བྱུང་འདུག་པ་འདི་ལ་བསམ་གཞིག་གི་གླེང་མོལ་བྱ་བར། ཁ་ཅིག་གིས་པ་གོར་ཞེས་པ་འདི་བཻ་རོ་ཙ་ན་འཚར་ལོངས་བྱུང་སའི་ཡུལ་ཏེ་སྙེ་མོ་པ་གོར་ཞེས་པའི་ས་ཆའི་མིང་ཡིན་ཞེས་སྨྲ་བར་བྱེད་ཅེས་ཐོས་མོད། དེ་ནི་འཆར་ཡན་དང་བློས་བསླངས་ཀྱི་ནུས་པ་མངོན་པར་གསལ་བ་ཙམ་ལས་ཡིད་རྟོན་ཕེར་བའི་ཚིག་གི་གྲུབ་ཆ་ཉུང་ངུར་མཐོང་བས་རེ་ཞིག་རང་ལུགས་སུ་བཞག་པའི་སྤྲོ་བ་མ་བྱུང་།
གང་ལྟར་པ་གོར་ཞེས་པའི་ཐ་སྙད་འདི་དང་བཻ་རོ་ཙ་ནའི་བར་ན་འབྲེལ་བ་ངེས་ཅན་ཞིག་བདོག་པ་ནི་སྨྲོས་མ་དགོས་པས། སྐབས་འདིར་ཁོ་བོས། «གུ་བཀྲའི་རྙིང་མའི་ཆོས་འབྱུང་»ལས། “ལོ་ཆེན་བཻ་རོ་ཙ་ན་ནི། གདུང་པ་གོར། འཁྲུངས་ཡུལ་ཕྱོགས་གཉིས་སྣང་ཏེ།”ཞེས་སོགས་གསུངས་པ་ལྟར་པ་གོར་ཞེས་པ་ནི་གདུང་ངམ་རུས་ཀྱི་མིང་ཡིན་པ་དང་། མ་ཟད་དེ་ནི་མྱེས་འདུས་སྲོང་སོགས་ཀྱི་སྐབས་སུ་མགར་ཞེས་གྲགས་པའི་རུས་ཀྱི་མིང་གི་རྣམ་གྲངས་གཞན་ཡིན་པར་སྨྲས་པའོ།། དེ་ཡང་«བློན་པོ་བཀའ་ཡི་ཐང་ཡིག»ལས། “པ་གོར་ལ་བློན་པོ་ལྔ་བྱུང་སྟེ། མགར་སྲོང་བཙན་ཡུལ་གཟུང་དང་། ཁྲི་འབྲིང་བཙན་སྲོལ་དང་། བཙན་སྙ་སྡོམ་བུ་དང་།”ཞེས་སོགས་བྱུང་བས། བཻ་རོ་ཙ་ན་ནི་མགར་གྱི་རུས་ལས་འཁྲུངས་པ་ཡིན་པར་ལུང་འདི་ལ་དཔང་པོ་བཅོལ་ཏེ་ཐག་བཅད་ཆོག་པར་འདུག་གོ་སྙམ།
བརྒྱ་ལ་གལ་ཏེ་བརྟག་པ་མཐའ་བཟུང་གི་དབང་དུ་བྱས་ནས་པ་གོར་ཞེས་པ་དེ་ཡུལ་གྱི་མིང་ཡིན་པར་ཆ་བཞག་ནའང་དེས་ཡེ་ཤེས་སྡེའི་སྐུ་ཚབ་ཏུ་བཻ་རོ་ཙ་ན་འཇོག་འོས་པའི་རམ་ཟླ་གང་ཡང་ཡོང་བ་མིན་ཏེ། ཡེ་ཤེས་སྡེ་ཡུལ་ངམ་ཤོད་ནས་ཡིན་པར་སྦ་བཞེད་ལས་བྱུང་བས་སོ།།
འོ་ན་ལོ་ཙཱ་བ་ཡེ་ཤེས་སྡེའི་རུས་སྣ་ནམ་ཡིན་པ་ཇི་ལྟར་ཤེས་ཤེ་ན། ཁྱོད་མ་བྲེལ་དང་ཁོ་བོས་ཁྱོད་ལ་སྒྲུབ་བྱེད་ཀློག་ཚོད་མེད་པ་ཞིག་དྲང་བར་བྱའོ།།
དེ་ཡང་«དབའ་བཞེད་ཟས་གཏད།»ལས། “ལོ་ཚ་བ་མཆིམས་ཤག་ཀྱ་དང་། ཨ་ཙ་ར་པ་གོར་བཻ་རོ་ཙ་ན་དང་། སྣ་ནམ་ཡེ་ཤེས་སྡེ་ལསྭོ་པ་མཆིད་གྲོས་སུ་འཚལ་བ་ལས།”ཞེས་འབྱུང་བ་དང་། «བཀའ་གཙིགས་ཀྱི་ཡི་གེ་ཞིབ་མོ་ཞབས་བཏགས་མ།»ལས། “(འཕན་ཡུལ་བ)ཀ་བ་དཔལ་བརྩེགས་དང་། (ངམ་ཤོད་པ)སྣ་ནམ་ཡེ་ཤེས་སྡེ་དང་། (ཡར་ལུང་བ)ཅོག་རོ་ཀླུའི་རྒྱལ་མཚན་དང་གསུམ་གྱིས་ལོ་ཙཱ་མཁས་པར་བསློབ།”ཅེས་དང་། གཞན་ཡང་«ཆོས་འབྱུང་མཁས་པའི་དགའ་སྟོན།»ལས། “སྒྱུར་བྱེད་ཀྱི་ལོ་ཙཱ་བ་བཀའ་དྲིན་ཅན་ཇི་ལྟར་བྱོན་པ་ནི་་་ ་་་ པོ་གོར་བཻ་རོ་ཙ་ན། རྦ་མང་རྗེ་གསལ་སྣང་་་ ་་་ ཞང་གི་བནྡྷེ་ཡེ་ཤེས་སྡེ།”ཞེས་སོགས་གསུངས་པ་དང་། «བཙུན་མོ་བཀའ་ཐང་།»ལས། “སྐ་བ་དཔལ་བརྩེགས་ཅོག་རོ་ཀླུའི་རྒྱལ་མཚན།། རྨ་རིན་མཆོག་དང་ཞང་བན་ཡེ་ཤེས་སྡེ།།”ཞེས་འབྱུང་བ་དང་། ད་དུང་«བུ་སྟོན་ཆོས་འབྱུང་།»ལས། “ལོ་ཙཱ་བ་ལ་སྔ་བ་ཐོན་མི་སཾ་བྷོ་ཊ་དང་། ་་་ ་་་ པ་གོར་བཻ་རོ་ཙ་ན་རཀྵི་ཏ་དང་། ་་་ ་་་ ཡེ་ཤེས་སྡེ་དང་།”ཞེས་དང་། «དབའ་བཞེད་བཞུགས་སོ།།»ཞེས་པ་ལས། “ལོ་ཚ་བ་ནི། སྔར་སྨོས་པའི་(སྲས་མི་མི་བདུན་པོ་)རྣམས་དང་།་་་ ་་་ བནྡྷེ་ཡེ་ཤེས་སྡེ་དང་།”ཞེས་འབྱུང་བ་དང་། «ཆོས་འབྱུང་མེ་ཏོག་སྙིང་པོ་སྦྲང་རྩིའི་བཅུད།»ལས། “ཀ་བ་དཔལ་བརྩེགས་དང་། ཅོག་རོ་ཀླུའི་རྒྱལ་མཚན་དང་། སྣ་ནམ་གྱི་བན་དེ་ཡེ་ཤེས་སྡེ་དང་།”ཞེས་འབྱུང་བ་དང་། «མང་ཐོས་ཀླུ་སྒྲུབ་རྒྱ་མཚོའི་བསྟན་རྩིས»ལས། “ལོ་ཙཱ་བ་བཀའ་དྲིན་ཆེ་བ། ཐོན་མི། བཱཻ་རོ་ཙ་ན། ཀ་ལྕོག་ཞང་གསུམ་དང་ལྔ་ལགས་སོ།།”ཞེས་འབྱུང་བ་སོགས་སྔར་གྱི་ཡིག་ཆ་དག་ལས་ལུང་འདྲེན་ཚོད་མེད་པ་ཞིག་དང་། དེ་ལས་ཀྱང་«དམ་པའི་ཆོས་པདྨ་དཀར་པོ།»ཞེས་པའི་མདོ་སྡེའི་འགྱུར་བྱང་ལས། “རྒྱ་གར་གྱི་མཁན་པོ་སུ་རེནྡྲ་བོ་དྷི་དང་། ཞུ་ཆེན་གྱི་ལོ་ཙཱ་བ་བནྡེ་སྣ་ནམ་ཡེ་ཤེས་སྡེས་བསྒྱུར་ཅིང་ཞུས་ཏེ་གཏན་ལ་ཕབ་པའོ།།”ཞེས་འབྱུང་བ་སོགས་ཀྱི་ལུང་ཚིག་རེ་རེ་ནས་འབྲུ་གཉེེར་བའི་ངལ་བ་མ་བསྟེནད་ཀྱང་། “ཞང་བན”ཞེས་པ་དང་། “སྣ་ནམ”ཞེས་པ་དང་། བཻ་རོ་དང་ཡེ་ཤེས་སྡེ་སོ་སོར་བགྲངས་བའི་ཡིག་འབྲུ་འདི་དག་ནི་སྐབས་ཀྱི་བསྒྲུབ་བྱ་སྒྲུབ་པའི་གཏན་ཚིགས་ལྗིད་ཏིག་ཏིག་རེ་རེ་ཡིན་པ་སུས་ཀྱང་ཤེས་སླའོ།།
ད་ནི་སྐབས་འདིའི་དོགས་དཔྱོད་ཉུང་ཙམ་ཞིག་བྱ་ན།
དེ་ལ་སོས་དལ་བའི་སྐྱེས་བུ་སྐོར་ཞིག་གིས་དེ་སྐད་ཐོས་པས་མི་འདོད་པའི་མགོ་བོ་འཕྲེད་དུ་གཡུག་བཞིན་འདི་སྐད་དེ། “ལོ་ཙཱ་བ་སྣ་ནམ་ཡེ་ཤེས་སྡེ་ཞེས་པ་དང་། མདོ་བསྒྱུར་ནང་དུ་ཡེ་ཤེས་སྡེ་ཞེས་གྲགས་པ་པོ་གཉིས་མི་གཅིག་མིན་ནོ”ཞེས་བྱུང་རྒྱལ་དུ་སྨྲ་བར་བྱེད་པ་དག་གིས་གསོནད་ཅིག་དང་། ཁོ་བོས་ཚིག་འབྲུ་གཉིས་ཀྱིས་ཁྱེད་ཀྱི་མགོ་བོ་དྲང་ཐད་དུ་འདུག་པར་བྱ་སྟེ། «ཉང་ཉི་མ་འོད་ཟེར་གྱི་ཆོས་འབྱུང་།»ལས། “རྒྱ་གར་གྱི་སློབ་དཔོན་དྷ་ན་ཤི་ལ་དང་། ཛི་ན་མི་ཏྲ་དང་། ཀ་བ་དཔལ་བརྩེགས་དང་། ཅོག་རོ་ཀླུའི་རྒྱལ་མཚན་དང་། སྣ་ནམ་གྱི་བན་དེ་ཡེ་ཤེས་སྡེ་དང་། དེ་རྣམས་ཀྱིས་སྒྲ་བསྒྱུར་དང་ལོ་ཙཱ་བ་བྱས་ནས། ཆོས་མདོ་སྡེ་དཀོན་མཆོག་བརྩེགས་པ་དང་། ཕལ་པོ་ཆེ་དང་།་་་ ་་་ མང་པོ་བསྒྱུར།”ཅེས་གསུངས་པ་འདིས་«མདོ་སྡེ་དཀོན་བརྩེགས»དང་«མདོ་སྡེ་ཕལ་པོ་ཆེ།»སྒྱུར་མཁན་གྱི་བན་དྷེ་ཡེ་ཤེས་སྡེ་དེ་སྣ་ནམ་ཚང་གི་ཡིན་པར་ཐག་བཅད་པ་ཡིན་པས། དེ་ལས་གཞན་པའི་མདོ་སྒྱུར་ནང་གི་བན་དྷེ་ཡེ་ཤེས་སྡེ་ཞེས་པ་ཞིག་ནི་མོ་གཤམ་གྱི་གཅེས་ཕྲུག་ཇི་བཞིན་ཁྱོད་ཀྱི་ཚད་མས་རྙེད་པའི་དུས་ཤིག་བསྐལ་པའི་བར་དུ་མི་སྲིད་དོ།།
ཡང་ལོ་རྒྱུས་དང་རྣམ་ཐར་གླེང་རྒྱུར་ཧ་ཅང་དགའ་བའི་སྐྱེ་བོ་ཁ་ཅིག་གིས་“ཡེ་ཤེས་སྡེ་ཞེས་པ་གན་ཇག་ཐང་ཏ་རབ་ཏུ་བྱུང་བའི་མཚན་དང་། བཻ་རོ་ཙ་ན་རཀྵི་ཏ་ཞེས་པ་སྔགས་ལ་ཞུགས་པའི་མཚན་ཡིན”ཞེས་གསུངས་ཤིང་། ཐོལ་གྱིས་བསམ་དུས་འདྲ་ཆགས་ཆགས་ཀྱི་སྐད་ཆ་ཞིག་ཏུ་སྣང་མོད། «གུ་བཀྲའི་ཆོས་འབྱུང་»ལས། “སད་མི་བདུན་གྱི་ནང་ཚན་དུ་མཁན་པོ་ལས་རབ་ཏུ་བྱུང་། མཚན་བཻ་རོ་ཙ་ན་རཀྵི་ཏ་སྟེ་རྣམ་པར་སྣང་མཛད་བསྲུང་བ་ཞེས་བཏགས།”ཞེས་དང་། «བུ་སྟོན་ཆོས་འབྱུང་»ལས། “མཁན་པོ་བོ་དྷི་ས་ཏྭས་བྱས་ནས། ཐོག་མར་བྱ་ཁྲི་གཟིགས་རབ་ཏུ་བྱུང་བས་མངོན་ཤེས་ལྔ་དང་ལྡན་པར་གྱུར་ཏོ།། དེ་ནས་སྤ་གསལ་སྣང་། འབའ་ཁྲི་བཞེར། སང་ཤི་ཏ། པ་གོར་བཻ་རོ་ཅ་ན་རཀྵི་ཏ། ངན་ལཾ་རྒྱལ་བ་མཆོག་དབྱངས། མཁོན་ཀླུའི་དབང་པོ་བསྲུང་བ། རྨ་ཨཱ་ཙཱརྱ་རིན་ཆེན་མཆོག གཙང་ལེགས་གྲུབ་དང་བདུན་རབ་ཏུ་བྱུང་བའི་མཚན། ཡེ་ཤེས་དབང་པོ་དང་། དཔལ་དབྱངས་ལ་སོགས་པ་ཡིན། སད་མི་མི་བདུན་ཡིན་ཟེར་རོ།། མིང་གི་མཐའ་ལ་བརྟགས་ན། བོ་དྷི་ས་ཏྭའི་མཆན་ཤཱནྟི་རཀྵི་ཏ་ཡིན་པས། དེའི་མཁན་བུར་གསལ་ལ།”ཞེས་གསུངས་པ་དང་། གཞན་ཡང་བཙན་པོའི་སྐབས་ཀྱི་རབ་བྱུང་བ་དག་གི་མཚན་ལ། བྲང་ཏི་ཛ་ཡ་རཀྵི་ཏ། རྩངས་དེ་ཝེནྟྲ་རཀྵི་ཏ། འཁོན་ནཱ་གེནྟྲ་རཀྵི་ཏ། དཔལ་བརྩེགས་རཀྵི་ཏ། རཏྣ་རཀྵི་ཏ། ཛ་ཡ་རཀྵི་ཏ་ཞེས་སོགས་མང་དུ་འབྱུང་བ་དག་ལ་དྲང་པོར་བསམས་དུས་གོང་གི་འགྲིགས་འགྲིགས་ལེགས་ལེགས་ཀྱི་སྐད་ཆ་དེར་ཡིད་ཆེས་ངང་གིས་ལྷོད་འགྲོ་བ་ནི་ཁྱོད་རང་མི་གཞི་བཙོག་སོང་བས་མ་ཡིན་པར་བདེན་པ་རང་གིས་ཞལ་གྲག་པས་ཡིན་ནོ།།
དེ་ལས་ཀྱང་ལབ་རྒྱག་རྒྱུར་ཤིན་ཏུ་དགའ་བའི་བྱིས་པ་ཉུང་ངུ་ཞིག་གིས་“ལོ་ཙཱ་བ་སྐ་ཅོག་ཞང་གསུམ་གྱི་ནང་ཚན་དུ་གྱུར་པའི་ཞང་སྣ་ནམ་ཡེ་ཤེས་སྡེ་གང་དེ་པ་གོར་བཻ་རོ་ཙ་ན་ཡིན་ནོ”ཞེས་སྒྲུབ་བྱེད་རབ་རིབ་ཅིག་དང་ལྷན་དུ་འུར་བར་བྱེད་མོད། དེ་དག་ནི་ཞང་ཞེས་པའི་ཡིག་འབྲུ་གཅིག་ཁེར་མ་འདིའི་གོ་དོན་ཙམ་ཡང་མ་ཤེས་པར་འདུར་གྱིན་པ་ཤ་སྟག་ཏུ་མཐོང་སྟེ། མགར་རམ་པ་གོར་གྱི་རུས་ལས་བྱུང་བའི་བཙན་པོ་ཞེ་གཉིས་གང་རུང་ཞིག་གི་ཡུམ་གཅིག་ཁོ་ན་ཞིག་ཞོག་ཤོག་དང་ཁོ་བོས་ཁྱོད་ཅག་ལ་སྟོང་སྦྱིན་པར་བྱའོ།།
མ་ཟད་འུ་ཅག་གིས་སྔར་སྐྱབས་གནས་མཐར་ཐུག་ཏུ་འཛིན་པའི་“སྔགས་སྒྱུར་མདོ་སྒྱུར”གྱི་ལུང་དེར་ཡང་ཁྲིག་ཁྲིག་དེ་ཙམ་ཡོད་ཚོད་མི་འདུག་སྟེ། བུ་སྟོན་རིན་པོ་ཆེས། “ཤེས་རབ་ཀྱི་ཕ་རོལ་ཏུ་ཕྱིན་པ་སྟོང་ཕྲག་བརྒྱ་པ། བམ་པོ་སུམ་བརྒྱ་སྟེ། ཉང་ཁམས་པ་གོ་ཆེ། བཻ་རོ་ཙ་ན། ལྕེ་ཁྱི་འབྲུག ཞང་ཡེ་ཤེས་སྡེ་ལ་སོགས་པའི་འགྱུར་བྱང་དྲུག་ཡོད་པར་གྲག་གོ།”ཞེས་དང་། “སློབ་དཔོན་དཔའ་བོས་མཛད་པའི་ཕ་རོལ་ཏུ་ཕྱིན་པ་དྲུག་བསྡུས་པ་ཚིག་ལེའུར་བྱས་པ་བམ་པོ་གཉིས་བཻ་རོ་ཙ་ན་རཀྵི་ཏའི་འགྱུར།”ཞེས་སོགས་གསུངས་པ་དང་། རྒྱུད་ཀྱི་འགྱུར་བྱང་དག་གི་ནང་དུ་བན་དྷེ་ཡེ་ཤེས་སྡེས་བསྒྱུར་ཞེས་པ་ཡང་ཡང་འབྱུང་བའི་ཕྱིར་རོ།།
དེ་ལྟར་ང་ཚོས་ལོ་རྒྱུས་ཡིག་ཚང་རྙིང་པ་དེ་དག་ལ་བདེན་ཁ་ཅུང་ཙམ་ཞིག་སྟེར་ཏེ་གཟུ་བོའི་བློ་ཡིས་ཡང་ཡང་བསམས་ནས། གྲགས་ཆེན་གྱི་ལོ་ཙཱ་བ་རྣམ་པ་གཉིས་པོ་རྒྱུད་ཐ་དད་དུ་བསྒྲུབས་རྗེས། བཀའ་བསྟན་གྱི་འགྱུར་བྱང་དག་ལ་ཞིབ་ཏུ་བལྟས་ན་ལོ་ཙཱ་བ་ཆེན་མོ་བཻ་རོ་ཙ་ནར་ལྷག་པ་ནི་ཞང་ལ་ལྟོས་ན་ཉུང་ཟད་ཅིག་ལས་མཐོང་དུ་མེད་པས་སྙིང་ཉེ་བའི་ཤས་མི་བཟོད་པའི་ཚོར་བ་ཞིག་ངང་གིས་འབྱུང་བ་དང་། འུ་ཚོའི་ལོ་རྒྱུས་ཆོས་འབྱུང་དག་གིས་སྡང་མིག་ལོག་ལོག་ཏུ་བལྟ་སའི་སྣ་ནམ་པ་ཞིག་ལ་མི་འོས་པའི་མཛད་རྗེས་ཐོབ་པ་རིག་དུས་རྐན་སོ་ཐོལ་གྱིས་གཟེར་བའི་ན་ཟུག་ཅིག་འབྱུང་ཡང་སྲིད་མོད། དོན་ངོ་མར་ཞིབ་ཀྱིས་འདེང་རྒྱག་ན་«ཆོས་འབྱུང་མེ་ཏོག་སྙིང་པོ།»ལས་གསུངས་བ་ལྟར། བཻ་རོ་ཙ་ན་མཆོག་རྒྱ་གར་དུ་ཆོས་སློབ་པར་ཕྱིན་པ་དང་། རྒྱལ་རོང་དུ་སྐྱུགས་པ། ལི་ཡུལ་སོགས་སུ་ཉམས་ལེན་ལ་བརྩོན་པ་སོགས་ཁོང་གི་སྐུ་ཚེའི་དུས་ཚོད་གང་མང་ཞིག་སྒྲ་སྒྱུར་གྱི་སྟེང་དུ་བཀོལ་ཁོམ་མ་བྱུང་བར་བསམ་ན་དེ་ཙམ་རྣ་བར་མི་འགྲོ་བའི་སྐད་ཆ་ཞིག་མ་རེད་སྙམ་མོ་ཞེས་གཏམ་ཐུང་འདིའི་མཇུག་རེ་ཞིག་རྫོགས་པར་བྱས་སོ།།
༢༠༡༧/༣/༡༢ཉིན།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/23028.html


text:
ཉེ་སྔོན། ཀྲུང་གོའི་གནའ་བོའི་ཕོ་བྲང་རྟེན་རྫས་བཤམས་མཛོད་ཁང་བོད་བརྒྱུད་ནང་བསྟན་རིག་གནས་ཞིབ་འཇུག་ཁང་གི་འགོ་འཛིན་དང་ཞིབ་འཇུག་པ་ལུའོ་ཝུན་ཧྭ་ཡིས་སྣེ་ཁྲིད་པའི་ཚོགས་པས་སི་ཁྲོན་ཞིང་ཆེན་དཀར་མཛེས་ཁུལ་སེར་ཤུལ་རྫོང་བཙན་མདའ་ཤང་འབའ་དྷ་གྲོང་ཚོར་ཡོད་པའི་འབར་དྷ་དགོན་ནང་གི་ཡུན་རིང་ཕྱིར་སྒོ་བརྒྱབ་པའི་གསོལ་ཁ་ཁང་དུ་གཅེས་ཚགས་ཆ་ཚང་བྱས་པའི་མིང་རྒྱལ་རབས་ཀྱི་ལྡེབས་རིས་དང་འཇིམ་སྐུ་མཐོང་ཞིང་། འདི་ནི་ད་ལྟའི་བར་དུ་ས་གནས་དེ་ག་ནས་གསར་དུ་མཐོང་བའི་བོད་བརྒྱུད་ནང་བསྟན་གྱི་རྗེས་ཤུལ་ཞིག་ཡིན་པ་རེད།
འབར་དྷ་དགོན་གྱི་དགེ་འདུན་ཞིག་གིས་དགོན་པ་འདི་ནི1269ལོར་བཞེངས་པ་ཡིན་པ་དང་། ཐོག་མར་ས་སྐྱ་པའི་གྲུབ་མཐའ་ཡིན་པ་དང་། དེ་ནས1440ལོར་དགེ་ལུགས་པར་བསྒྱུར་པ་རེད། རིག་གནས་གསར་བརྗེ་ཆེན་པོའི་སྐབས་སུ་གཏོར་བརླག་ཐེབས་རྗེས། རང་བྱུང་གི་ཆག་གྲུམ་བྱུང་བ་ལས་གཞན་གྱིས་གནོད་སྐྱོན་གང་ཡང་ཐེབས་མེད་ཅེས་བརྗོད་པ་རེད།
ཉེ་བའི་ལོ་འགའི་རིང་ལ། དཀར་མཛེས་ས་ཁུལ་དུ་མིང་རྒྱལ་རབས་ཀྱི་ལྷ་ཁང་མཁར་རྫོང་ཡོད་པ་ཤེས་རྟོགས་བྱུང་ཡོད་མོད། ཡིན་ནའང་གཙོ་བོར་དཀར་མཛེས་ཁུལ་དར་མདོ་གྲོང་ཁྱེར་དང་རོང་བྲག་རྫོང་དུ་གཅིག་བསྡུས་ཡོད་པ་རེད། སེར་ཤུལ་དུ་ཡོད་པ་གསར་དུ་མཐོང་བ་དེ་ནི་དཀར་མཛེས་ཁུལ་གྱི་ཆེས་བྱང་ཕྱོགས་ནས་མཐོང་བའི་མིང་རྒྱལ་རབས་ཀྱི་བོད་བརྒྱུད་ནང་བསྟན་གྱི་ལྡེབས་རིས་དང་སྐུ་འདྲ་ཁྱབ་ས་ཡིན་ལ། དེ་ཡང་སེར་ཤུལ་དུ་ཐེངས་དང་པོ་མཐོང་བའི་མིང་རྒྱལ་རབས་སྐབས་ཀྱི་བོད་བརྒྱུད་ནང་བསྟན་གྱི་ལྷ་ཁང་རེད།
ཤེས་རྟོགས་བྱུང་བར་གཞིགས་ན། དེ་སྔོན་དཀར་མཛེས་ཁུལ་དུ་མཐོང་བའི་མིང་རྒྱལ་རབས་སྐབས་ཀྱི་བོད་བརྒྱུད་ནང་བསྟན་གྱི་རི་མོ་ནི་མཁར་རྫོང་ནང་དུ་མཐོང་བ་ལས། རྣམ་པར་དག་པའི་དགོན་པའི་བཟོ་བཀོད་དུ་མཐོང་བ་མིན་པ་དང་། ལོ་རྒྱུས་ཀྱི་རྒྱབ་ལྗོངས་དང་ཆོས་ལུགས་ནུས་པ་ཡང་ཁ་གསལ་མིན་པ་རེད། ལུའོ་ཝུན་ཧྭ་ཡིས"འབར་དྷ་དགོན་གྱི་གསོལ་ཁ་ཁང་ནི་དགོན་པ་གྲུབ་ཆ་གཅིག་ཡིན་པ་དང་། ཆོས་ལུགས་ཀྱི་དོན་སྙིང་དང་ལོ་རྒྱུས་རྒྱབ་ལྗོངས་ལ་ཁྱད་པར་ཆེན་པོ་ལྡན་པས། དེ་ལ་ཞིབ་འཇུག་རིན་ཐང་དེ་བས་ཆེན་པོ་ལྡན་པ་རེད།" བོད་ཁུལ་ཡོངས་ཀྱི་བོད་བརྒྱུད་ནང་བསྟན་གྱི་དགོན་པའི་ནང་དུ་མིང་རྒྱལ་རབས་ཀྱི་ལྡེབས་རིས་དང་སྐུ་འདྲ་དུས་གཅིག་ཏུ་ཉར་ཚགས་བྱས་པའི་གནས་ཚུལ་ཧ་ཅང་ཉུང་བ་ཡིན་ཞིང་། ཁྱད་པར་དུ་སྐུ་འདྲ་ཆེན་པོ་ཡིན་པ་དང་། མང་ཆེ་བ་ནི་འཇིམ་བརྙན་སྐྱ་བོ་ཡིན་པའི་རྐྱེན་གྱིས་གཏོར་སྐྱོན་ཐེབས་སླ་བས། ད་ལྟའི་བར་དུ་ཉར་ཚགས་ཆ་ཚང་བ་བྱས་ཚུལ་ཧ་ཅང་དཀོན་པོ་རེད་ཅེས་བརྗོད་པ་རེད།
གསོལ་ཁང་ནང་དུ་ཉར་ཚགས་ཆ་ཚང་གནང་བའི་སྐུ་འདྲ5ཡོད་པ་དཔེར་ན། ནོར་ལྷ་དང་། མགོན་པོ་ནག་པོ་ཞལ་བཞི་པ། མགོན་པོ་ནག་པོ་ཕྱག་དྲུག་པ། རྡོ་རྗེ་འཇིགས་བྱེད། དཔལ་ལྡན་ལྷ་མོ་སོགས་ཡིན་པ་དང་། ཁྱད་པར་དུ་རྡོ་རྗེ་འཇིགས་བྱེད་དང་དཔལ་ལྡན་ལྷ་མོ་ནི་མི་ཡི་གཟུགས་པོའི་རིང་ཚད་དང་མཚུངས་པས། དེ་ནི་དུས་རབས16པའི་བོད་བརྒྱུད་ནང་བསྟན་གྱི་ཆེས་མཇལ་རྒྱུ་དཀོན་པའི་འཇིམ་སྐུ་ཕུལ་བྱུང་ཞིག་ཡིན་པ་རེད།


text:
ནང་དོན་མདོར་བསྡུས།
(ཕྱག་རྡོར་འཚོ།)
གློག་བརྙན་འདིའི་ནང་དུ་ས་ལ་ཝེ་ཨ་རབ་དམངས་གཙོ་སྤྱི་མཐུན་རྒྱལ་ཁབ(撒拉威阿拉伯民主共和国)ཏུ་བྱུང་བའི་གཏམ་རྒྱུད་ཅིག་བརྗོད་ཡོད།རྒྱལ་ཁབ་དེ་ནི་ས་ཧཱ་ལཱ་ནུབ་མ(西撒哈拉)རུ་གནས་ཡོད་ལ།འཛམ་གླིང་སྟེང་གི་རྒྱལ་ཁབ་ལྔ་བཅུ་ཙམ་གྱིས་མ་གཏོགས་རྒྱབ་ཁབ་དེའི་བདག་དབང་ལ་ཁས་ལེན་བྱེད་ཀྱིན་མེད།སྔོན་ཆད་དེ་ནི་སི་ཕེན་གྱི་མི་སེར་སྤེལ་ཡུལ་དུ་གྱུར་མྱོངས་པ་དང་སྡོད་དམངས་ཁྲི་བཅོ་ལྔ་ལྷག་ཙམ་གནས་དེ་རུ་འཚོ་སྡོད་བྱས་ཡོད། གཏམ་རྒྱུད་འདིའི་མི་སྣ་གཙོ་བོ་ནི་ལོ་ན་ཉེར་དྲུག་ཅན་གྱི་གཞོན་ནུ་མ་ཧྥ་ཏི་མེ་ཐུའུ(法蒂梅图)ཞེས་པ་དེ་ཡིན་ལ། ཁོ་མོ་ལོ་བཅུར་བུད་པ་ནས་བཟུང་མོའི་ཨ་མ་དང་མཉམ་དུ་སི་ཕེན་དུ་འཚོ་གནས་བྱས་པ་དང་ནུབ་ཕྱོགས་ཀྱི་སློབ་གསོ་མྱངས་ནས་ནར་སོན།ཨ་མ་ཚེ་ལས་འདས་རྗེས་ཁོ་མོ་རང་ཉིད་སྐྱེས་གནས་སུ་ཕྱིར་ལོག ཁོ་མོའི་ཨ་ཅེ་ཧ་ཡ་ཐེ(哈雅特)ནི་དབང་བོ་སྐྱོན་ཅན་ཞིག་ཡིན་ལ། དབང་ཤེས་སྐྱོན་ཅན་གྱི་བྱིས་པ་དག་ལ་སློབ་ཁྲིད་བྱེད་ཀྱིན་པའི་དགེ་རྒན་ཞིག་ཀྱང་ཡིན། གཞན་ད་དུང་ཧྥ་ཏི་མེ་ཐུའུ(法蒂梅图)ལ་ཅ་ཐེ་ལེ(贾特里)རུ་འབོད་པའི་ཕུ་བོ་ཞིག་དང་དུས་དེར་མངལ་སྦྲུམ་ཡོད་པའི་སྲུ་མོ་ཨ་ཆེ་ཐུའུ(阿切图)རུ་་འབོད་པ་གཉིས་ཡོད། ས་གནས་དེ་གའི་ཁ་ཆེའི་སྲོལ་རྒྱུན་གྱི་“hijab”གྱོན་ཆས་གྱོན་ཡོད་པའི་བུད་མེད་རྣམས་ཀྱི་མིག་ལམ་དུ་འཇིབ་འཁོར་བསྐོར་ཏེ་ལས་ཀ་བྱེད་བཞིན་པའི་ཧྥ་ཏི་མེ་ཐུའུ(法蒂梅图)ནི་གཞན་དང་མི་མཚུངས་པ་ཞིག་ཡིན་པ་སྨོས་མ་དགོས་སོ།། བྱེ་ཐང་དུ་འཚོ་སྡོད་བྱས་རྗེས།ཧྥ་ཏི་མེ་ཐུའུ(法蒂梅图)དང་མོའི་དགའ་རོགས་གཉིས་ཀྱི་བར་ལ་འབྲེལ་ཐག་ཆད་སོང་།སྐབས་དེར།ས་གནས་དེ་གའི་ས་དབྱི་ཏ(萨义德)ཟེར་བའི་ཕོ་གསར་ཞིག་མོ་ལ་བརྩེ་དུངས་ཆགས་པ་རེད།འདི་ལྟར་ཧྥ་ཏི་མེ་ཐུའུ(法蒂梅图)འགལ་འདུ་ཆེ་བའི་གདམ་ཀ་ལ་འཕྲད་བྱུང་།
གློག་བརྙན་འདི་ལས་དུས་རབས་ཉི་ཤུ་བའི་ལོ་རབས་བདུན་བཅུ་བའི་སྐབས་སུ། དམག་འཁྲུག་གི་ཁྲོད་ནས་ཡོད་ཚད་ཀྱིས་སྣང་མེད་དུ་བསྐྱུར་བའམ་ཤེས་རྟོགས་བྱུང་མེད་པའི་ཡུལ་གྱར་བའི་འདུས་སྡོད་ཁུལ་ཅིག་གི་མི་རྣམས་ཀྱི་འཚོ་བའི་གནས་སྟངས་བསྟན་ཡོད་ལ་མི་སྣ་གཙོ་བོ་ཧྥ་ཏི་མེ་ཐུའུ(法蒂梅图)གཙོ་བྱས་པའི་ཁོ་མོའི་མཐའ་འཁོར་གྱི་མི་དག་གིས་ས་གནས་དེ་གའི་ཐོབ་ཐང་མི་འདྲ་བའི་མི་རྣམས་ཀྱི་གནས་སྟངས་མཚོན་ཡོད། དེ་ལས་ཆུང་དུས་ནས་བཟུང་ནུབ་ཕྱོགས་ཀྱི་སློབ་གསོ་མྱངས་ནས་ནར་སོན་པའི་ཁོ་མོ་ཕྱིར་ཕ་ཡུལ་དུ་ལོག་སྐབས་ཕ་ཡུལ་གྱི་འཚོ་བ་ནི་ཧ་ཅང་དཀའ་ངལ་ལྡན་པར་སྣང་ལ།ཕ་ཡུལ་གྱི་མི་དག་གི་བསམ་བློ་དང་གོམས་སྲོལ་ནི་ནུབ་ཕྱོགས་དང་བར་ཁྱད་ཆེན་པོ་ཡོད་པ་ཚོར།སྐབས་དེར་མོ་རང་ཕྱིར་སི་ཕེན་དུ་ལོག་འདོད་ཀྱང་དེ་གའི་གཉེན་མི་རྣམས་དང་མོའི་དགའ་རོགས་ལ་འབྲེལ་བ་བྱེད་ཐབས་མ་བྱུང་བས་ཐབས་ཟད་པར་གྱུར། དེ་བས་ཁོ་མོ་རང་གི་ཨ་ཅེ་ཧ་ཡ་ཐེ(哈雅特)དང་མཉམ་དུ་བྱེ་ཐང་དེ་རུ་འཚོ་གནས་བྱས།དཀའ་ངལ་ཆེ་བའི་འཚོ་བ་དང་རིག་གནས་གྱི་འགལ་འདུའི་ཁྲོད་དུ། ཁོ་མོས་རང་ཉིད་གི་འཚོ་རྟེན་བཙལ། ཁོ་མོས་རང་གི་ཕུ་བོའི་འཁྱག་སྒམ་ཉོ་བྱེད་ཀྱི་སྒོར་མོ་ཡིས་འཇིབ་འཁོར་ཞིག་ཉོས་ཏེ་ཟོང་རྫས་དབོར་སྐྱེལ་གྱི་ལས་ཀ་གཉེར། མ་གཞི་ནས་ས་གནས་དེ་གའི་སྐྱེས་མའི་ནང་དུ་རླངས་འཁོར་བསྐོར་མཁན་མེད། ཁོ་མོའི་ཨ་ཅེ་ནི་དབང་བོ་སྐྱོན་ཅན་གྱི་མི་ཞིག་ཡིན་མོད། འཚོ་བ་ལ་ཡིད་མ་ཆད་པར་དགེ་རྒན་གྱི་ལས་ཀ་གཉེར་བཞིན་པ་མ་ཟད། ད་དུང་ཧྥ་ཏི་མེ་ཐུའུ(法蒂梅图)དང་མཉམ་དུ་རླངས་འཁོར་བསྐོར་ཚུལ་སྦྱངས། དེ་འདྲའི་འཚོ་གནས་ཀྱི་སྙིང་སྟོབས་ནི་སྐྱེས་མ་ཞིག་ལ་མཚོན་ན་ང་ཚོས་རྗེས་སུ་ཡི་རངས་བྱེད་དགོས་པ་ཞིག་རེད། དེ་ལས་གཞན་ལོ་ན་གཞོན་གཞོན་གྱི་མི་སྣ་ས་དབྱི་ཏེ(萨义德)ཡིས་མི་མང་ཚོགས་སར་གཞན་གྱི་བརྩེ་དུང་མེད་པའི་གཉེན་འབྲེལ་དེ་དམར་རྗེན་དུ་བཏང་ནས་ངོ་རྒོལ་བྱོས་ཡོད་པ་དང་། ཧྥ་ཏི་མེ་ཐུའུ(法蒂梅图)ལ་བཅངས་བའི་བརྩེ་དུང་ཕྱི་རུ་མངོན་ཕོད་པ་ལས་མི་རབས་གསར་བ་ཞིག་གི་སྙིང་སྟོབས་མཚོན་ཡོད། མདོར་ན་གློག་བརྙན་འདི་ལས་དམག་འཁྲུག་ཁྲོད་ཀྱི་ཡུལ་གྱར་བ་དག་གི་ཉམས་ཐག་པའི་ལས་དབང་དང་དཀའ་ངལ་ཁྱད་དུ་བསད་དེ་འཚོ་བར་དགའ་ཞེན་བྱེད་པའི་བསམ་བློའི་སྙིང་སྟོབས་ཞིག་མཚོན་ཡོད་ལ། ཁོ་ཚོས་དེ་འདྲའི་དཀའ་སྡུག་གི་འཚོ་བའི་ཁྲོད་དུ་འཚོ་བ་ལ་དགའ་ཞེན་བྱེད་ཐུབ་ན། ང་ཚོའི་ད་ལྟའི་གནས་བབས་འདི་འདྲ་བ་ལ་ཅིའི་ཕྱིར་འཚོ་བར་འཁང་ར་བྱེད་དགོས་སམ།
(ཞུ་དག་པ། གནམ་རྒྱལ་རྒྱལ། རྩོམ་སྒྲིག་པ།བློ་བཟང་རྡོ་རྗེ།)


text:
འདི་ལོ་ནས་བཟུང་། ལྷ་རྩེ་རྫོང་གིས་གསར་དུ་བཟོ་བཅོས་བརྒྱབ་པའི《ཏང་གི་སྒྲིག་ཡིག》སློབ་སྦྱོང་བྱ་རྒྱུ་དེ“སློབ་སྦྱོང་གཉིས་དང་ཚད་ལོན་གཅིག”གི་སློབ་སྦྱོང་སློབ་གསོ་རྒྱུན་རྣམ་ཅན་དང་ལམ་ལུགས་ཅན་དུ་འགྱུར་བའི་གཞི་རྩའི་བླང་བྱར་བརྩི་རྒྱུ་མཐའ་འཁྱོངས་བྱས་ནས། རྫོང་ཡོངས་སུ“སློབ་སྦྱོང་བྱེད་སྟངས”སྣ་ཚོཌ་ཐོག་ནས་ཏང་གི་སྒྲིག་ཡིག་སློབ་སྦྱོང་དང་། ཏང་གི་སྒྲིག་ཡིག་ལ་སྲུང་བརྩི། ཏང་གི་སྒྲིག་ཡིག་ལག་བསྟར། ཏང་གི་སྒྲིག་ཡིག་སྲུང་སྐྱོབ་བཅས་བྱེད་པའི་ཚ་རླབས་ཤིག་འཕྱུར་བར་བྱས་པ་རེད།
ཡིག་འབྲུ་རེ་རེ་བཞིན་བལྟས་པ་དང་ཏང་གི་སྒྲིག་ཡིག་གསར་རྙིང་གཉིས་བསྡུར་ཏེ་སློབ་སྦྱོང་བྱས་པ། ལྷ་རྩེ་རྫོང་ཨུད་རྩ་འཛུགས་པུས་གསར་དུ་བཟོ་བཅོས་བརྒྱབ་པའི《ཏང་གི་སྒྲིག་ཡིག》སློབ་སྦྱོང་གི་ཀློག་དེབ་རིམ་ཁག་ཏང་རྩ་འཛུགས་ལ་དུས་ཐོག་ཏུ་སྤྲད་དེ། རྫོང་ཡོངས་ཀྱི་རྒྱ་ཆེའི་ཏང་ཡོན་གྱིས《ཏང་གི་སྒྲིག་ཡིག》གསར་པ་སློབ་སྦྱོང་བྱ་རྒྱུ་དེ་ཆབ་སྲིད་ཀྱི་རིགས་པའི་གཞུང་ལུགས་སློབ་སྦྱོང་བྱེད་པའི་སློབ་ཚན་གཙོ་བོར་བརྩིས་ནས། ཡིག་འབྲུ་དང་བརྗོད་པ་རེ་རེ་བཞིན་སློབ་སྦྱོང་བྱས་ཏེ་གསར་དུ་བཟོ་བཅོས་བརྒྱབ་པའི《ཏང་གི་སྒྲིག་ཡིག》གི་ནང་དོན་སྔར་བས་ཁོང་དུ་ཆུད་པ་བྱས་པ་རེད།
གནད་དོན་སྟོན་ཕྱོགས་སུ་བཟུང་ནས་གོ་བསྡུར་ཞིབ་བཤེར་གྱིས་གཙོ་གནད་སློབ་སྦྱོང་བྱས་པ། རྫོང་ཡོངས་ཀྱི་རྒྱ་ཆེའི་ཏང་ཡོན་ལས་བྱེད་པས་གསར་དུ་བཟོ་བཅོས་བརྒྱབ་པའི《ཏང་གི་སྒྲིག་ཡིག》དེ་དམངས་གཙོའི་འཚོ་བའི་ཚོགས་འདུ་དང་། རྩ་འཛུགས་ཀྱི་འཚོ་བའི་ཚོགས་འདུ། ཏང་ཡོན་གྱི་དམངས་གཙོ་དཔྱད་འདེམས་སོགས་ཏང་ནང་ཁུལ་གྱི་རྩ་འཛུགས་ཀྱི་འཚོ་བ་དང་ཟུང་འབྲེལ་དམ་ཟབ་ཁར། “སློབ་སྦྱོང་གཉིས་དང་ཚད་ལོན་གཅིག”གི་སློབ་སྦྱོང་སློབ་གསོའི་བླང་བྱ་དང་ཟུང་འབྲེལ་བྱས་ནས། གསར་དུ་བཟོ་བཅོས་བརྒྱབ་པའི《ཏང་གི་སྒྲིག་ཡིག》གི་ཚད་གཞི་དང་རང་རྟོགས་ངང་འཚམ་པར་བྱེད་པ་དང་། བསམ་བློ་དང་ལས་ཀའི་དོན་དངོས་དང་ཟུང་འབྲེལ་བྱས་ནས་གཏམ་སྤྱོད་དང་། ཏང་གཤིས་བློ་སྦྱོང་། དམིགས་ཡུལ་གྱི་འདུ་ཤེས་སོགས་ཐད་ཀྱི་རང་ཉིད་ཀྱི་གནད་དོན་དང་མི་འདང་བའི་ཆར་རང་སྐྱོན་རང་བཤེར་བྱས་ནས་དུས་དང་རྣམ་པ་ཀུན་ཏུ་རང་གིས་རང་ལ་ཉེན་བརྡ་བཏང་ནས་དངོས་འབྲེལ་ནང་སེམས་ལ་ཟུག་པ་དང་ཕྱིའི་བྱ་སྤྱོད་ལ་འཁྱོལ་བ་བྱས་པ་རེད།


text:
ཐེ་བོ་སྨད་རྒྱུད་དུ་རྒྱ་དམར་ལ་ངོ་རྒོལ་རིམ་བྱུང་སྐོར།
ཕྱི་ལོ་ ༡༩༥༨ ལོར།
རྒྱ་ནག་དམར་པོའི་སྲིད་གཞུང་གིས་བོད་ས་མདོ་སྟོད་སྨད་ཡོངས་ལ་མངོན་སུམ་འཛེམས་མེད་ཀྱིས་བཙན་འཛུལ་བྱས་སྐབས་རྒྱ་བོད་གཉིས་ཀྱི་མཐའ་མཚམས་སུ་གྱུར་པའི་མདོ་སྨད་ཐེ་བོ་སྨད་ཕྱོགས་ནས་ཕྱི་ལོ་ ༡༩༥༨ ལོའི་ཕྱི་ཟླ་ ༢ པའི་ཚེས་ ༢ ཉིན་རྒྱ་དམར་གྱི་བཙན་འཛུལ་ལ་ངོ་རྒོལ་བྱས་སྐབས་ཐེ་བོ་སྨད་མ་འ་ཞ་དམག་རུ་དང༌། རྡོ་ར་ཁོག་དམག་རུ། སྟག་ཤར་དམག་རུ། ཨན་ཛི་དམག་རུ། ཁ་པ་ཀླུ་ཕྱུག་དམག་རུ༌། ཉིན་ངོ་བར་གཙང་དམག་རུ། རྒྱ་ནེ་དམག་རུ། ཆས་རེས། རོང་དྭགས། གཙང་པ་དམག་རུ་སོགས་ནས་ཡོང་བའི་ངོ་རྒོལ་པ་སྟོང་ཕྲག་མང་པོས་ཐེ་བོ་སྨད་རྒྱུད་གཙང་པ་དམག་རུ་དང་ལ་རྩ་གཉིས་ཀྱི་བར་གནས་ཚ་ལུང་ཁ་ར་ཞེས་པའི་ལུང་ཁོག་དོག་ཅིང་ས་ཡང་བཙན་ས་དེར་རྒྱ་དམག་ལ་ངོ་རྒོལ་འཐབ་འཁྲུག་ཤུགས་ཆེན་བྱས་པའི་སྐབས་སུ་བོད་མི་གཅིག་སྟོང་ལྷག་གཡུལ་ས་དེ་རང་ལ་ཚེ་སྲོག་ཤོར། ཁོང་ཚོས་རྒྱ་དམག་ལ་ངོ་རྒོལ་འཐབ་འཁྲུག་རྒྱག་དགོས་པའི་རྒྱུ་མཚན་རྒྱ་མིས་བོད་ལ་དབང་བསྒྱུར་བྱེད་པར་འགོག་རྒོལ་ཆེད་དུ་ཡིན་པ་སྐབས་དེར་དམག་འཁྲུག་ཁྲོད་ནས་ཐར་ཙམ་བྱུང་བ་འགས་བཤད།
ཐེ་བོ་གཙང་པ་དམག་རུའི་སྐོར།
ལོ་དེའི་དགུན་ཐོག་གཙང་པ་དམག་རུས་རྒྱ་དམག་ལ་ཡང་སྐྱར་ངོ་རྒོལ་དམག་འཁྲུག་བྱ་ཕྱིར་ཨ་མྱེས་ཆེས་དཀར་དང༌། ཨ་མྱེས་སྨོན་ལམ་དཀར་པོ་གཉིས་ཀྱི་རི་འདབས་སུ་བྲག་རྫོང་དང་ནགས་ཀླུང་སྟུག་པོས་ཁེངས་པའི་ཡོར་བུ་ཞེས་པའི་ནགས་གསེང་དང༌། བྲག་གསེང་དུ་ཡིབ་ནས་དགྲ་འཐབ་ཀྱི་གྲ་སྒྲིག་བྱེད་བཞིན་པའི་གནས་ཚུལ་གསང་བ་དགྲ་ཤོར་གྱིས་རྒྱ་དམག་རྣམས་གསང་ལམ་བརྒྱུད་དེ་གློ་བུར་དུ་ས་ཕྱོགས་གང་ས་ནས་རྒྱ་དམག་གིས་མེ་མདའ་བརྒྱབས་ནས་ཉིན་དེར་གཙང་པ་དམག་རུའི་མི་བཅུ་ཕྲག་ཁ་ཤས་དམར་གསོད་བཏང༌། སྐབས་དེར་རྒྱ་དམག་གི་གསང་ཉུལ་པ་བྱས་ཏེ་ལམ་སྣེ་ཁྲིད་མཁན་དེ་བོད་མི་ཚོས་རྗེས་སུ་དམར་གསོད་བཏང༌།
ཤིང་ར་སྡེ་བ། ཤིང་ར་སྡེ་པའི་བསྟན་སྐྱོང་གི་ཕ་ཧ་བྷ་དམར་གསོད་བཏང༌། སྐལ་སྟོང་རྒྱལ་ལས་དང༌། སངས་རྒྱས་གཉིས་གསེར་སྒོ་ཅན་མཁར་གྱི་བཙོན་ཁང་དུ་གྲོངས། ཤིང་ར་སྡེ་བའི་སངས་རྒྱས་ཚེ་རིང་ལོ་ངོ་མང་བོ་རིང་ཡོས་མོ་ཞན་གྱི་བཙོན་ཁང་དུ་རྡོ་གསོལ་སྔོག་འདོན་སོགས་ངལ་རྩོལ་འདྲ་མིན་ལ་བཙན་བསྐུལ་བྱས་ཏེ་རྗེས་སུ་ཕྱིར་ལོག་ཐུབ་ཙམ་བྱུང༌། སྐབས་དེར་བཙོན་ཁང་ནང་ཉིན་མོ་རྡོ་གསོལ་སྔོག་འདོན་གཙོ་བོར་གྱུར་བའི་ངལ་རྩོལ་འདྲ་མིན་ལ་བཙན་བསྐུལ་དང་བཀྲེས་སྐོམ་སོགས་སྡུག་བསྔལ་གྱིས་མནར་གཅོད་ཚད་མེད་བཏང་ནས་མཚན་མོ་མི་མང་པོ་མཉམ་གཅིག་ཏུ་ཁང་བའི་ནང་དུ་བཙན་གྱིས་འཚང་དུ་བཅུག་ནས་ཉལ་སྐབས་ཕྱི་ཉིན་ཡར་ལངས་དུས་མི་མང་པོ་ཤི་འདུག་ཀྱང་བསམ་ཤེས་གང་ཡང་མི་བཏང་བར་ལམ་སང་ས་དོང་བརྐོས་ནས་ས་འོག་ཏུ་སྦས་ཙམ་བྱེད། རྡོ་གསོལ་སྔོག་སྐབས་རི་རྡིབ་ཏེ་བསད་པའི་རོ་རྣམས་ཕར་ཉར་ཙམ་བྱས་ནས་ལམ་སང་རྗེས་མ་རྣམས་ཀྱིས་ཐེ་ཚོམ་མེད་པར་རྡོ་གསོལ་སྔོག་འདོན་གྱི་འཕྲོ་སྔོག་དགོས་པ་སོགས་མིའི་ཚེ་སྲོག་ལ་རིན་ཐང་གང་ཡང་སྤྲད་མེད།
འོག་ཤོད་སྡེ་བ། འོག་ཤོད་སྡེ་བའི་རྫ་བྷ་དང༌། རླུང་རྟ་སྐྱོང་གཉིས་དམར་གསོད་བཏང༌། འོག་ཤོད་སྡེ་བའི་འབྲོག་རྒན་དང༌། དཔའ་རོས། འབྲུག་ལྷ་ཚེ་རིང་སོགས་བཙོན་ཁང་དུ་མནར་གཅོད་འདྲ་མིན་གྱི་འོག་ནས་འདས་གྲོངས་སུ་གྱུར། འོག་ཤོད་སྡེ་བའི་ཨ་མྱེས་དཔའ་བོ་སོགས་མུ་གེ་དབང་གིས་གྲོངས།
བོད་གཙང་སྡེ་བ། བོད་གཙང་སྡེ་བའི་བསྟན་སྐྱོང་དང༌། སྙན་གྲགས། ཆོས་རྒྱལ་སོགས་དམར་གསོད་བཏང༌། གཞན་བོད་གཙང་སྡེ་བའི་མགོན་པོ་བཙོན་ཁང་དུ་འདས་གྲོངས་སུ་གྱུར། བོད་གཙང་སྡེ་བའི་བློ་བཟང་བསམ་གཏན་བཙོན་ཁང་ནང་ལོ་མང་མནར་གཅོད་མྱངས་མཐར་ཕྱིར་རང་ཁྱིམ་དུ་ལོག་ཐུབ་ཙམ་བྱུང༌།
བྱ་བཟང་སྡེ་བ། བྱ་བཟང་སྡེ་བའི་རྒྱ་དམག་ལ་ངོ་རྒལ་གཙོ་བོ་བྱེད་མཁན་ལྕགས་ཀྱུ་དང༌། སྐར་སྲུང༌། སྐར་སྲུང་གི་སྲུང་མོ་པདྨ་མཚོ་བཅས་ཉིན་དེར་ཁོང་གསུམ་པོ་མཉམ་དུ་བྱ་བཟང་སྡེ་བའི་ལྟག་རྒྱབ་སྤངས་ཐང་དུ་སྟེང་ལེབ་སྡེ་རྒྱབ་ཏུ་ནགས་གསེང་སྟུག་པོ་ཞིག་ཡོད་པ་དེར་རྒྱ་དམག་གཡུབ་འདུག་པ་རྣམས་ཀྱིས་མེ་མདའ་བརྒྱབས་ནས་དམར་གསོད་བཏང༌། བྱ་བཟང་སྡེ་པའི་སངས་རྒྱས་དང༌། བཟུངས་བསྡུས། སངས་རྒྱས་གསུམ་རྒྱ་དམག་གི་གསོན་བཟུང་བྱས་ནས་མི་མང་གི་དཀྱིལ་དུ་ཁྲིད་དེ་ཁྱེད་ཚོས་མགོ་བཏགས་ན་ཉེས་པ་ཡང་དུ་བཏང་རྒྱུ་དང་གལ་སྲིད་མགོ་མ་བཏགས་ན་དམར་གསོད་གཏོང་རྒྱུ་སོགས་བཤད་ཀྱང་ཁོང་ཚོས་མགོ་མ་བཏགས་པའི་དབང་གིས་མི་མང་གི་དཀྱིལ་དེར་རང་དམར་གསོད་བྱས། གཞན་བྱ་བཟང་སྡེ་བའི་དཔལ་སྐྱོང་དང༌། སྙིང་ཚེ་རིང༌། དཔའ་རོའུ། དཔའ་རོའུ། དཔའ་མགོན་ཚེ་རིང༌། དཔའ་སྐྱོང༌། སྒྲོལ་མ་ཚེ་རིང༌། རབ་བརྟན། དཔའ་རོའུ། དེའི་སྲུང་མོ་རྣམ་སྐྱིད། རྣམ་རྒྱལ། རྣོ་པོ་མཚོ་བཅས་བཙོན་ཁང་ནང་དུ་མནར་གཅོད་འདྲ་མིན་གྱི་འོག་ཏུ་འདས་གྲོངས་སུ་གྱུར། ཕྱི་ལོ་ ༡༩༥༨ ལོར་རྒྱ་དམར་གཞུང་གིས་མི་མང་གི་ཞིང་ས་དང་རྒྱུ་ནོར་ཡོངས་རྫོགས་གཞུང་བཞེས་བཏང་ནས་མི་མང་ལ་བཟའ་རྒྱུ་ཅུང་ཙམ་ལས་མེད་པའི་དབང་གིས་བྱ་བཟང་སྡེ་བའི་ཨ་མ་དཔའ་མཁོ་དང༌། ལྕགས་ལོ། སངས་རྒྱས། རྡོ་རམ། ཀླུ་འབུམ། ལྕགས་ལས། ཙན་དན། ཡུམ་མདོ། བློ་བཟང༌། བཀྲ་ཤིས་དོན་འགྲུབ། རྟ་དཀར་སྐྱོང༌། ཨ་ཝ་ལེ། ཨ་མ་ལུ་རུ་མཚོ། དཔའ་ཚེ་རིང༌། བཀྲ་ཤིས་མཚོ་བཅས་མུ་གེ་དབང་གིས་འདས་གྲོངས་སུ་གྱར། ཕྱི་ལོ་ ༡༩༥༨ ལོའི་ཟླ་བ་ ༡༢ བའི་ནང་བྱ་བཟང་སྡེ་བའི་འབྲུག་བཀྲ་ཤིས་ཁོང་རྒྱ་མའི་སྡུག་རྩུབ་མནར་གཅོད་མ་གཟོད་པར་ནགས་གསེང་ཞིག་དུ་རང་སྲོག་བཅད། དུས་སྐབས་དེ་དག་ཏུ་རྒྱ་དམག་གིས་བོད་མི་བཙན་གྱིས་གསོན་བཟུང་བྱས་པ་རྣམས་རྒྱ་མིའི་རླངས་འཁོར་ནང་བཙན་ཁྲིད་བྱས་དུས་ལམ་བར་ནས་རླངས་འཁོར་ཐོག་ནས་འབྲུག་དཀར་གཙང་པོའི་ནང་མཆོངས་ཏེ་རང་ཤི་བརྒྱབ་པ་སོགས་མདོར་ན་དགྲ་བོའི་གདུག་རྩུབ་མ་བཟོད་པའི་དབང་གིས་རང་ཤི་བརྒྱབས་པ་མང་པོ་བྱུང༌། ཤུལ་ལུས་རྣམས་དེང་སང་འབྲུག་ཆུ་རྫོང་ཁོངས
་གསེར་སྒོ་ཅན་མཁར་ཞེས་པའི་ས་གནས་བཙོན་ཁང་དང་གཞན་རྒྱ་སྐད་དུ་ཡོས་མོ་ཞན་ཞེས་པ་གཉིས་ཀྱི་ངལ་རྩོལ་ར་བའི་ནང་དུ་བཅུག་སྟེ་ངལ་རྩོལ་འདྲ་མིན་ལ་བསྐུལ་ནས་མནར་གཅོད་དང་མུ་གེའི་འོག་སྡུག་བསྔལ་ཚད་ལས་བརྒལ་བ་སོགས་ཀྱིས་ཤིང་ར་སྡེ་བའི་བསྐལ་སྟོང་བརྒྱ་ལས་གཙོ་བོར་གྱུར་པའི་བོད་མི་གཅིག་སྟོང་ལྷག་དུས་མིན་རྐྱེན་འདས་སུ་བཏང་བ་དང༌། གཙང་པ་དམག་རུའི་མི་མང་པོ་ཞིག་བཙོན་ཁང་ནང་ངལ་རྩོལ་འདྲ་མིན་དང་མུ་གེ་མནར་གཅོད་སོགས་ཀྱིས་དམྱལ་བ་མི་ཡུལ་དུ་མྱོང་བ་ལྟ་བུའི་སྡུག་བསྔལ་བཟོད་གླགས་མེད་པ་ལོ་མང་མྱངས་ཏེ་མཐར་ཤིང་ར་སྡེ་བའི་སངས་རྒྱས་ཚེ་རིང་དང༌། བོད་གཙང་སྡེ་བའི་བློ་བཟང་བསམ་གཏན་ལྟ་བུ་མི་ཁ་ཤས་ཙམ་རང་ཡུལ་དུ་ལོག་ཐུབ་ཙམ་བྱུང་ཡོད་པ་མ་གཏོགས། གཞན་ཚང་མ་བཙོན་ལས་འདྲ་མིན་གྱི་འོག་ཏུ་དུས་མིན་རྐྱེན་འདས་སུ་བཏང་བའི་བཙོན་པ་དེ་དག་གི་ཁྲོད་དུ་གསེར་ཐང་དགོན་པའི་གྲྭ་བ་ཉེས་མེད་བཙན་འཁྲིད་བྱས་པ་གྲྭ་པ་བཅུ་ཡོད་འདུག
ཐེ་བོ་གསེར་ཐང་དགོན་པའི་སྐོར།
ཐེ་བོ་གསེར་ཐང་དགོན་དགའ་ལྡན་བཤད་སྒྲུབ་དར་རྒྱས་གླིང་ནི། རབ་བྱུང་བཅུ་གསུམ་པའི་ས་སྟག་ཕྱི་ལོ་ ༡༧༠༧ ལོར་གཙང་པ་དམག་རུའི་གསེར་ཐང་ཞེས་པའི་སར་ཨ་ལགས་གསེར་ཐང་ཚང་སྐུ་ཕྲེང་དང་པོ་ཨ་མྱེས་ཐུབ་བསྟན་གྲགས་པས་ཕྱག་བཏབ། དེ་ནས་གསེར་ཐང་ཚང་སྐུ་ཕྲེང་རིམ་བྱོན་གྱིས་འཛིན་སྐྱོང་སྤེལ་གསུམ་གནང་བ་དང༌། ཕྱི་ལོ་ ༡༩༥༨ ལོར་བོད་ཀྱི་དགོན་ཁག་གཞན་དག་དང་འདྲ་བར་གསེར་ཐང་དགོན་པའི་འདུ་ཁང་ཆེན་མོ་དང༌། བྱམས་ཁང༌། སྨན་ལྷའི་ཁང་སོགས་གསེར་ཐང་དགོན་པའི་ལོ་རྒྱུས་ནང་གསབ་ཐབས་བྲལ་བའི་སྐུ་གསུང་ཐུགས་རྟེན་སོགས་གཏོར་བཅོམ་བྱས༌། རྗེས་སུ་སྲིད་བྱུས་ཅུང་གུ་ཡངས་བྱུང་ནས་ཆོས་སྒོ་ཕྱེ་དུས་དགོན་པའི་ཕྱོགས་ཡོངས་ཆག་འཇིག་གིས་མཁར་ཤུལ་ཙམ་དང་དགོན་པའི་གྲྭ་པ་ཡང་གསུམ་ཙམ་ལས་ལྷག་མེད་པའི་གནས་སྟངས་ཧ་ཅང་ཉག་ཕྲ་བའི་སྐབས་དེར། ཨ་ལགས་གསེར་ཐང་ཚང་གི་བཀའ་དྲིན་དང་གཙང་པ་དམག་རུའི་དད་ལྡན་མང་ཚོགས་ཀྱི་ཞུམ་མེད་སྙིང་སྟོབས་ལ་བརྟེན་ནས་དགོན་པའི་འདུ་ཁང་སོགས་སླར་གསོ་བྱས་པ་མ་གཏོགས་རྒྱ་ནག་དམར་པོའི་སྲིད་གཞུང་གིས་རོགས་སྐྱོར་གང་ཡང་བྱས་མེད། དགོན་པའི་བྱམས་ཁང་ཕྱི་ལོ་ ༢༠༠༩ ལོར་བར་མ་གཏོགས་སླར་གསོ་གཏོང་ཐུབ་མེད། དེང་སང་གསེར་ཐང་དགོན་དགའ་ལྡན་བཤད་སྒྲུབ་དར་རྒྱས་གླིང་འདིར་དགེ་འདུན་པ་ཞལ་གྲངས་བརྒྱ་མ་ཟིན་ཙམ་ཡོད།
འབྲུག་ཆུ་ཆུ་ནག་ལུང་དགོན་གྱི་སྐོར།
གཞན་ཆུ་ནག་ལུང་དགོན་བཀྲ་ཤིས་ཆོས་འཕེལ་གླིང་གི་སྐུ་གསུང་ཐུགས་རྟེན་གལ་འགང་ཅན་སྣ་ཚོགས་ཞུགས་གནས་ཀྱི་འདུ་ཁང་དང༌། གཟིམ་ཆུང༌། གྲྭ་ཤག་དང་བཅས་པ་རྩ་གཏོར་བྱས་ཏེ་ཤུལ་དུ་མཁར་གྱང་གི་ཤུལ་ཙམ་མཇལ་བའི་ཡུལ་དུ་གྱུར། ཆ་ནག་ལུང་དགོན་བཀྲ་ཤིས་ཆོས་འཕེལ་གླིང་ནི། ད་ལྟའི་འབྲུག་ཆུ་རྫོང་ཁོངས་ཆུ་ནག་ལུང་བ་ཞེས་བོད་གངས་ཅན་གྱི་ཤར་མཐའི་རྒྱ་བོད་ས་མཚམས་ལ་ཁེལ་བའི་དགེ་ལུགས་པའི་དགོན་པ་ཞིག་ཡིན། དགོན་འདི་ཕྱག་འདེབས་པ་པོ་ཆུ་ནག་ལུང་བའི་སྐུ་ཕྲེངདང་པོ་ཡུལ་དབུས་ཀྱི་དགའ་ལྡན་དགོན་པའི་དགེ་བཤེས་ཤིག་ཡིན་ཞིང༌། ཁོང་མདོ་སྨད་ཐེ་བོ་ཁོག་ཏུ་ཕེབས་ནས་ཆུ་ནག་ལུང་བ་ཞེས་པའི་སར་ཆུ་ནག་ལུང་དགོན་བཀྲ་ཤིས་ཆོས་འཕེལ་གླིང་འདི་ཕྱག་བཏབ། དེ་ནས་ཆུ་ནག་ལུང་བའི་སྐུ་ཕྲེང་དྲུག་རིམ་པར་བྱོན་པ་རྣམས་གྱིས་འཛིན་སྐྱོང་སྤེལ་གསུམ་གནང་བ་དང༌། ཆུ་ནག་ལུང་བའི་དགོན་པ་འདི་ཉིད་ཀིརྟི་བསྟན་པའི་རྒྱལ་མཚན་ཚང་གི་སྐུ་དུས་ནས་ཡོད་པའི་དགོན་པ་རྙིང་པ་ཞིག་ཡིན་ལ། སྐྱབས་མཆོག་ཀིརྟི་བསྟན་པའི་རྒྱལ་མཚན་ཚང་དགོན་པ་འདི་ལ་ཕེབས་པའི་ལོ་རྒྱུས་ཡོད། ཁོག་ཆེན་གྱི་ཆས་རིའི་སྒང་སོགས་བརྒྱུད་ནས་ཡར་མར་ཕེབས་གནང་གི་ཡོད་སྟབས་ཆས་རིའི་སྒང་ན་བསྟན་པའི་རྒྱལ་མཚན་ཚང་ལ་དད་ལྡན་གྱི་སྦྱིན་བདག་མང་པོ་ཡོད་པ་མ་ཟད། བསྟན་པའི་རྒྱལ་མཚན་ཚང་བསེ་རོང་དུ་ཐེངས་མ་གསུམ་ཕེབས་པའིབཤད་རྒྱུན་འདུག། ཆས་རིའི་སྒང་དང་གཙང་པ་ཁོག་གི་ཚེས་བཅུ་བསྟན་པའི་རྒྱལ་མཚན་ཚང་གིས་གསར་ཚུགས་བྱས་པའི་སྲོལ་ཡོད། གཙང་པ་དམག་རུའི་ཡུལ་ལྷ་སྨོན་ལམ་དཀར་པོའི་བསང་ཡིག་ཆས་རིའི་ལ་ཨ་སྒང་ནས་ཐད་ཀར་གསུངས་པར་གྲགས། ཆུ་ནག་ལུང་དགོན་གྱི་གདན་སའི་ཆག་ས་ཡང་ཐེངས་མ་འགའ་ཤས་ལ་བརྗེས་དགོས་བྱུང་བའི་ལོ་རྒྱུས་ཡོད། དུས་སྐབས་ཤིག་ལ་ས་ཆ་འདི་དཔལ་འབྱོར་གྱི་གནས་སྟངས་སྐྱོ་བོར་ཆག་སྟབས་ཀིརྟིའི་ནང་པས་ཨ་ལགས་མཐའ་ཡས་ཚང་ལྷ་ཁང་བསྐྱར་བཞེངས་སོགས་ཀྱི་འགན་ཆ་ཚང་བཀལ་ནས་ཆེད་མངགས་བྱས་པ་མ་ཟད་དངུལ་གྱི་འགྲོ་སོང་ཡང་བཏང་འདུག ཨ་ལགས་མཐའ་ཡས་ཚང་དང༌། ཚ་སྤྲུལ་དགེ་བཤེས་ཚང༌། ཨ་ལགསགཙང་བླ་གསུམ་ལ་གདན་ས་འདིར་བཞུགས་གནས་ཀྱི་གཟིམ་ཆུང་ཡང་ཡོད་མོད། འོན་ཀྱང་རིག་གནས་གསར་བརྗེས་སྐབས་སུ་རྩ་གཏཽར་བཏང་ནས་ད་ལྟ་མཁར་ཤུལ་ཙམ་ཞིག་མིག་གིས་མཇལ་ཡུལ་དུ་གྱུར། དུས་འགྱུར་གྱི་མུན་ནག་ཅུང་ཟད་བསངས་ནས་ཆོས་སྒོ་གསར་དུ་ཕྱེ་སྐབས་ཆུ་ནག་ལུང་བའི་སྤྲུལ་སྐུ་ཕྱིར་གདན་ས་ཆེན་པོ་སྟག་ཚང་ལྷ་མོ་ཀིརྟི་དགོན་དུ་ཕེབས་ནས་གྲྭ་མང་ཡངས་ལ་མང་ཇ་ཞིག་སྐོལ། སྐབས་དེར་དགེ་འདུན་པ་རྒན་གྲས་ཚོ་ལ་ད་རྗེས་མ་གདན་ས་འདིར་ཕྱིར་ཡོང་ཨེ་ཐུབ་མི་ཤེས་མོད། འོན་ཀྱང་ཆུ་ནག་ལུང་བའི་ཡང་སྤྲུལ་རེད་ཟེར་བ་ཞིག་ཡོང་ངེས་པས་ཁྱེད་ཚོས་བདག་སྐྱོང་ཡག་པོ་གནང་རོགས་ཞེས་རེ་སྐུལ་ཚུལ་དུ་མཛད་དེ། ཕྱིར་ཆུ་ནག་ལུང་དགོན་དུ་ཕེབས་ནས་དགོངས་པ་ཆོས་དབྱིངས་སུ་གཤེགས་པའི་ཚུལ་བསྟན། གདུང་རྟགས་ཀྱང་ཐུན་མོང་མ་ཡིན་པའི་རྟགས་མཚན་བསམ་གྱིས་མི་ཁྱབ་པ་མང་པོ་བྱུང་བས་འདུལ་བྱའི་སློབ་བུ་རྣམས་དད་པས་ཡིད་རབ་ཏུ་འཕྲོག་པར་གྱུར་པའི་མཛད་པ་ངོ་མཚར་རྨད་དུ་བྱུང་བ་མང་པོ་བསྟན།
ཐེ་བོའི་རྟ་དཀར་རྟ་ཤུག་དགོན་བཀྲ་ཤིས་བསམ་གཏན་གླིང་གི་སྐོར།
ཐེ་བོའི་རྟ་དཀར་རྟ་ཤུག་དགོན་བཀྲ་ཤིས་བསམ་གཏན་གླིང་ནི་ཆས་ར་ཞེས་པའི་སར་དུས་རབས་བཅོ་བརྒྱད་པའི་ནང་རྟ་ཤུག་སྐུ་ཕྲེང་དང་པོ་བློ་བཟང་ཉི་མ་མཆོག་གིས་ཕྱག་བཏབ་པའི་དགོན་རྙིང་ཞིག་ཡིན་ལ་ཀིརྟི་སྐུ་ཕྲེང་བདུན་པ་ྋསྐྱབས་མཆོག་ཐུབ་བསྟན་ཉི་མས་དགོན་པའི་མཚན་ལ་བཀྲ་ཤིས་བསམ་གཏན་གླིང་ཞེས་བཏགས། རིག་གནས་གསར་བརྗེས་སྐབས་ཀྱི་གདུག་རྩུབ་དྲག་པོའི་སྲིད་བྱུས་འོག་དགོན་འདིའི་སྐུ་གསུང་ཐུགས་རྟེན་བཞུགས་གནས་འདུ་ཁང་དང༌། གྲྭ་ཤག་ཡོངས་རྫོགས་རྩ་གཏོར་བྱས། གྲྭ་པ་རྣམས་དམར་གསོད་དང་ངལ་རྩོལ་འདྲ་མིན་ལ་བཙན་བསྐུལ་བྱས་པའི་དབང་གིས་རྗེས་སུ་སྲིད་བྱུས་ཅུང་ཙམ་གུ་ཡངས་ཆགས་ནས་ཆོས་སྒོ་ཕྱེ་ཙམ་སྐབས་སུ་དགོན་འདིར་འཇིག་རྟེན་རྙིང་བའི་གྲྭ་པ་གཅིག་ཀྱང་ལྷག་མེད་པའི་གནས་སྟངས་ཆགས་སྟབས་དགོན་པ་བསྐྱར་གསོ་བྱེད་མ་ཐུབ་པར་དེ་མུར་ལུས་པར། བདེ་ལྡན་ཞིང་གི་མགོན་པོ་ྋཀུན་གཟིགས་པན་ཆེན་ཐམས་ཅད་མཁྱེན་པ་མཆོག་ཕྱི་ལོ་ ༡༩༨༢ ལོར་དེ་ཕྱོགས་སུ་ཆིབས་བསྒྱུར་བསྐྱངས་སྐབས་སླར་གསོ་དང་ཞག་བཞུགས་གནང་བ་སོགས་ཐུགས་བརྩེ་ཆེན་པོ་གནང་འདུག་པ་འདི་གཙོ་བོ་ས་ཁུལ་འདི་དག་རྒྱ་བོད་མཐའ་མཚམས་ལ་ཁེལ་བས་ཕྱོགས་གང་ཐད་ནས་གནད་འགག་ཆེན་པོར་གཟིགས་པར་རྒན་རབས་དག་གིས་བཤད།
མི་ཐོག་གསུམ་པའི་སྐབས།
གསེར་ཐང་དགོན་དགའ་ལྡན་བཤད་སྒྲུབ་དར་རྒྱས་གླིང་གི་སྐོར།
གཞན་ཕྱི་ལོ་ ༢༠༠༨ ཕྱི་ཟླ་ ༦ པའི་ཚེས་འགོ་ནས་གསེར་ཐང་དགོན་དགའ་ལྡན་བཤད་སྒྲུབ་དར་རྒྱས་གླིང་དུ་རྒྱལ་གཅེས་ཆོས་གཅེས་ཞེས་པའི་ལས་འགུལ་སྤེལ་ནས་གྲྭ་མང་ལ་ྋགོང་ས་ྋསྐྱབས་མགོན་ཆེན་པོ་མཆོག་ལ་རྒྱལ་ཁབ་ཁ་བྲལ་དང་མི་རིགས་མཐུན་འབྲེལ་གཏོར་བཤིག་གཏོང་མཁན་སོགས་ཀྱི་མཚན་སྨྲས་ཞུ་དགོས་པ་སོགས་བརྗོད་ཀྱང༌། ྋགོང་ས་ྋསྐྱབས་མགོན་ཆེན་པོ་མཆོག་ང་ཚོ་བོད་མི་རིགས་ཀྱི་ལྷ་སྐལ་དང་ཚེ་འདི་ཕྱི་གཉིས་ཀའི་རྩ་བའི་བླ་མ་ཡིན་པས་ཁོང་ལ་མཚན་སྨྲས་ཞུ་རྒྱུ་ནི་ང་ཚོ་བོད་མི་རིགས་ཤིག་ལ་མཚོན་ན་སྲོག་ལ་ཐུག་ཀྱང་ཞུ་མི་ཐུབ་པའི་དོན་གནད་ཅིག་ཡིན་པའི་རྒྱུ་མཚན་ལ་བརྟེན་ནས་གྲྭ་མང་གིས་རྒྱ་གཞུང་གི་འདོད་མོས་ལྟར་ྋགོང་ས་ྋསྐྱབས་མགོན་ཆེན་པོ་མཆོག་ལ་མཚན་སྨྲས་སོགས་མ་ཞུས་པའི་དབང་གིས་རྒྱལ་གཅེས་ཆོས་གཅེས་ཞེས་པའི་ལས་འགུལ་གྱི་དུས་ཡུན་རིང་དུ་བཏང་ནས་ལོ་ཕྱེད་ཙམ་རིང་ལས་འགུལ་སྣ་ཚོགས་སྤེལ་བའི་གནས་ཚུལ་བྱུང༌།
ཐེ་བོའི་ལ་རྩ་ཁོག་གི་དམག་འཁྲུག་སྐོར། དམར་དམག་རྒྱང་བསྐྱོད་སྐབས།
གཞན་ལོ་རྒྱུས་ཐོག་ཏུ་སྐད་གྲགས་ཡོད་པའི་ལ་རྩའི་ཁོག་ཏུ་བྲག་འགག་ཧ་ཅང་བཙན་ས་ཞིག་ཏུ་རྒྱ་དམག་ལ་བོད་མི་དཔའ་མཛངས་བརྟུལ་ཕོད་ལྡན་པ་མང་པོས་ངོ་རྒོལ་འཐབ་འཁྲུག་གནད་དུ་ཁེལ་བ་བརྒྱབས་པས་རྒྱ་དམག་རྣམས་ཅི་བྱ་གཏོལ་མེད་གནས་སུ་བསྐྱལ་བའི་གནས་ཚུལ་སྐབས་དེར་དམག་སར་དངོས་སུ་ཡོད་པའི་རྒྱ་དམག་ཧུའུ་པིང་ཡུན་གྱིས་བྲིས་པའི་ལ་ཙི་ཁོའུ་བཙན་འགག་ཏུ་འཐབ་འཛིང་བྱེད་མཁན་དམར་དམག་ལེན་དྲུག་པ་ཞེས་པའི་རྩོམ་ཡིག་ལས་གསལ་རྟོགས་ཐུབ། རྗེས་སུ་རྒྱ་ནག་དམར་པོའི་སྲིད་གཞུང་གིས་ས་གནས་འདིར་དཀའ་ཁག་ཆེན་པོ་མྱངས་པའི་གནས་ཚུལ་བཀོད་པའི་རྡོ་རིང་ཞིག་བཙན་གྱིས་བཙུགས་འདུག་པ་སོགས་ཀྱི་གནས་ཚུལ་ཙམ་མ་གཏོགས་བོད་མི་ག་ཚོད་བསད་ཡོད་མེད་ཀྱི་གནས་ཚུལ་ཞིབ་ཕྲ་རྙེད་སོན་མ་བྱུང་བས་ཁ་གསལ་འདིར་བརྗོད་དཀའ་ན་ཡང་རྗེས་སུ་ངེས་པར་ཁ་སྐོང་བྱ་དགོས་པའི་གལ་གནད་དུ་མཐོང༌།
ཐེ་བོའི་གཙང་པ་དམག་རུའི་སྐོར།
གཙང་པ་དམག་རུ་ནི་དེང་སང་བྱ་འབབ་ཞང་ཁོངས་སུ་གཏོགས་ཤིང༌། ཤར་རོང་ཐག ལྷོར་ཁ་པ་ཀླུ་ཕྱུག་དམག་རུ། ནུབ་ཏུ་ཉིན་ངོ་བར་གཙང་དམག་རུ། བྱང་དུ་ཅོ་ནེ་རྫོང་ཁོངས་སོགས་དང་ས་འབྲེལ་ཡིན། སྔོན་ཆད་ཆོས་རྒྱལ་བཀའ་དྲིན་ཅན་ཚོའི་དུས་སྐབས་སུ་མཐའ་མཚམས་སྲུང་བར་གཏོང་གནང་མཛད་པའི་དམག་མི་རྣམས་ཀྱི་བརྒྱུད་ལས་ཆད། དེ་ཡང་ལྷ་སའི་ཀོང་པོའི་ཁོག་ནས་བཏང་བའི་དམག་གི་བརྒྱུད་ལས་ཆད་པ་སོགས་མཁས་དབང་དུང་དཀར་བློ་བཟང་འཕྲིན་ལས་ཚང་གིས་གསུང་ལ། དུང་དཀར་ཚང་ལྷ་སའི་ཀོང་པོ་ཕྱོགས་ནས་ཡིན་པས་ཀོང་པོའི་མི་བརྒྱུད་ཕྱོགས་གང་སར་ཆད་ཡོད་མེད་སྐོར་ལ་ཞིབ་འཇུག་ནན་ཏན་བྱས་པ་ཞིག་ཡིན་ངེས། གཙང་པ་དམག་རུ་འདི་ལ་སྟོད་གཙང་སྡེ་བ་དང༌། གད་སྐྱ་སྡེ་བ། ཚ་བ་སྡེ་བ། ཐོག་ཀ་སྡེ་བ། གཙང་ཡུལ་སྡེ་བ། ཁ་སྨད་སྡེ་བ། སྟེང་ལེབ་སྡེ་བ། བྱ་བཟང་སྡེ་བ། བོད་གཙང་སྡེ་བ། འོག་ཤོད་སྡེ་བ། ཤིང་ར་སྡེ་བ་བཅས་སྡེ་བ་བཅུ་གཅིག་ཡོད་པའི་ཁོངས་ནས་ཤིང་ར་སྡེ་བ་ནི་སྔོན་ཆད་རྒྱ་ནེ་དམག་རུའི་ཁོངས་སུ་ཡར་བརྩི་ཡང་དེང་སང་མར་གཙང་པ་དམག་རུའི་ཁོངས་སུ་གཏོགས་པ་ནི་ཕལ་ཆེར་ས་འབྲེལ་སྟབས་བདེ་མིན་གྱི་དབང་གིས་མར་ཆད་པར་ངེས། དམར་དམག་རྒྱང་བསྐྱོད་དམ་གུང་ཁྲན་ཕམ་ཉེས་ཆེན་པོའི་སྐབས་སུ་བྲོས་བྱོལ་དུ་འགྲོ་སྐབས་ཤིང་ར་སྡེ་བའི་ནང་འབྱོར་སྐབས་སྡེ་བའི་མི་ཕལ་ཆེ་ནགས་གསེང་དང་རི་གསེང་བྲོས་ཏེ་རྒྱ་དམག་སྡེ་བའི་ནང་ཤག་འདུག་སྐབས་གློ་བུར་སྡེ་བའི་ཕོ་གསར་རྣམས་རྒྱུགས་ནས་རྒྱ་དམག་དང་འཐབ་འཛིང་བྱས་སྐབས་སྡེ་བའི་མི་འགའ་ཤས་དེ་ཉིན་ཚེ་སྲོག་ཤོར་དགོས་བྱུང་ཡང་ལག་ཏུ་སྟ་རེ་དང་གྲི་མདུང་ཙམ་ལས་པའི་བོད་མིས་རྒྱ་དམག་ཁ་ཤས་སྟ་རེ་དང་གྲི་མདུང་སོགས་ཀྱིས་བསད་པ་དང༌། འགའ་ཤས་གསོན་བཟུངས་བྱས་ནས་ཤིང་ར་སྡེ་བ་དང་འོག་ཤོད་སྡེ་བའི་བར་དུ་བྲག་ནང་གཡུགས་པ་སོགས་ཀྱིས་རྗེས་སུ་རྒྱ་ནག་གུང་ཁྲན་ལ་རྒྱལ་ཁ་ཐོབ་ནས་བོད་ས་ཡངས་ལ་བཙན་འཛུལ་གྱིས་བཟུང་སྐབས་སུ་ཤིང་ར་སྡེ་བ་ནག་ཉེས་ཅན་གྱི་ས་ཁུལ་དུ་ངོས་འཛིན་བྱས་ཏེ་གུང་ཁྲན་གྱིས་གདུག་རྩུབ་དང་མནར་གཅོད་ཆེན་པོའི་འོག་མི་མང་བོ་དམར་བསོད་དང་མུ་གེ་སོགས་ཀྱིས་དམྱལ་བ་མངོན་སུམ་མི་ཡུལ་དུ་མྱངས་པར་བྱས།


text:
ང་རང་ཨ་བྲ་གསོད་པའི་རྫས་ཤིག་འཚོལ་དུ་འགྲོ་བ་ཡིན།
སྟག་འབུམ་རྒྱལ།
ཉི་མ་སྟག་ལུང་སྡེ་བའི་ནུབ་ཕྱོགས་ཀྱི་རི་རྩེ་ནས་ཡོལ་མ་ཐག ལོ་ན་གཞོན་པའི་བུ་ཆུང་དོན་གྲུབ་ཀྱིས་སྐ་རགས་རྡོག་པར་གཅུད་ཅིང་ལམ་ལ་ཆས། སྦྲ་སྒོར་བུད་མ་ཐག་སླར་ཡང་ཕྱིར་འཁོར་ནས་རང་ཉིད་ཀྱི་ལོ་ན་རྒན་པའི་མ་རྒན་ལ་གྱེས་ཕྱག་བྱས། ཁོ་མོ་ལག་རྟེན་ལ་ཁེན་ཏེ་གྱོལ་མ་ལྡིང་གིས་ཕྱི་རོལ་གྱི་དེའུ་འབུར་སྟེང་དུ་ཡོང་སྟེ་བུ་ཆུང་གི་ཕུ་ཐུང་ལ་འཇུས་ཤིང་རྒས་པའི་མིག་གཉིས་ལས་ཡིད་འཁྲེང་བའི་འོད་ཀྱིས་ལྟ་བཞིན་ཁོ་རང་ལ་བཤོལ་འདེབས་བྱས།
“ངའི་གཅེས་ཕྲུག་གཅིག་པུ།” ཁོ་མོས་ཁོའི་གདོང་ལ་ཞིབ་ལྟ་བྱེད་བཞིན་ངག་འདར་ བའི་ངང་ཧ་ཅང་ཞེ་འཁྲེང་སྟེ“ངས་ཁྱོད་ལ་ཞུ་བ་བྱེད། ཅིས་ཀྱང་སང་ཉིན་སྔ་སེར་ཉི་མ་ཤར་ཚེ་འགྲོ་རོགས། དོ་དགོང་གཅིག་བུར་རང་ཉིད་ཀྱི་སྦྲ་ནག་ནང་དུ་སྡོད། མཚན་མོའི་ཁེར་རྐྱང་གི་འགྲུལ་བཞུད་འདིར་ལྷ་འདྲེ་དང་ཆོམ་རྐུན་གྱི་བར་ཆད་ཀྱང་ཡོད་ངེས། ལན་རེར་རང་ཉིད་ཀྱི་གྲིབ་མ་འང་འདྲེ་རུ་མཐོང་ངེས། དོ་དགོང་གཅིག་པུར་ངེད་མ་བུ་གཉིས་ཀ་ལྷན་དུ་འདུག ངའི་གཅེས་ཕྲུག མཚན་མོ་འདིར་ཅིས་ཀྱང་འགྲོ་མི་རིགས།” “ཨ་མ། ངའི་ཨ་མ་བཟང་བོ།” བུ་དོན་གྲུབ་ན་རེ། “ང་ཚེ་གང་བོར་ཁྱོད་རང་གི་ གམ་དུ་བསྡད་ནས་ཞབས་ཞུ་བྱས་ཆོག འོན་ཀྱང་དོ་དགོང་གི་གོ་སྐབས་འདི་ཅིས་ཀྱང་འཆོར་མི་རུང༌། ད་ལོ་རྩྭ་ཆད་དེ་ངེད་ཚང་གི་ནོར་ལུག་ཚང་མ་ཤི་བ་འདིར་བསམ་ཚེ། ཅིས་ཀྱང་ཤི་འདྲེ་ཨ་བྲ་འདི་དག་རྩ་མེད་དུ་གཏོང་དགོས། ལྟོས་དང༌། དོ་དགོང་ནི་ཚེས་བཅོ་ལྔ་རེད། ད་ནི་ཟླ་བའང་འཆར་ལ་ཉེ་བས་ང་རང་ཅིས་ཀྱང་གཏོང་རོགས། ཨ་མ་ལགས། ངའི་སྐེ་ན་སྲུང་འཁོར་ཡོད་པས་ཁྱོད་ཀྱིས་སེམས་ཁྲལ་བྱེད་མི་དགོས།” “འོ་ན་དེ་བྱོས། དཀོན་མཆོག་གསུམ་གྱིས་ཁྱོད་ལ་ལམ་སྟོན་བྱེད་ངེས།”མ་རྒན་གྱིས་མིག་ཆུ་འབྱིད་བཞིན་དུ། “ངའི་བུ་ཆུང་འགྲོ་ཁར་ཨ་མར་ཐོད་པ་ཞིག་གཏུག་རོགས།” “ཨ་མ་ལགས”དོན་གྲུབ་ཀྱིས་མ་རྒན་ལ་མགོ་བོ་གཏུགས་ཙམ་བྱས་རྗེས། “ནམ་རྒྱུན་དགོང་མོ་བསང་གསུར་ཞིག་ཕུད་རྗེས་ཉལ་རོགས། དེ་ལྟར་ན་ངེད་མ་བུ་གཉིས་ཀ་ནམ་ཡང་སླར་མཇལ་བྱེད་ཐུབ་ངེས། ཁྱོད་རང་བདེ་མོར་བཞུགས་ཤིག” དེ་ལྟར་ཁོ་རང་མ་རྒན་དང་ཁ་གྱེས་ཏེ་སོང༌། བུ་དོན་གྲུབ་སྟག་ལུང་སྡེ་བའི་ཡར་མཐར་བུད་ཅིང་རྐང་ལམ་གྱ་གྱུ་ཞིག་ཉུལ་ཏེ་ལུང་བའི་མདའ་རུ་སླེབས། ཁོས་ཕྱིར་ལྟ་ཙམ་བྱེད་དུས་སྡེ་བ་ཡོངས་རྫོགས་མུན་པས་བསྒྲིབས་ཏེ་ཨ་མ་ཕྱི་རོལ་དུ་ལག་རྟེན་ལ་ཁེན་ཏེ་ཁོའི་རྗེས་ཕྱོགས་སུ་བལྟས་ཡོད་པའང་མཐོང་མི་ཐུབ། སྐབས་འདིར་ཁོས་ཨ་མ་ལགས་མཐོང་འདོད་པ་སྟེ—མཇུག་མཐའི་རེ་བ་འདི་ཅི་འདྲའི་ཤུགས་དྲག་པ་ལ་ཨང༌་།
“ཨ་མ་སྙིང་རྗེ་ཨང་༌།”ཁོ་རང་གི་སེམས་ལ་གློ་བུར་བའི་སྐྱོ་བ་ཚད་མེད་ཅིག་སྐྱེས་ཏེ། སེམས་ལ། “ང་ནི་ངོ་མ་ཞེ་ཁྲེལ་མེད་པའི་བུ་ཞིག་མ་ཡིན་ནམ། ཁོ་མོ་ད་ལྟ་ཤི་ཁ་རྒས་ཁར་འདི་ལྟར་གཅིག་པུར་བསྐྱུར་བ་རེད། ཁོ་མོས་འཇིགས་སུ་རུང་བའི་རྨི་ལམ་རྨི་སྲིད། ཁོ་མོ་ནམ་གང་བོར་གཉིད་འོང་མི་སྲིད། ཁོ་མོར་མཚོན་ན་མཚན་མོ་འདི་ནི་ཅི་འདྲའི་འཇིགས་སུ་རུང་བ་ཞིག་ཡིན་རྒྱུ་རེད་ཨང་༌། འོན་ཀྱང་མཚན་མོ་འདི་ཅི་ནས་ཀྱང་སྟོང་ཡལ་དུ་འགྲོ་མི་རིགས་པའི་གོ་སྐབས་བཟང་བོ་ཞིག་ཡིན་པས། ང་རང་གིས་ལས་འགན་སྒྲུབ་སྟེ་མྱུར་མོར་ཕྱིར་ལོག་མཚམས་ཉིན་གཅིག་ལའང་ཁ་མི་གྱེས་པར་ཁོ་མོར་ཞབས་ཏོག་བྱས་ཏེ། མོའི་ཚེ་མཇུག་ཏུ་བདེ་སྐྱིད་ལྡན་པའི་ འཚོ་བ་ཞིག་རོལ་དུ་འཇུག་དགོས།”ཁོས་དེ་ལྟར་ཡིད་དུ་འོང་བའི་ཆོད་སེམས་ཤིག་ཁོག་ཏུ་བཞག་པས་རང་སེམས་ཀྱང་སྔོན་དང་མི་འདྲ་བར་བདེ་ལ་བབས་པའི་སྣང་བ་སྐྱེས་ཤིང༌་། གོམ་པ་མྱུར་ལེན་བྱས་ཏེ་དམིགས་ཡུལ་དེར་ཆས། ཁོ་རང་འགྲོ་ས་ནི་ཧ་ཅང་ཕུ་རིང་བའི་ལུང་བ་ཆེན་པོ་ཞིག་གི་མཐིལ་ཡིན་པ་དང༌། གཡས་གཡོན་གྱི་རི་ཤིན་ཏུ་མཐོ་ལ་གཟར་བར་མ་ཟད་ནགས་རྫོང་སྟུག་པོར་དཀྲིགས་ཡོད་ལ། ཉག་ཕྲ་བའི་ལམ་ཕྲན་དེ་ནི་འདྲེ་མོའི་རྒྱུ་མ་བྲན་པ་ལྟར་གཡས་འཁྱོག་གཡོན་འཁྱོག་གིས་བསྲིངས་འདུག ལན་རེར་འུག་པའི་དགོད་སྒྲ་འཇིགས་སུ་རུང་བ་རེ་གྲགས་འོང་ལ་དེ་ནི་གཡས་གཡོན་གྱི་རི་ངོས་སུ་འཁྱིལ་ཏེ་ནགས་ཚུལ་གྱི་ལོ་འདབ་ཀྱང་ཤིག་ཤིག་ཏུ་འགུལ་ཡོང་བ་དང་༌། ཉེ་འགྲམ་གྱི་སྡོང་རྒན་རེ་རེ་ཡང་ཧ་ཅང་ལྐོག་གྱུར་ངང་ནག་ཡོམ་མེར་སྣང་བས་ཕལ་ཆེར་དེ་དག་རེ་རེའི་ཕག་ཏུ་མི་རེ་གཞའ་ནས་ཡོད་པའི་སྣང་བ་སྟེར། མི་དེ་དག་ནི་བཟའ་ཟླ་བུ་ཕྲུག་ལ་ཆགས་ཞེན་ཆེ་བའི་ལོ་རབས་འདིའི་སྔོན་དུ་ཤི་བའི་རང་སྡེ་ནང་གི་མི་དག་མིན་པའི་ངེས་པའང་མེད། ཁོ་ཚོས་ཁོ་རང་ལ་འདི་ལྟར་སྐྱེལ་མ་བྱེད་པ་ལས་གནོད་འཚེ་གཏོང་མི་སྲིད།
“ཕལ་ཆེར་སྡོང་བོ་རེ་རེའི་ཕག་ཏུ་ཧ་ཅང་འཇིགས་སུ་རུང་བའི་ཆོམ་པོའི་རིགས་སྦས་ཡོད་པ་འདྲ།” བུ་དོན་གྲུབ་ཀྱིས་དེ་ལྟར་སྙམ་པའི་མོད་ཕྱི་མིག་རེ་བལྟས་ཏེ་དངངས་འཚབ་ཅིག་སྐྱེས། ཁོས་སླར་ཡང་ཆིག་ལབ་ངང“གར་ལྟར་ཡང་ང་རང་ལ་སྲུང་འཁོར་ཡོད་པས་དེ་དག་ལ་འཇིགས་མི་དགོས།”ཁོས་མགོ་བོ་འཁྱོག་སྟེ་རྒྱབ་ཕྱོགས་སུ་ལྟ་བཞིན་གུག་འཁྱོག་ཅིག་བརྒྱུད་རྗེས། སླར་ཡང་ མདུན་ཕྱོགས་སུ་བལྟས་ཏེ་བསྐྱོད། གློ་བུར་དུ་ཁོས་མི་ཞིག་མཐོང་བྱུང༌། ཁོའི་ལུས་ལ་གྱོན་གོས་རལ་བོ་ཞིག་གྱོན་ཞིང་ཤུག་པའི་སྡོང་བོ་ཞིག་གི་རྩ་རུ་ཙོག་འདུག བུ་དོན་གྲུབ་གམ་དུ་ཐོན་པ་མཐོང་འཕྲལ་ཁོ་རང་ཡང་ཡར་ལངས་ཏེ་ཕྲག་པ་མཉམ་གཤིབ་ཀྱིས་མདུན་དུ་བསྐྱོད། “ཁྱོད་རང་ཐོན་པ་ལེགས། བུ་དོན་གྲུབ།”ཁོས་བཤད་རྒྱུར།“ཁྱོད་རང་ཡོང་དུས་སྡེ་བའི་ནང་གི་གནས་ཚུལ་ག་འདྲ་འདུག” “ཅུང་ཟད་བཟང་བ་འདུག ཕྱུགས་ཟོག་རང་ལ་དབང་བར་བྱས་རྗེས་ཁྱིམ་ཚང་རེ་རེས་ཀྱང་རྩྭ་ས་བརྩད་དེ་ཁ་བཅག་མགོ་བཅག་རྒྱུན་ཆད་མི་འདུག དགྲ་ཡ་གཙོ་བོ་ནི་ཨ་བྲ་རེད།”དེ་ལྟར་བཤད་དུས་ཁོའི་ངག་ཀྱང་ཕྲན་བུ་འདར་གྱིན་འདུག དེ་ནི་ཁོའི་འགྲོ་གྲོགས་ཀྱིས་གློ་བུར་དུ་མཐོང་བ་ཞིག་རེད།
“ང་རང་ཡོང་ཁར་ཡང་དེ་འདྲ་རེད།”ཁོའི་འགྲོ་གྲོགས་ཀྱིས་ཀྱང་ཤུགས་རིང་ཞིག་འཐེན་བཞིན། “ཉིན་མཚན་མེད་པར་ཚོགས་འདུ་ཚོགས་ཏེ་ལོ་ལོན་འགའ་རེར་དགག་པ་རྒྱག་གིན་འདུག ཕལ་ཆེར་ངའི་རྗེས་སུ་རྫོངས་གྲབས་ཡོད་པ་འདྲ། སྙིང་རེ་རྗེ” སྐབས་འདིར། དམར་ཤས་ཆེ་བའི་ཟླ་བ་དེའང་རིམ་བཞིན་མངོན་བྱུང་ལ། མག་མོག་གི་ཟླ་འོད་དེ་ལམ་འགྲམ་གྱི་སྡོང་ལོའི་སྟེང་དུ་འཕོས་ཡོད་ནའང་ཁོང་གཉིས་ཏག་ཏག་གྲིབ་འོག་ཉུལ་ནས་འགྲོ་བཞིན་ཡོད་པས་གསལ་བོར་མཐོང་མི་ཐུབ། བུ་དོན་གྲུབ་ཀྱི་འགྲོ་གྲོགས་དེ་ཕལ་ཆེར་ཁོ་ལས་ལྡབ་གཅིག་གིས་ཆེ་ལ། དེ་ཡང་མ་འོང་བའི་སྔོན་དེར་ཁོ་རང་ཨ་ལགས་ཚང་གི་མདུན་དུ་འགྲོ་དུས་བཤད་པའི་མི་རྒྱུས་མེད་དེ་ཡིན་མིན་རྟོགས་མི་ཐུབ། ཨ་ལགས་ཀྱིས་ཀྱང་ཐེངས་གསུམ་ལ་མིག་ཟུང་བཙུམ་ཏེ་མོ་རྩིས་བྱས་མཐར་རྣ་འགྲམ་གྱི་རྨེ་བ་ནག་རིལ་བ་དེ་ཕུར་ཙམ་བྱས་ཏེ། “ གཅིག་དགུ་རེ་གཉིས་ལོར་ལྟོགས་གྲིར་ཤི་བའི་མི་ཞིག་གིས་ཁྱོད་ལ་ལམ་གྲོགས་བྱེད་ངེས”གསུང་བ་ལས་འགྲོ་སའི་ཕྱོགས་གང་ཞིག་ཡིན་པའང་གསུང་མ་བྱུང༌། དོན་ངོ་མར་འགྲོ་གྲོགས་ཀྱིས་ཀྱང་དར་ལ་བབས་པའི་གཞོན་ནུ་འདི་རང་ཉིད་ཀྱི་ཤ་ལས་ཆད་པའི་བུ་ཕྲུག་དེ་ཡིན་པ་གཏན་ནས་ངོས་ཟིན་མི་སྲིད། ཁོང་གཉིས་ཀས་ཡུན་རིང་ལ་ཁ་བརྡ་མ་བྱས་པར་རང་རང་སར་ཅི་ཞིག་ལ་བསམ་བློ་གཏོང་བ་ལྟར་བསྐྱོད། གཞན་དང་་མི་མཚུངས་པ་ནི་ལམ་དུ་འགྲོ་དུས་ཁོང་གཉིས་ཀར་ཡང་རྐང་རྗེས་མི་འདུག གསལ་ལ་མི་གསལ་བའི་གྲིབ་མ་ནག་པོ་གཉིས་དང་འདྲ།
“དོན་གྲུབ། ཅི་རེད།”འགྲོ་གྲོགས་དེས་མ་རངས་པའི་ཉམས་ཀྱིས། “འདི་ཙམ་ ལས་མ་སོང་བར་ཁྱོད་རང་ཐང་ཆད་བྱུང་ངམ། མྱུར་མོར་ཡར་ལ་ལོངས། ” “ང་རང་མི་མཐུད་དུ་འགྲོ་མི་འདོད། ཕལ་ཆེར་ཁྱོད་ཀྱིས་ང་རང་ལམ་ལོག་ཏུ་འཁྲིད་ཀྱིན་པ་འདྲ། ང་རང་ཕྱིར་ཡུལ་དུ་ལོག་འདོད་འདུག” “ཅི་ལ་སྲིད། ངས་ཁྱོད་རང་ལམ་ལོག་ཏུ་འཁྲིད་མི་སྲིད།”འགྲོ་གྲོགས་ཀྱིས་སླར་ཡང་ཞུ་བ་བྱེད་པའི་ཉམས་ཀྱིས། “མུ་མཐུད་དུ་འདི་ཙམ་འགྲོ་དང་ཐོན་ངེས་རེད། བདེན་མིན་རྗེས་སུ་ཁྱོད་ཀྱིས་རྟོགས་ངེས།” “འོ་ན་འདི་གར་མི་གཅིག་ཀྱང་མཐོང་རྒྱུ་མེད་པ་ཅི།” “འོ། དེ་ཟེར་རམ། དེ་བས་ཁྱོད་རང་ང་ལ་ཡིད་མ་ཆེས་པ་ཨེ་རེད།”རྒན་པ་དེས་ཧ་ཅང་ཟོལ་མེད་པའི་ངང་བཤད་རྒྱུར།“རེད་ཡ། ཁྱོད་ཀྱིས་བཤད་པ་དག་འཆུག་མི་འདུག སྔོན་ཆད་འདི་གར་ངོ་མ་མི་མང་པོ་ཡོད། ཧ་ཅང་མང། ཚང་མ་ང་བརྒྱད་ལོར་ཡོང་བ་ཤ་སྟག་ཡིན། ན་ནིང་སྟོན་ཁར་སྐྱེས་མཆོག་དམ་པ་ཞིག་ལམ་འདི་ནས་བྱོན་ཏེ་ཟླ་དགུའི་ནང་དུ་གཞི་ནས་དེ་དག་ཚང་མ་དག་པའི་ཞིང་དུ་འདྲེན་ཐུབ་ཙམ་བྱུང༌། དེ་བས་ད་བར་དུ་འདི་དག་ས་སྟོང་དུ་ལུས་ནས་ཡོད། འདི་དག་ནི་རྩེད་མཚར་ཞིག་མིན། ཉིན་དེར་ལྭ་བ་ལྗང་སེར་གྱོན་པའི་དམག་དཔོན་མིག་ཤེལ་གྱོན་པ་དེ་དང་སྐུ་སྲུང་བ་གཉིས་དམག་རྟ་འགའ་འཚོལ་དུ་སྟག་ལུང་སྡེ་བ་བརྒྱུད་ནས་འོང་དུས་ཅི་བྱུང་མེད་པར་མཐོང་རྒྱུ་མེད་སོང་༌། རྗེས་སུ་བེམ་རོ་གཉིས་ཁྱིམ་ཚང་འགའི་ཐལ་ཕུང་གི་འོག་ནས་བླངས་པ་རྐྱེན་བྱས་ཏེ་ཟིང་འཁྲུག་ལངས་པ་རེད། དེ་ནས་བཟུང་སྟག་ལུང་དཔོན་པོ་དང་ངེད་གཉིས་ནམ་རྒྱུན་ལམ་འདི་ནས་ཐེངས་མང་ཕྱིན་མྱོང་བ་ཡིན། ངེད་གཉིས་མནའ་ཤག་ཡིན། གྲལ་རིམ་འཐབ་རྩོད་ཀྱི་ལོ་ཟླའི་ནང་དུ་ཁོ་རང་ཡུལ་དུ་ཟ་མ་ཞིག་ལེན་དུ་སོང་བས་འཛིན་བཟུང་ཐེབས་སོང་༌། དེ་དག་ལ་ཕྱིར་དྲན་བྱེད་ཆེད། ངས་ཀྱང་ཐབས་བརྒྱ་ཇུས་སྟོང་གིས་ཁྱོད་ལ་རོགས་རམ་བྱེད་འདོད།
“གལ་ཏེ་ཁྱོད་ཀྱིས་བཤད་པ་དེ་དག་ངོ་མ་ཡིན་ན།”དོན་གྲུབ་ཀྱིས་བསམ་བློ་གཏོང་ བཞིན་དུ། “ཡ་མཚར་བ་ལ་སྡེ་བའི་ནང་གི་མི་སུས་ཀྱང་དེ་འདྲའི་སྐད་ཆ་ཞིག་མི་གླེང་བ་ཅི། ཡིན་ཡང་ང་རང་ཡང་དོན་ངོ་མར་མཚར་སྣང་དེ་འདྲ་མི་སྐྱེས། ངས་ཀྱང་ཅུང་ཙམ་རྟོགས་འོང༌། གལ་ཏེ་དོན་དག་དེ་ཁ་ཡི་ཕྱིར་སོར་ཕུད་མ་ཐག་རི་ཆུ་ནགས་ཀླུང་དང་རྩི་ཤིང་མཐའ་དག་གིས་ གང་སར་བསྒྲགས་ཏེ། ཁོ་ཚོ་ཚང་མའང་ཁྱོད་དང་འདྲ་བར་རྒྱང་འཕུད་དུ་སྤྱུགས་ངེས། ང་ཚོ་ཚང་མ་བྱང་སེམས་ལྡན་པའི་མི་ཡིན་པར་མ་ཟད། ད་དུང་དྲང་མོ་རྐྱང་རྐྱང་གིས་ལས་ཀ་བྱེད་མཁན་ཡིན་པས། དེ་འདྲ་བའི་གདུག་རྩུབ་བཟོད་མི་ནུས།”“གདུག་རྩུབ་ཡིན་ནའང་འདྲ། གདུག་རྩུབ་མིན་ནའང་འདྲ།”ལྭ་བ་ཧྲལ་བོ་གྱོན་པའི་ རྒན་པོ་དེས་མུ་མཐུད་དུ་བཤད་རྒྱུར། “གང་ལྟར་ཡང་སྟག་ལུང་སྡེ་བའི་མི་དག་ལ་ང་རང་ཆ་རྒྱུས་ཡོད། སྐྱ་མོ་དམར་མོའི་ཁ་ལམ་ནས། སྟག་ལུང་གནམ་སྐྱབས་འགྱེལ་བ་རེད། བཅུད་སྤུར་ནགས་ཀྱི་འགག་སྒོ་ནས། སྟག་ལུང་མགོ་རྒན་བཀྲོངས་པ་རེད། ཁོ་ཚོ་ཚང་མ་ངའི་ཁ་ཡ་དང་ན་ཟླ་རེད།” “གནམ་སྐྱབས?མགོ་རྒན?”དོན་གྲུབ་ཀྱིས་ཧ་མ་གོ་བར། “འདི་དག་ཀྱང་མི་རེད་དམ། འོ་ན་ངས་ཅི་ལ་ཐོས་མ་མྱོང༌། ཁྱོད་ཀྱིས་རྫུན་གཏམ་གྱིན་འདུག” “ངས་རྫུན་གཏམ་སོང?ཧ་ཧ་ཧ།”ཁོ་རང་ཧབ་དགོད་ཆེན་པོ་ཞིག་བྱས་ཏེ། “ད་དུང་ཁྱོད་ཀྱི་རྣར་འགྲོ་གྱིན་མི་འདུག་གམ། ཁྱོད་ཀྱིས་ལྟོས་དང༌། མདུན་ཕྱོགས་ཀྱི་རྒས་མོ་དམར་གདན་བཏགས་པ་དེ་ནི་སྟག་ལུང་མགོ་རྒན་གྱི་ཨ་མ་རེད། ཁོ་མོ་གྱོལ་གྱིན་པ་མི་མཐོང་ངམ”ཁོས་བཤད་ཞོར་དུ་མདུན་གྱི་རྒན་མོ་དེའི་གཟུགས་བརྙན་བསྟན་བྱུང༌། བུ་དོན་གྲུབ་ཀྱིས་དེ་མ་ཐག་ཁོ་མོ་ནི་དེ་སྔོན་ཨ་ལགས་ཀྱི་གཟིམས་ཁང་དུ་ནད་གསོ་བྱེད་པར་འོང་བའི་བུ་མོ་གྱོལ་བོ་དེ་ཡིན་པ་རྟོགས། ཉིན་དེར་ཁོ་མོས་ད་དུང་ཀ་ར་རྡོ་རྡོག་པོ་གཅིག་རང་ཉིད་ཀྱི་ཨ་མར་བསྐུར་སོང་བ་མིན་ནམ། ཚང་མས་བཤད་ན་ཁོ་མོ་ནི་དགེ་སློང་མ་དཔའ་མོའི་སྤྲུལ་བ་རེད་ཟེར་ལ་དེ་ཡང་ཨ་ ལགས་ཀྱི་ཞལ་ནས་བསྒྲགས་པ་ཞིག་ཡིན་ཤས་ཆེ། ཁོ་མོ་འདིར་ཅི་ལ་ཡོང་བ་ཡིན་ནམ།
“ད་ནི་ཅི་བྱེད།”ཁོའི་འགྲོ་གྲོགས་ཀྱིས་བཤད་རྒྱུར།“དཔལ་མོ་སྒྲོལ་མས་ཁྱོད་རང་སྟག་ལུང་སྡེ་བ་ནས་འོང་བ་ཤེས་ཚེ་ཤ་འཁོན་རྩོད་ངེས་རེད། གནད་འགག་ནི་དེ་དུས་ཕྱི་ནང་བརྗེ་བའི་མི་མང་བས་རེད། གྲོགས་པོ། གལ་ཏེ་ཁོ་མོས་ཁྱོད་རང་གང་དུ་འགྲོ་རྒྱུ་དྲིས་ཚེ་ཅི་བྱེད། ཡིན་ཡང་ཁོ་མོས་ཁྱོད་རང་ངོ་ཤེས་མི་སྲིད།”
“དེར་ཅི་སྐྱོན།”ཁོས་ཐེ་ཚོམ་མེད་པར། “ང་ཨ་བྲ་གསོད་པའི་རྫས་ཤིག་འཚོལ་དུ་ འགྲོ་བ་ཡིན། ཁོ་མོར་ཡང་རྫས་དེ་ཡོད་ཤས་ཆེ”
ཁོང་གཉིས་ཀས་གོམ་པ་ཇེ་མགྱོགས་སུ་བཏང་ནས་རྒན་མོ་དེའི་རྗེས་སུ་བསྙེགས། སྐབས་དེར། ཁོ་མོའང་བྲེལ་འཚབ་ངང་མདུན་དུ་འགྲོ་བཞིན་འདུག ལོ་ན་འདི་འདྲ་མཐོ་བའི་རྒན་མོ་ཞིག་ལ་མཚོན་ན་ཁོ་མོའི་གོམ་ཁའི་མྱུར་ཚད་ནི་ངོ་མ་བྱ་འཕུར་བ་དང་འདྲ་ཞེས་བཤད་ཆོག ད་དུང་ཁོ་མོ་འགྲོ་ཞོར་དུ་ངག་ནས་སུས་ཀྱང་ཐོས་མི་ཐུབ་པའི་ལྡབ་ལྡིབ་ཀྱི་སྐད་ཆ—ཕལ་ཆེར་གསོལ་འདེབས་ཤིག་འདོན་གྱིན་པ་འདྲ། འགྲོ་གྲོགས་རྒན་པ་དེས་རྗེས་ཆོད་པ་དང་ལག་བསྲིངས་ཏེ་ཁོ་མོའི་རྒྱབ་ཀྱི་དམར་གདན་འདབས་ཀྱི་ཅ་ལ་ནས་འཐེན་ཙམ་བྱས།
“ཨ་ཙི། གདོན་འདྲེ”ཁོ་མོས་ཨག་རིང་ཞིག་བཏབ་བྱུང་༌།
“འདིར་ཅི་བྱུང༌།”འགྲོ་གྲོགས་དགོད་བཞིན་དུ། “དཔལ་མོ་སྒྲོལ་མ། ཁྱོད་ཀྱིས་ད་ནི་ཆུང་འདྲིས་ང་ཡང་ངོ་མི་ཤེས་སམ། འདི། འདི་ནི་སྟག་ལུང་དཔོན་ཕྲུག་རེད།”
“ཨ་ཙི། ངོ་མ་ཟེར་རམ།”རྒན་མོས་བུ་དོན་གྲུབ་ལ་ཞིབ་ལྟ་བྱེད་བཞིན།“བདེན་པར་ འདུག ངོ་མ་བདེན་པར་འདུག མི་རྒྱུད་ལ་ལྟོས་དང་ཁོ་ཨ་ཕ་དང་ཨ་ན་མ་ན་རེད། མ་འགོར་བའི་ སྔོན་དུ་སྟག་ལུང་དཔོན་པོས་རང་ཉིད་ཀྱི་བུ་རྟར་ཞོན་དུ་བཅུག་ཅིང་རྒྱབ་ཏུ་མེ་མདའ་བཏེགས་ནས་མཱ་ཀྲུའུ་ཞིར་སྐུ་སྲུང་དུ་བཏང་བྱུང་ཟེར། ཡིན་ཡང་ཁྱེད་ཀྱིས་ཨེ་ཤེས། ང་རང་ལ་བུ་གཅིག་ཡོད་པ་གཞེས་ནིང་ལོར་མཱ་ཀྲུའུ་ཞིས་དམག་ཁྲལ་དུ་ཁྲིད་བྱུང་༌། ད་ནི་ང་གཅིག་པུ་ཇི་ལྟར་སྡོད། ང་ཡང་ཁྱོད་འཚོལ་དུ་འགྲོ་བ་ཡིན། ད་ནངས་ལམ་ལ་ཆས་དུས་འགའ་རེས་དེ་ཚོ་སླར་འོང་ནས་སྟག་ལུང་སྡེ་བའི་མོ་སྨན་སུམ་ཅུ་ལྷག་བཙན་ཁྲིད་བྱས་སོང་ཟེར། ལམ་བར་དུ་འུར་འུར་གྱི་སྒྲ་སྣ་ཚོགས་ཤིག་ཐོས་བྱུང་ཡང་ཕལ་ཆེར་ཉལ་ཐ་བཙོང་མཁན་དེ་ཚོ་ཡོང་ལ་ཉེ་བའི་སྔོན་བརྡ་ཞིག་ཡིན་པ་འདྲ། ང་རང་བསྡད་ནས་ཉན་ཁོམ་མ་བྱུང་༌། རེད་ཡ། ཁྱོད་ལ་འདི་ལྟར་ཐུག་འགྲོ་ག་ལ་སྙམ། ཁྱོད་གང་ལ་འགྲོ་བ་ཡིན”
བུ་དོན་གྲུབ་ཀྱིས་རང་ཉིད་ཀྱི་ཡོང་རྐྱེན་རྣམས་དྲང་བོར་ཁ་ཁོག་པས་མ་གསང་གློ་རྒྱུ་མས་མ་བསྐུམ་པར་བཤད་པ་དང་༌། རྒན་མོ་དེས་ཀྱང་ཡང་བསྐྱར་ཁོ་ལ་རེ་བ་ཅི་ཡང་བཏོན་མ་བྱུང་༌། ཡིན་ཡང་ཁོའི་འགྲོ་གྲོགས་ཀྱིས་བར་བརྒྱབ་བྱས་ཏེ་ཁོ་མོ་ལ་སྔོན་ཆད་ཀྱི་སྐད་ཆ་དག་དང་བསྡོངས་པའི་འདོད་གཏམ་སྣ་ཚོགས་ལབ་འགོ་བརྩམས་བྱུང་བས། དོན་གྲུབ་ངོ་གནོང་བཞིན་ཅི་ཡང་མ་ཐོས་པ་ལྟར་མགོ་བོ་དུད་བཞིན་སྔོན་དུ་འགྲོ་བཞིན་བསྡད། རྒན་མོ་དེས་ཀྱང་སྣང་དོགས་ཅི་ཡང་མེད་པར་ཧ་ཧོ་ཡི་དགོད་སྒྲ་དང་བཅས་ཕན་ཚུན་རྣོ་བའི་ཚིག་མདའ་འཕེན་རེས་བྱེད་བཞིན་འགྲོ་རྒྱུའང་ཇེ་དལ་དུ་གྱུར།
སྟག་ལུང་སྡེ་བའི་མི་དག་ཀྱང་སྔོན་ནས་སྔ་དྲོ་བྱུང་བའི་སྡུག་བསྔལ་དག་ཕྱི་དྲོ་བརྗེད་ངེས་སུ་འགྱུར་བ་ཤ་སྟག་ཡིན་པས། ཁོ་དང་ཁོ་མོ་གཉིས་ཀའང་དེ་ལས་མ་འདས་པ་འདྲ། ཁོ་མོས་དངོས་གནས་བུ་དོན་གྲུབ་བཙལ་ནས་འོང་དགོས་པའི་དོན་དེ་དག་ཀྱང་བརྗེད་ཚར་འདུག དོན་གྲུབ་ཀྱིས་རྣ་བའི་ཟུར་གྱིས་ཁོང་གཉིས་ཀྱི་སྐད་ཆར་ཉན་བཞིན་སྔོན་དུ་འགྲོ་བཞིན་ཡོད་ཅིང༌་། ཉན་བཞིན་ཉན་བཞིན་ཁོང་གཉིས་ནི་ཕལ་ཆེར་ལོ་བཅུ་ཕྲག་རེ་ཇེ་ཆུང་དུ་འགྲོ་བཞིན་པ་འདྲ། ལམ་བར་དུ་གྲོག་མོ་ཆུང་ངུ་ཞིག་བརྒལ་ནས་ཕར་ཁའི་ཉག་ཁར་སླེབས་འཕྲལ་དོན་གྲུབ་ཀྱིས་གཞི་ནས་རྒན་རྒོན་དེ་གཉིས་ཀ་གྲོག་མོའི་ནང་ནས་ཚུར་མ་འོང་བ་མཐོང༌། ཕ་གིའི་གྲོག་མོའི་ནང་དུ་རྒད་པོའི་ཀླད་པ་དེ་ལན་རེར་མངོན་ཙམ་བྱེད།
“ཧིན་ཧིན། ཁྱོད་གཉིས་ཀྱི་གསང་བ་དེ་སུས་མི་རྟོགས།”དོན་གྲུབ་ཀྱི་གདོང་ལ་ཁྲེལ་འཛུམ་ཞིག་ལངས་ཏེ་ཆིག་ལབ་བྱས། “སླར་ཡང་སྟག་ལུང་སྡེ་བར་སྐྱེས་ཆེན་ཞིག་འཁྲུངས་སུ་འཇུག་ངེས་རེད།”
དོན་དངོས་སུའང་དེ་ལྟར་རེད། ཁོང་གཉིས་འགྲོགས་ནས་ཡུན་རིང་མ་འགོར་བར་དཔལ་མོ་སྒྲོལ་མ་ཞེས་པའི་རྒན་མོ་འདི་ལོ་བརྒྱད་ཅུར་སོན་པའི་ཉིན་དེར་ཁྱེའུ་ཡིད་དུ་འོང་བ་ཞིག་བཙས་ཤིང་མི་ཚང་མའང་ཁོ་ལ་དགའ་བས་མིང་ལ་ཀུན་དགའ་རྒྱལ་མཚན་བཏགས་ཤིང་ཁོས་ནི་སྟག་ལུང་སྡེ་བའི་སྐྱ་སེར་ཀུན་ལའང་གནམ་ལས་ཆེ་བའི་བྱས་རྗེས་བཞག་མྱོང་བར་མ་ཟད། ཨ་ལགས་ཚང་ཡང་ཁོང་གི་སྤྲུལ་བ་ཡིན་ཚུལ་ཨ་མའི་གནའ་བཤད་བུ་དོན་གྲུབ་ཀྱིས་ལན་མང་ཐོས་མྱོང༌་།
བུ་དོན་གྲུབ་ཀྱིས་ཀྱང་མུ་མཐུད་དུ་ཁོང་གཉིས་ལ་ངང་སྒུག་བྱེད་འདོད་མེད་པས་དཔྲལ་བའི་རྔུལ་ཆུ་འབྱིད་ཙམ་བྱས་རྗེས་མུ་མཐུད་དུ་གཅིག་པུར་ལམ་ལ་བསྐྱོད། ཁོ་རང་ཉག་ཁ་དེ་ནས་ཕར་བུད་ཅིང་ཕར་ཕྱོགས་ཀྱི་ལུང་གོག་ཕྱོགས་སུ་འགྲོ་དུས་དེ་ཕྱོགས་ཀྱི་རི་ཀླུང་ཐམས་ཅད་ས་རྡུལ་གྱིས་དཀྲིགས་ཏེ་སྐྱ་སེང་ངེར་སྣང༌་། ཁོ་རང་མུ་མཐུད་དུ་མདུན་སྐྱོད་བྱས་ཏེ་རི་ཁུག་དེར་བབས་རྗེས་ལོ་དུ་མར་མི་སོང་མ་མྱོང་བ་ལྟ་བུའི་སྐེད་ལམ་ཞིག་ལ་ཞུགས། ཅུང་མ་སོང་བར་རྒྱང་རིང་ནས་གྲགས་འོང་བའི་རྟ་ཕོའི་རྨིག་སྒྲ་མང་པོ་ཞིག་རྣ་ལམ་དུ་འཁོར་འོང༌། ཁོས་གོམ་པ་ཇེ་མགྱོགས་སུ་བཏང་ནས་མདུན་དུ་ཕྱིན་པ་དང་བསྟུན་ནས་རྟ་ཕོའི་རྨིག་སྒྲ་དེ་དག་ཀྱང་རིམ་བཞིན་ཇེ་གསལ་ཇེ་གསལ་དུ་གྱུར་ཅིང་ཐག་ཉེར་སོན། ཁོ་རང་ཁ་སྒང་ཞིག་ཏུ་བུད་དེ་ཕར་ཕྱོགས་སུ་ལྟ་དུས། ཨ་ཙི་ཙི། ཁོ་དང་ཐག་མི་རིང་བའི་ཐང་ཁུག་ཏུ་མདའ་མདུང་ནགས་ལྟར་གཟེངས་པའི་རུ་དཔུང་ཆེན་པོ་གཉིས་ཁ་གཏད་དུ་ལངས་ཏེ་རང་རང་སར་རྒྱོབ་སོད་ཀྱི་ང་རོ་འབྲུག་ལྟར་སྒྲོག རུ་དཔུང་གཅིག་བྱང་ཕྱོགས་སུ་ཡོད་ཅིང་རུ་དར་སྟེང་དུ་ཕག་མགོ་ཞིག་བྲིས་འདུག་པ་དང༌། ལྷོ་ཕྱོགས་ཀྱི་རུ་དཔུང་དེའི་རུ་དར་སྟེང་དུ་འབྲི་མགོ་ཞིག་བྲིས་འདུག བུ་དོན་གྲུབ་ཧ་ལས་པར་གྱུར་ཏེ་དེ་གར་ལངས་ཏེ་ཞིབ་ལྟ་བྱེད་དུས་ཕྱོགས་གཉིས་ཀའི་དམག་དཔོན་དག་ནི་དགེ་སློང་ཤ་སྟག་ཡིན་ཞིང་ཁོ་ཚོའི་ཁྲབ་ཀྱི་ཕྱི་ངོས་སུ་ཕྲེང་བ་རེ་བསྣར་ཡོད་པའང་མཐོང་ཐུབ། བྱིངས་ཀྱི་དམག་མི་ཚང་མའང་ཁྲབ་རྨོག་མནབས་པའི་བནྡེའི་རིགས་ཁོ་ན་ རེད། ཁོ་ཚོ་ཚང་མས་ཀྱང་དཔའ་ཧང་བའི་ངང་རྒྱལ་ཁ་གཞན་ལག་ཏུ་མི་འཆོར་བའི་ཁ་ཕོ་བསྡམས་ཡོད་ལ། རྒྱང་རིང་བའི་སར་བསང་དུད་འཕྱུར་བའི་གམ་དུ་དགོན་པའི་བླ་མ་ཆེ་ཆུང་དག་གིས་ཀྱང་དེ་ཕྱོགས་སུ་བལྟས་ཏེ་དམག་འཁྲུག་གི་མཇུག་འབྲས་ལ་སེམས་ཁྲལ་བྱེད་བཞིན་འདུག བུ་དོན་གྲུབ་ཀྱང་ཐད་ཀར་བླ་མ་དག་གི་གམ་དུ་ཕྱིན་ཏེ་ལོ་ན་རྒན་པའི་བླ་མ་ཞིག་ལ་ཡང་སྙིང་དོན་ཅི་ཞིག་བྱུང་བ་དྲིས།
“ཅི་ཟེར།”བླ་མ་རྒན་པ་དེས་ཧ་ལས་པ་ལྟར།“ཁྱོད་འདི་ལྟར་ཡོང་ངམ། འདི་གར་དམག་འཁྲུག་རྒྱག་གྱིན་པ་མི་མཐོང་ངམ། མྱུར་མོར་ཕར་ལ་སོང༌།”“ངས་འདྲི་བ་ནི་དམག་འཁྲུག་ཅི་ཡིན་པ་དེ་ཡིན།” “མཆོད་གཞིས་རྩོད་པ་རེད།” “མཆོད་གཞིས་གང་རྩོད་པ་རེད།” “མཆོད་གཞིས་གང་༌།”ཧ་ཅང་བྱང་སེམས་ལྡན་པའི་བླ་མ་ཞིག་ཚུར་འོང་སྟེ། “མཆོད་གཞིས་གཅིག་མ་གཏོགས་གང་ན་ཡོད། སྟག་ལུང་སྡེ་བ་རྩོད་པ་རེད། འོ་ན་ཁྱོད་གང་ལ་འགྲོ་བ་ཡིན།” “ང?”བུ་དོན་གྲུབ་ཅི་ཞིག་གི་ནང་དུ་མགོ་འཁོར་བ་ལྟར།“ང་ནི་ཨ་བྲ་གསོད་པའི་ རྫས་ཤིག་འཚོལ་དུ་འགྲོ་བ་ཡིན” “དེས་ན་གཡོན་ཕྱོགས་ཀྱི་ལམ་གན་དེད་དེ་སོང་ན་བཟང༌།”ཁོས་ཐང་གཤམ་དུ་ཡོད་ པའི་ལམ་ཞིག་བསྟན་ནམ།“ད་ནི་དུས་ཚོད་ཀྱང་མི་སྔ་བར་འདུག མྱུར་མོར་སོང་དང་ཕན་ངེས”“བཀའ་དྲིན་ཆེ”
ཁོ་རང་ཡང་བླ་མ་དེས་བསྟན་པའི་ཐང་གཤམ་དེ་བརྒལ་ནས་ཡུན་རིང་མ་སོང་བར་རིམ་བཞིན་གཡས་གཡོན་དུ་ཁང་བ་སྐྱ་ལེབ་བ་རེ་ཡང་མཐོང་རྒྱུ་འདུག་པས་ཁོས་ཀྱང་ད་ནི་སླེབས་ལ་ཉེ་བ་རྟོགས། འོན་ཀྱང་དོན་གྲུབ་ཀྱིས་སླར་ཡང་ཁང་བ་དེ་དག་ལ་ཞིབ་ལྟ་བྱེད་དུས་དེ་དག་ནི་ཁང་བ་ཞིག་ག་ལ་ཡིན། དེ་ནི་ཆར་ཤུལ་ནས་གསར་དུ་སྐྱེས་པའི་ཤ་མོ་དག་ཡིན་པ་རེད། ཁོས་ཀྱང་ས་འདི་གའི་ཁང་བ་ནི་ཕལ་ཆེར་ཤ་མོ་དང་དབྱིབས་འདྲ་བ་ཞིག་ཡིན་པ་ཤེས། ཅུང་མ་འགོར་བར་དངོས་གནས་ད་སྔོན་གྱི་ཤ་མོ་དག་དང་འདྲ་བའི་ཁང་བ་དག་གི་གམ་དུ་སླེབས་བྱུང་ལ། དེ་གའི་མི་དག་གིས་ངག་མི་སྨྲ་བར་རྣམ་འགྱུར་སྣ་ཚོགས་བསྟན་ཏེ་ཁ་བརྡ་བྱེད་ཀྱིན་མཆིས་པས་ཁོ་རང་ཡང་ཡ་མཚར་བོ་བྱུང༌། ཁོས་རྒད་པོ་ཞིག་ལ།“ཁྱོད་ཚོ་ཚང་མ་ལྐུགས་པ་ཡིན་ནམ”ཞེས་དྲིས་པས། “བསྟན་བཤིག་ཁྱོད” རྒད་པོ་ཁྲོས་དྲགས་སྟེ། “ཁྱོད་ཀྱིས་ང་ཚོ་ལྐུགས་པ་རེད་ཟེར་རམ” “འོ་ན་ཁྱོད་ཚོས་སྐད་ཆ་མི་ཤོད་པ་ཅི་ཡིན།” “ཁྱོད་ཀྱིས་མི་ཤེས།” རྒད་པོ་ཅུང་ཕམ་པའི་ངང་༌།“ང་ཚོའི་བཙད་པོ་བཀྲོངས་སོང༌། དེ་བས་མི་རྣམས་ཀྱིས་ཉིན་ཞག་ཞེ་དགུར་སྡོམ་པ་སྲུང་གིན་ཡོད་པ་རེད། ཁྱོད་ཁྱོད”རྒད་པོ་སླར་ཡང་ཁྲོས་བྱུང༌་། “ལྟས་ངན་ཁྱོད་ཀྱིས་ངའི་སྡོམ་པ་འཆོར་དུ་བཅུག་པ་རེད།” “མིན་ཨ་ཁུ། སྡེ་བ་འདིའི་མིང་ལ་ཅི་ཟེར། བཙད་པོ་ཟེར་བ་ཅི་རེད།” “འདི? འདི་མི་ཤེས་སམ།”རྒད་པོ་སླར་ཡང་ལྷོད་དུ་བབས་བྱུང༌། “སྡེ་བ་འདིའི་མིང་ལ་སྟག་ལུང་སྡེ་བ་ཟེར། བཙད་པོ་ཟེར་བ་ནི་སྟག་ལུང་དཔོན་པོ་རེད།”
སྐབས་དེར། ད་སྔོན་དོན་གྲུབ་ཡོང་བའི་ཤུལ་དུ་སྐྱ་མི་ཞིག་བྱ་འཕུར་བ་ལྟར་བརྒྱུགས་ནས་ཡོང་བས་་རྒད་པོ་ཡང་དེའི་མདུན་དུ་མྱུར་མོར་བརྒྱུགས། སྐྱ་མི་དེ་ནི་བནྡེ་ཞིག་རེད། ཁོ་རང་རྟ་ལས་བབས་མ་ཐག་མྱུར་མོར་རྒད་པོའི་གམ་དུ་བརྒྱུགས་འོང་སྟེ་ཐུ་བ་ལས་ཁྲག་གིས་སྦགས་པའི་གཟན་དམར་པོ་ཞིག་བཏོན་ནས་བཤད་རྒྱུར།“ཨ་ཁུ། ཨ་ལགས་ཕག་པ་ཚང་གིས་ཨ་ལགས་འབྲི་ཚང་འཁོར་དང་བཅས་པ་བསད་བྱུང༌། བནྡེ་ཡང་བརྒྱད་བརྒྱ་བོ་ཚང་མ་མེད་པར་བཏང་ བྱུང༌། ཁོས་ང་རང་མངགས་ཏེ་ད་ནས་བཟུང་སྟག་ལུང་སྡེ་བས་ཕག་པའི་དགོན་པར་ཁྲལ་འཇལ་བྱེད་དགོས་ཟེར། ཨ་ཁུ། ད་ཅི་བྱེད” “ད་ཅི་བྱེད། འགྲོ་ལ་གྲོས་ཤིག་བྱེད་དང༌། ད་ནི་ཁྲལ་འཇལ་དགོས་པ་འདྲ”རྒད་པོས་འགྲམ་དུ་བུ་དོན་གྲུབ་ལངས་ཏེ་ཡོད་པའང་བརྗེད་པ་ལྟར་བང་མི་དེ་ཁྲིད་ནས་ཕར་ལ་བུད་སོང༌། དོན་གྲུབ་ཀྱིས་ད་སྔོན་བྱུང་བའི་དོན་དག་གི་མཐིལ་རྟོགས་ཏེ་མགོ་བོ་འཕྲེད་དུ་གཡུག་གིན་སླར་ཡང་ལམ་ལ་ཆས། འདི་ནས་བཟུང་སླར་ཡང་ནགས་ཚལ་ཆེན་པོ་ཞིག་གི་ཀློང་དུ་ལམ་བུ་དེ་འཐེན་འདུག་ཅིང༌། ཁོ་རང་ལའང་ད་ནི་ཕྱིར་ལོག་འདོད་པའི་སྣང་བ་ཅི་ཡང་མ་སྐྱེས་པར་མུ་མཐུད་དུ་ལམ་བུ་དེ་ཉུལ་ནས་མདུན་དུ་སོང༌། ལམ་བར་དུ་ཁོའི་སེམས་ལའང་དེང་ཐོག་གེ་སར་རྒྱལ་བོ་མི་རྐྱང་རྟ་རྐྱང་དུ་གཅིག་པུར་ཡར་ཁམས་བྱང་མའི་རི་རྒྱུད་དུ་འགྲོ་བའི་ལམ་བུའང་འདི་ཡིན་པའི་སྣང་བ་ཤར་བ་དང་༌། ལམ་བར་དུ་འཕྲད་བྱུང་བའི་དོན་རྐྱེན་དང་མི་སྣ་ཚོགས་པ་དེ་དག་ཀྱང་ཁོང་གི་སྤྲུལ་བ་ཁོ་ན་ཡིན་པར་སྙམ་སྟེ་ད་སྔོན་གྱི་རྒན་རྒོན་དེ་གཉིས་ཀྱི་བྱེད་སྟངས་དང་རྣམ་འགྱུར་དག་ཀྱང་ཡིད་དུ་དྲན། ཡིན་ནའང་ཨ་མའི་གནའ་གཏམ་ལས་བཤད་པའི་རྒན་མོ་དེའི་བུ་ཀུན་དགའ་རྒྱལ་མཚན་ནི་ཨ་ལགས་ཕག་པ་ཚང་ཡིན་མིན་ནི་ཕལ་ཆེར་ནམ་ཡིན་ཡང་གསང་བ་ཞིག་ཡིན་པ་འདྲ། ཡུན་རིང་ཙམ་ལ་སོང་མཐར་གཞི་ནས་སླེབས་བྱུང༌།
བུ་དོན་གྲུབ་ཀྱིས་བལྟས་པ་ན། མདོག་དཀར་ཞིང་མཆོད་རྟེན་དབྱིབས་ཅན་གྱི་བརྗིད་ཆགས་པའི་ཕོ་བྲང་ཆེན་པོ་དེ་ལྷ་ཁང་ཞིག་ཏུ་གྱུར་ལ་སླར་ཡང་ཕོ་བྲང་དུ་གྱུར། ཕལ་ཆེར་མིག་འཁྲུལ་ཇི་བཞིན་ལྐོག་གྱུར་ངང་དུ་གནས། ཁོ་རང་ཡང་ཐད་ཀར་སོང་བ་ན་སྒོ་སྲུང་གཉིས་ཀྱིས་ཁོ་རང་བཀག་སྟེ། “ལམ་ཡིག་ཁྱེར་ཤོག”ཟེར། བུ་དོན་གྲུབ་ཀྱིས་བྲང་ཁུག་ལས་ཉེ་སྔོན་སྲིད་གཞུང་ནས་བླངས་པའི་གཞུང་ཐེལ་དམར་པོ་ཅན་གྱི་ཤོག་བྱང་དེ་བླངས་ཏེ་ཁོ་གཉིས་ལ་བསྟན། སྒོ་སྲུང་བ་གཉིས་ཀྱིས་ཤོག་བྱང་དེའི་སྟེང་དུ་ཡུན་རིང་དུ་ཞིབ་ལྟ་བྱས་རྗེས་རང་རང་སར་བགད་བྱུང༌། “དོན་ཅི་ཡང་གོ་རྒྱུ་མི་འདུག ངོ་མ་གནམ་ཡིག་ཅིག་དང་འདྲ།” “རེད་ཡ།”སྒོ་སྲུང་བ་གཞན་ཞིག་ཚུར་འཁོར་ཏེ་ན་རེ། “ཁྱོད་རང་གང་དུ་འགྲོ་བ་ ཡིན།” “ང?”དོན་གྲུབ་ཚམ་ཚོམ་ངང“ང་རང་ཨ་བྲ་གསོད་པའི་རྫས་ཤིག་འཚོལ་དུ་འགྲོ་བ་ཡིན།”ཁོང་གཉིས་ཀ་སྔར་ལས་ཀྱང་ཡ་མཚར་ཏེ།“ཨ་བྲ་ཟེར་བ་ཅི་རེད”ཟེར། “ཁོ་ཚོས་མི་འགྱངས་པར་ང་ཚོའི་འདུག་གནས་འཕྲོག་ངེས་རེད།” “མ་གཞི་སྲིན་པོའི་རིགས་ཤིག་ཡིན་ཤས་ཆེ།” ཁོང་གཉིས་ཀྱིས་ཕན་ཚུན་ལ་དེ་ལྟར་བཤད་རྗེས“འདི་ནི་དོན་དག་གལ་ཆེན་ཞིག་རེད། མྱུར་མོར་ནང་དུ་སོང༌”བུ་དོན་གྲུབ་ནང་དུ་འཛུལ་མ་ཐག་ཕྱོགས་བཞི་ནས་མི་ཚོགས་འཚང་ཀ་ཤིག་ཤིག་ཏུ་སྡོད་ཅིང་ཚང་མས་མགྲིན་དབྱངས་མཐོན་པོས།“ལྷ་རྒྱལ་ལོ། ལྷ་རྒྱལ་ལོ། ལྷ་རྒྱལ་ལོ།”ལན་གསུམ་བོས་མ་ཐག་དར་ལ་བབས་པའི་ན་ཆུང་མ་འགས་གདུགས་དང་རྒྱལ་མཚན་མང་པོ་བསྒྲེངས་ཤིང་ཁོ་རང་སྐས་ལས་བྱོན་པར་ཞུས། ཁོས་དེ་གར་ཡོད་པའི་ལོ་ན་རྒན་ཞིང་གོས་ཆེན་གྱོན་པའི་རྒན་པོ་ཞིག་ལ་ཨ་བྲ་དག་ཚར་གཅོད་བྱེད་པའི་རྫས་དེ་གང་དུ་ཡོད་པ་དྲིས་པ་ན། རྒན་པོས་སྐས་གདང་ལས་བུད་པའི་སྡིངས་ཆར་ཡོད་པའི་རྡོ་རིང་མཐོན་པོ་དེ་བསྟན་ནས་དེའི་སྟེང་དུ་གསལ་བོར་འཁོད་ཡོད་ཟེར། དེ་མ་ཐག་ཁོ་རང་གཅིག་པུ་གོག་མ་བརྒྱུགས་ངང་སྐས་མགོར་བུད་ཅིང་རྡོ་རིང་དེའི་ངོས་སུ་བལྟས་པ་ན། དངོས་གནས་ཧ་ལས་སོང༌། དབྱིབས་དང་ཁ་དོག་མི་འདྲ་བའི་རྫས་སྣ་ཚོགས་འཇའ་འོད་འཁྲིགས་ཏེ་ཡོད་པ་མཐོང་བས། “འདི་ན་འདུག འདི་ན་འདུག”ཁོ་རང་དགའ་དྲགས་སྟེ་ས་ལྡིང་གནམ་ལྡིང་བྱེད་པའི་སྐབས་སུ་ཅི་བྱུང་མེད་པར། སིར་སྒྲ་དང་བཅས་གློག་ལྟར་མྱུར་བའི་མདའ་མོ་ཞིག་གར་ཡོང་མི་ཤེས་པར་ཐད་ཀར་ཁོའི་དཔྲལ་བའི་སྟེང་དུ་ཕོག་སྟེ་ས་རུ་འགྱེལ།
ཡུན་རིང་ཙམ་ནས་བུ་དོན་གྲུབ་ཀྱི་རིག་པ་ཅུང་སོར་ཆུད་པ་ན། ཁོའི་མིག་ལམ་དུ་རབ་རིབ་ངང་མངོན་ཡོང་བ་ནི་སྟག་ལུང་སྡེ་བ་ཡིན་ལ་དེ་འཕྲལ་སླར་ཡང་མུན་ནག་ཅིག་གིས་བསྒྲིབས། སླར་ཡང་མིག་ཕྱེད་ཙམ་ཕྱེ་དུས། འཇིག་རྟེན་སྟེང་གི་ཨ་བྲའི་དཔུང་ཚོགས་ཚང་མ་ཆས་ཏེ་སྟག་ལུང་སྡེ་བ་ཟོས་ཚར་བའི་གནས་ཚུལ་དངོས་མཐོང་བྱུང་༌། ད་དུང་ཁོའི་ཨ་མའི་ལག་པ་ཡ་གཅིག་ཨ་བྲ་གཉིས་ཀྱིས་སུག་འཐེན་བྱས་ཏེ་འཕྲོག་རྩོད་བྱེད་ཀྱིན་འདུག
ཁོས་སྙིང་ནས་མ་བཟོད་པར “ཨ-མ-”ཞེས་བོས་མ་ཐག་ཁོའི་མིག་ལམ་ཡོངས་རྫོགས་དམར་པོ་ནས་ནག་པོར་གྱུར་ཏེ་རིམ་བཞིན་དབུགས་རྒྱུ་ཆད་པར་གྱུར།
ཕྱི་ཉིན། ཉི་མ་ཤར་ཕྱོགས་ཀྱི་རི་རྩེ་ནས་ཤར་དུས། སྔོན་ནས་སའི་གོ་ལའི་སྟེང་དུ་སྟག་ལུང་སྡེ་བ་དེ་ཤུལ་མེད་དུ་ཡལ་ཟིན་འདུག དེ་ནས་བཟུང་༌། སའི་གོ་ལའི་སྟེང་དུ་ཡང་བསྐྱར་སྟག་ལུང་སྡེ་བ་གཞན་ཞིག་མངོན་མི་སྲིད་ལ། དེ་ནི་ཁོ་ཚོས་གླེང་བའི་ཁོ་ཚོའི་ལས་དབང་གིས་གཏན་འཁེལ་བྱས་པ་རེད། དེ་ལ་བཟློག་ཐབས་མེད།


text:
རྭ་སྒྲེང་དགོན་པ།
རབ་བྱུང་དང་པོའི་མེ་བྱ(༡༠༥༧)ལོར་ཇོ་བོ་རྗེ་ཨ་ཏི་ཤའི་སློབ་མ་འབྲོམ་སྟོན་པ་རྒྱལ་བའི་འབྱུང་གནས་ཀྱིས་ཐོག་མར་བཏབ་པའི་དགོན་པ་ཞིག(དེང་སང་བོད་རང་སྐྱོང་ལྗོངས་ལྷུན་གྲུབ་རྫོང་ཕོད་མདོ་ཆུས་ཀྱི་ཁོངས)དགོན་པ་དེར་འབྲོམ་སྟོན་པས་གནས་གཞི་བཙུགས་ནས་དར་སྤེལ་གཏོང་བ་གནང་བའི་ཆོས་བརྒྱུད་ལ་བཀའ་གདམས་པ་ཟེར། དེ་སྔོན་ཇོ་བོ་རྗེ་སྙེ་ཐང་དུ་དགོངས་པ་མྱ་ངན་ལས་འདའ་བར་སློབ་མ་རྣམས་ལ་ཞལ་ཆེམས་ཀྱི་ཚུལ་དུ་བཀའ་སློབ་མང་དུ་གནང་བའི་འཇུག་ཏུ་འབྲོམ་སྟོན་པ་ལ་ཇོ་བོ་རང་ཉིད་ཀྱི་ཐུགས་དམ་རྟེན་ཐུབ་དབང་གི་སྐུ་དང་། གསང་འདུས་འཇམ་དཔལ་རྡོ་རྗེའི་གསེར་སྐུ། སྒྲོལ་མ་གསུང་བྱོན་མ། སྤྱན་རས་གཟིགས་ཀྱི་བྲིས་ཐང་། རྒྱ་དཔེ་པོ་ཏི་ཁག བླ་མ་གསེར་གླིང་པའི་གདུང་ཁང་དངུལ་གདུགས་ཅན་བཅས་གནང་ནས་སངས་རྒྱས་ཀྱི་བསྟན་པ་གནས་པ་དགེ་འདུན་གྱི་སྡེ་ལ་རག་ལས་པས་ཁྱེད་ཀྱིས་རྟེན་འདི་རྣམས་བཞུགས་པའི་གཙུག་ལག་ཁང་བཞེངས་ཏེ་དགེ་འདུན་གྱི་སྡེ་ཚུགས་ཤིག་ཅེས་གསུངས་པ་ཐུགས་སུ་བཅངས་ནས་འབྲོམ་སྟོན་པས་ཇོ་བོ་རྗེ་འདས་པའི་ཕྱི་ལོ་དེར་རྭ་སྒྲེང་གི་གནས་བདག་ཞང་འཕྲང་ཀ་བེར་ཆུང་གིས་གདན་དྲངས་པ་ལྟར་གནས་འདིར་བརྟག་པ་མཛད་དེ་ཆ་རྐྱེན་ཕུན་ཚོགས་པར་གཟིགས་ཤིང་། གནས་བདག་ཞང་འཕྲང་ཀ་བེར་ཆུང་གིས་ཀྱང་དད་འབུལ་ཞུས་པ་བཅས་ཐོག་མར་ཀ་བ་གཉིས་ཀྱི་རྒྱ་ཁྱོན་ཡོད་པའི་དབུ་རྩེ་ཀ་གཉིས་མ་བཞེངས། དེ་རྗེས་དགོན་པ་གོང་མ་བཏབ་སྟེ་ནུབ་ནས་ཤར་དུ་རིམ་བཞིན་ཇོ་བོ་རྗེའི་དངོས་སློབ་རྣལ་འབྱོར་པ་ཆེན་པོ་དང་། དཔལ་ལྡན་དགོན་པ་བ། རྣམ་འབྱོར་པ་བྱམས་པའི་བླ་གྲོས། རྣམ་འབྱོར་པ་ཤེས་རབ་རྡོ་རྗེ་བཅས་ཀྱི་གཟིམ་ཁང་རྣམས་བཏབ། ཀླུ་རྒྱལ་ནེའུ་ལུང་གི་ཕོ་བྲང་ཡིན་ཟེར་བའི་སྟེང་དུ་འབྲོམ་སྟོན་པ་རང་ཉིད་ཀྱི་གཟིམ་ཁང་བཞེངས། དེ་རྗེས་རྭ་སྒྲེང་དགོན་པ་བཏབ་པའི་ཕྱི་ལོ་དེར་ལྷ་ཁང་ཁྱུང་མགོ་ཅན་བཞེངས། དེར་ཕྱོགས་བཞིར་ཀ་བ་གཉིས་རེ་སྟེ་ཀ་བ་བརྒྱད། ཟུར་བཞི་ལ་ཀ་བ་རེ་རེ། དབུས་སུ་ཀ་བ་གཉིས་བཅས་ཀ་བ་བཅུ་བཞི་ཡོད་པ་དང་། ཀ་བའི་བར་རྣམས་སྤང་ལེབ་དང་ཤིང་ཕྲན་གྱིས་བཀག་སྟེ་དེ་ལ་འཇིམ་པའི་ཞལ་བ་བྱས་ཤིང་། སྟེང་དུ་རྒྱ་ཕེབས་བཀལ་བ་ཞིག་ཡོད་པར་གྲགས། ལྷ་ཁང་དེ་བཞེངས་གྲུབ་རྗེས་དེ་འཕྲོས་རྣམས་བྱེད་མཁན་ཡོང་གསུངས་ནས་མཚམས་འཇོག་གནང་སྟེ་རབ་གནས་མཛད། དེ་ནས་ལོ་བརྒྱད་སོང་བའི་ཤིང་འབྲུག(༡༠༦༤)ལོར་འབྲོམ་སྟོན་པས་བྱ་འདབ་ཀྱི་འོག་ཏུ་མཆོད་རྟེན་བརྒྱ་རྩ་བརྒྱད་དང་། དགོན་པའི་གཉའ་གོང་དུ་མཆོད་རྟེན་བརྒྱ་རྩ་བརྒྱད་དང་བཅས་པ་བཞེངས་ཏེ་དེ་ཐམས་ཅད་ལ་ཇོ་བོ་གདུང་ཐལ་ལས་བཞེངས་པའི་སཙྪ་རེ་དང་། འབྲོམ་སྟོན་རང་ཉིད་ཀྱི་ཕྱག་ཕྲེང་རྡོག་རེ་བཅུག་ཡོད། འབྲོམ་སྟོན་པ་འདས་ནས་ཡུན་རིང་མ་སོང་བར་དཔོན་གྱད་པ་དང་ཟུར་ཁ་ཆོས་གྲགས་སོགས་དད་ལྡན་མང་པོས་སྤྱིན་བདག་ཞུས་ཏེ་དབུ་རྩེ་ཀ་གཉིས་མའི་ནུབ་ངོས་སུ་ཀ་བ་བཅུ་དྲུག་ཡོད་པའི་དཀོར་ཁང་སྒོ་ལྷོ་ཕྱོགས་སུ་གཏད་པ་ཐོག་སོ་གཉིས་ཡོད་པ་ཞིག་བཞེངས། དབུ་རྩེ་ཀ་གཉིས་མ་བཞེངས་ནས་ལོ་དགུ་བཅུ་གོ་གཉིས་སོང་བ་རབ་བྱུང་གཉིས་པའི་ས་འབྲུག(༡༡༤༨)ལོར་ཞང་འོད་འཇོ་བ་རྭ་སྒྲེང་གི་གདན་སར་ཕེབས་ནས་ལོ་བཅུ་གཉིས་བར་བསྐྱངས་ཏེ་དེའི་རིང་ཞང་འཕྲང་ཀ་བེར་ཆུང་གི་ཡང་ཚ་དཔོན་སྲི་བོ་གཞོན་ཚུལ་གྱིས་སྤྱིན་བདག་བྱས་ཏེ་དབུ་རྩེ་ཀ་བ་ཉི་ཤུ་རྩ་བཞི་ཡོད་པ་བཞེངས་ཤིང་། དེའི་ཤིང་ཆ་རྣམས་ནགས་ཤོད་ཀ་རོང་ནས་དྲངས། དེ་རྗེས་ཞང་འོད་འཇོ་བའི་སློབ་མ་ཡོན་བརྩོན་འགྲུས་རྡོ་རྗེས་སྤྱིན་བདག་བྱས་ཏེ་དབུ་རྩེ་ཀ་བཞི་མ་བཞེངས། དེ་ནས་རབ་བྱུང་བཞི་པའི་ལྕགས་བྱི(༡༢༤༠)ལོར་སོག་པོའི་དམག(འདི་མོང་གོལ་གྱི་རྒྱལ་པོ་གོ་དན་གྱིས་བོད་དུ་བཏང་བའི་དམག་དེ་མིན་ཞེས་ཏཱ་ལའི་བླ་བྲང་སྐུ་ཕྲེང་ལྔ་པས་གསུངས་པས་དམག་འདི་མོང་གོལ་གྱི་རྒྱལ་པོ་སུས་བཏང་བའི་དམག་ཡིན་མིན་སྐོར་ཞིབ་འཇུག་མཛད་དགོས)བོད་དུ་འབྱོར་ནས་འཕན་པོ་རྒྱལ་ལྷ་ཁང་སོགས་དགོན་པ་མང་པོ་མེར་བསྲེགས་སྐབས་རྭ་སྒྲེང་དགོན་འདིར་སྐུ་གསུང་ཐུགས་རྟེན་མང་ཆེ་བ་ཚིག་ནས་ཇོ་བོ་ འཇམ་དཔལ་རྡོ་རྗེ་དང་། སྒྲོལ་མ་གསུང་བྱོན། བླ་མ་གསེར་གླེང་པའི་གདུང་ཁང་དངུལ་གདུགས་ཅན་ཆེ་ཆུང་། རྒྱ་དཔེ་ཁག ཐུགས་དམ་གཤིན་རྗེ་གཤེད་ཀྱི་སྐུ་ཐང་བཅས་མེས་གཏན་ནས་མ་ཚིག་པར་ལུས་ཞེས་ཡོངས་སུ་གྲགས། དེ་རྗེས་རབ་བྱུང་བཞི་པའི་ལྕགས་ཡོས(༡༢༣༡)ལོར་བྱ་བཏང་རིན་ཆེན་བཟང་པོ་དང་། འཇམ་དབྱངས་རིན་ཆེན་གྲགས་གཉིས་ཀྱིས་གཙུག་ལག་ཁང་ཉམས་གསོ་གསར་བཞེངས་མཛད། རབ་བྱུང་བཅུ་གཅིག་པའི་ལྕགས་སྟག(༡༦༥༠)ལོར་ཏཱ་ལའི་བླ་མ་སྐུ་ཕྲེང་ལྔ་པས་མཆོད་ཁང་ཀ་བ་བརྒྱད་ཅུ་དང་ཡང་ཐོག་ཏུ་གསེར་ཟངས་ཀྱི་རྒྱ་ཕིབས་ཆེ་ཆུང་གཉིས། གྲྭ་ཤག་བདུན་ཅུ་ལྷག་ཙམ་གསར་བསྐྲུན་ཐོག དགེ་འདུན་ཞལ་གྲགས་སུམ་བརྒྱ་ལྷག་ཙམ་བར་འཕེལ་རྒྱས་བཏང་ཞིང་། མཆོད་གཞིས་སུ་མི་སེར་ཐེམ་དུད་ཤོག་ཁ་བཅུ་གཉིས་ཀྱི་བདག་དབང་གནང་། རྭ་སྒྲེང་དགོན་པ་འདི་ཉིད་དེ་སྔོན་བོད་ས་གནས་སྲིད་གཞུང་བཙུགས་པ་ནས་གཞུང་སྐྱོང་དགོན་པའི་ཁོངས་སུ་གཏོགས་པ་ལས། དགའ་ལྡན་ཁྲི་ཐོག་ལྔ་བཅུ་ང་བཞི་པ་ངག་དབང་མཆོག་ལྡན་གྱིས་ཡུན་རིང་བར་ཏཱ་ལའི་བླ་མ་སྐུ་ཕྲེང་བདུན་པ་བསྐལ་བཟང་རྒྱ་མཚོའི་ཡོངས་འཛིན་གནང་སྟེ། སྐུ་མ་འདས་གོང་ཙམ་དུ་རྭ་སྒྲེང་དགོན་པ་སྒེར་འཛིན་དུ་གསོལ་རས་ཞུས་པ་གནང་དོན་ལྟར། རབ་བྱུང་བཅུ་གཉིས་པའི་ས་ལུག(༡༧༣༩)ལོར་ཏཱ་ལའི་བླ་མ་སྐུ་ཕྲེང་བདུན་པས་རྭ་སྒྲེང་དགོན་པ་དེ་བཞིན་ཁོང་ལ་སྒེར་འཛིན་དུ་འབུལ་བ་གནང་ཞིང་། ཁོང་སྐུ་གཤེགས་རྗེས་སྤྲུལ་སྐུ་ཁྲི་ཆིན་བསྟན་པ་རབ་རྒྱས་ལ་ཆིང་རྒྱལ་རབས་ཀྱི་གོང་མ་ཅ་ཆིང་ཁྲི་ལོ་ཉི་ཤུ་པ་རབ་བྱུང་བཅུ་བཞི་པའི་ཤིང་ཕག(༡༨༡༥)ལོར་གོང་མ་ཅ་ཆིང་གིས་སླར་ཡང་རྭ་སྒྲེང་དགོན་པ་དེ་རྭ་སྒྲེང་ཧོ་ཐོག་ཐུ་སྐུ་ཕྲེང་རིམ་བྱོན་ལ་སྒེར་འཛིན་གཏན་འཇགས་སུ་གནང་ དེ་ནས་བཟུང་ཡོངས་འཛིན་ཁྲི་ཆིན་གྱི་སྐུ་ཕྲེང་རིམ་བྱོན་ལ་རྭ་སྒྲེང་སྤྲུལ་སྐུ་ཞེས་པའི་མཚན་ཐོགས་པ་ཡིན། དགོན་པ་འདིར་ཨ་ཏི་ཤ་རང་ཉིད་སྐུ་འཚོ་བཞུགས་སྐབས་བྲིས་གནང་བའི་འདྲ་ཐང་། རྒྱབ་ཡིག་ཏུ་དགེ་བཤེས་ནག་ཚོ་ལོ་ཙྰ་བས་བརྩམས་པའི་ཇོ་བོའི་རྣམ་ཐར་བསྟོད་པ་བརྒྱད་ཅུ་པ་བྲིས་པ་ཡོངས་གྲགས་སུ་འདྲ་ཐང་དབུ་ཡོན་མ་ཟེར་བ་དེ་དང་། ཇོ་བོ་རྗེའི་ཐུགས་དམ་རྟེན་ཇོ་བོ་འཇམ་དཔལ་རྡོ་རྗེ་སོགས་རིན་ཐང་བྲལ་བའི་གནའ་ཤུལ་དངོས་རྫས་མང་པོ་ཡོད་ སྔར་རྭ་སྒྲེང་དུ་གྲྭ་ཁང་སྟོང་། རྟེན་ལུགས་མ་ངོ་མཚར་ཆེ་བ་ལྔ་བཅུ་སྐོར་དང་། ཐང་ཀ་སུམ་སྟོང་དྲུག་བརྒྱ་ལྷག་ཙམ། གསུང་རྟེན་པོ་ཏི་ས་ཡ་བཅུ་ལྷག་ཙམ། གདུང་རྟེན་བདུན་བརྒྱ་དང་བདུན་ཅུ་དོན་ལྔ་ཡོད་ཅེས་རྭ་སྒྲེང་གི་ལོ་རྒྱུས་ལས་བཤད།དུང་དཀར་ཚིག་མཛོད་ཆེན་མོ་༽ལས་བཏུས།


text:
འཁྲུངས་སྐར་དུས་ཆེན་གསུང་བཤད།
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དགུང་གྲངས་ ༨༢ ལ་ཕེབས་པའི་༸སྐུའི་འཁྲུངས་སྐར་མཛད་སྒོའི་ཉིན་བོད་མི་མང་སྤྱི་འཐུས་ལྷན་ཚོགས་ཀྱི་གསུང་བཤད།
༄༅། །འགྲོ་བ་ལྷ་དང་བཅས་པའི་མགོན་སྐྱབས་བླ་ན་མ་མཆིས་པ། ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བདག འཇིག་རྟེན་ཞི་བདེའི་དེད་དཔོན་ཆེན་པོ། བོད་ཀྱི་ལྷ་སྐལ་སྤྱན་རས་གཟིགས་དབང་མིའི་གཟུགས་སུ་བྱོན་པ་ཁམས་གསུམ་ཆོས་ཀྱི་རྒྱལ་པོ། བོད་དང་བོད་མིའི་མགོན་སྐྱབས་དང་བླ་ན་མེད་པའི་དབུ་ཁྲིད། སྤྱི་ནོར་༸གོང་ས་༸སྐྱབས་མགོན་༸རྒྱལ་དབང་སྐུ་ཕྲེང་བཅུ་བཞི་པ་ཆེན་པོ་མཆོག་ལ་གུས་ཕྱག་སྔོན་དུ་ཕུལ་ཏེ་བོད་མི་མང་སྤྱི་འཐུས་ལྷན་ཚོགས་ཀྱི་ཚབ་ཞུས་ཏེ་དགའ་དད་སྤྲོ་གསུམ་གྱི་ངང་འཚམས་འདྲིའི་བཀྲ་ཤིས་བདེ་ལེགས་ཞུ་རྒྱུ་ཡིན། སྐྱེ་འགྲོ་སྤྱི་དང་། …..རྒྱས་པ་འདིར་གཟིགས་རོགས་གནང་།
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཕྱི་ལུགས་དགུང་གྲངས་ ༨༡ ལ་ཕེབས་པའི་ ༸སྐུའི་འཁྲུངས་སྐར་སྲུང་བརྩི་ཞུ་བའི་མཛད་སྒོའི་ཐོག་སྤྱི་འཐུས་ལྷན་ཚོགས་ཀྱི་གསུང་བཤད།
༄༅། །དེ་རིང་ནི་བོད་ཁ་བ་གངས་ཅན་ལྗོངས་ཀྱི་སྐྱེ་འགྲོ་རྣམས་ཀྱི་ལྷ་སྐལ་རྒྱལ་ཀུན་སྙིང་རྗེའི་རང་གཟུགས་འཕགས་མཆོག་སྤྱན་རས་གཟིགས་དབང་མི་ཡི་རྣམ་པར་རོལ་པ། ཁམས་གསུམ་ཆོས་ཀྱི་རྒྱལ་པོ། འཇིག་རྟེན་ཞི་བདེའི་དེད་དཔོན། ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བདག བོད་མི་ཡོངས་ཀྱི་མགོན་སྐྱབས། བླ་ན་མེད་པའི་དབུ་ཁྲིད། སྤྱི་ནོར་༸གོང་ས་༸སྐྱབས་མགོན་༸རྒྱལ་བའི་དབང་པོ་ཐམས་ཅད་མཁྱེན་ཅིང་གཟིགས་པ་ཆེན་པོ་མཆོག་སྔོན་གྱི་ཐུགས་བསྐྱེད་སྨོན་ལམ་དང་། …..རྒྱས་པ་འདིར་གཟིགས་རོགས་གནང་།
༄༅། །སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཕྱི་ལུགས་དགུང་གྲངས་ ༨༠ ཐམ་པར་ཕེབས་པའི་ ༸སྐུའི་འཁྲུངས་སྐར་སྲུང་བརྩི་ཞུ་བའི་མཛད་སྒོའི་ཐོག་བོད་མི་མང་སྤྱི་འཐུས་ལྷན་ཚོགས་ཀྱི་གསུང་བཤད།
དེ་རིང་བོད་རྒྱལ་ལོ་ ༢༡༤༢ རབ་བྱུང་བཅུ་བདུན་པའི་ཤིང་ལུག་ལོའི་ཟླ་ ༥ ཚེས་ ༢༠ དང། ཕྱི་ལོ་ …..རྒྱས་པ་འདིར་གཟིགས་རོགས་གནང་།
༢༠༡༤ ལོའི་སྤྱི་ནོརྋགོང་ས་ྋསྐྱབས་མགོན་ཆེན་པོ་མཆོག་གི་འཁྲུངས་སྐར་དུས་ཆེན་ཐོག་སྤྱི་འཐུས་ལྷན་ཚོགས་ཀྱི་གསུང་བཤད།
༄༅། །དེ་རིང་འདིར་ལོ་ངོ་བརྒྱ་ཕྲག་མང་པོའི་བྱུང་རབས་དང་། རིག་གཞུང་། མངའ་དབང་ལྡན་པའི་བོད་མི་རིགས་ཀྱི་མངོན་འདོད་ལས། བོད་ཀྱི་ལྷ་སྐལ་འཕགས་མཆོག་སྤྱན་རས་གཟིགས་མིའི་རང་གཟུགས་སུ་བྱོན་པ། ཁམས་གསུམ་ཆོས་ཀྱི་རྒྱལ་པོ། འཇིག་རྟེན་ཞི་བདེའི་དེད་དཔོན། ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བདག …..རྒྱས་པ་འདིར་གཟིགས་རོགས་གནང་།
༢༠༡༣ ལོའི་སྤྱི་ནོརྋགོང་ས་ྋསྐྱབས་མགོན་ཆེན་པོ་མཆོག་གི་འཁྲུངས་སྐར་དུས་ཆེན་ཐོག་སྤྱི་འཐུས་ལྷན་ཚོགས་ཀྱི་གསུང་བཤད།
༄༅། །དེ་རིང་ནི་འཕགས་པ་སྤྱན་རས་གཟིགས་དབང་མིའི་གཟུགས་སུ་བྱོན་པ་ཁམས་གསུམ་ཆོས་ཀྱི་རྒྱལ་པོ། འཇིག་རྟེན་ཞི་བདེའི་དེད་དཔོན་དང། ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བདག བོད་མི་ཡོངས་ཀྱི་མགོན་སྐྱབས་དང། བླ་ན་མ་མཆིས་པའི་དབུ་འཁྲིད་སྤྱི་ནོར་༸གོང་ས་༸སྐྱབས་མགོན་༸རྒྱལ་དབང་སྐུ་ཕྲེང་བཅུ་བཞི་པ་ཆེན་པོ་མཆོག་གི་༸སྐུའི་འཁྲུངས་སྐར་གྱི་དུས་ཚེས་ཁྱད་པར་ཅན་ཡིན། མགོན་པོ་གང་ཉིད་སྐྱེ་འགྲོ་སྤྱི་དང། ཁྱད་པར་གང་ཉིད་ཀྱི་གདུལ་ཞིང་དུ་བདག་གིར་བཞེས་པའི་བོད་ཁ་བ་གངས་ཅན་ལྗོངས་ཀྱི་སྐྱེ་འགྲོ་རྣམས་ཀྱི་སླད་བོད་རབ་བྱུང་ …..རྒྱས་པ་འདིར་གཟིགས་རོགས་གནང་།
༢༠༡༢ལོའི་སྤྱི་ནོརྋགོང་ས་ྋསྐྱབས་མགོན་ཆེན་པོ་མཆོག་གི་འཁྲུངས་སྐར་དུས་ཆེན་ཐོག་སྤྱི་འཐུས་ལྷན་ཚོགས་ཀྱི་གསུང་བཤད།
༄༅། །དེ་རིང་འགྲོ་བ་ལྷ་དང་བཅས་པའི་མགོན་སྐྱབས་བླ་ན་མ་མཆིས་པ། ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བདག འཇིག་རྟེན་ཞི་བདེའི་དེད་དཔོན་ཆེན་པོ། བོད་ཀྱི་ལྷ་སྐལ་སྤྱན་རས་གཟིགས་དབང་མིའི་གཟུགས་སུ་བྱོན་པ་ཁམས་གསུམ་ཆོས་ཀྱི་རྒྱལ་པོ། བོད་དང་བོད་མིའི་མགོན་སྐྱབས་དང་བླ་ན་མེད་པའི་དབུ་འཁྲིད། སྤྱི་ནོར་༸གོང་ས་༸སྐྱབས་མགོན་༸རྒྱལ་དབང་སྐུ་ཕྲེང་བཅུ་བཞི་པ་ཆེན་པོ་མཆོག་གི་༸སྐུའི་འཁྲུངས་སྐར་གྱི་དུས་བཟང་འདིར་ཕེབས་པའི་སྐུ་མགྲོན་ཡོངས་ལ། གུས་ཀྱིས་བོད་མི་མང་སྤྱི་འཐུས་ལྷན་ཚོགས་ཀྱི་ཚབ་ཞུས་ཏེ་དགའ་སེམས་འཁོལ་བའི་ངང་འཚམས་འདྲིའི་བཀྲ་ཤིས་བདེ་ལེགས་ཞུ་རྒྱུ་ཡིན། …..རྒྱས་པ་འདིར་གཟིགས་རོགས་གནང་།
༢༠༡༡ ལོའི་སྤྱི་ནོརྋགོང་ས་ྋསྐྱབས་མགོན་ཆེན་པོ་མཆོག་གི་འཁྲུངས་སྐར་དུས་ཆེན་ཐོག་སྤྱི་འཐུས་ལྷན་ཚོགས་ཀྱི་གསུང་བཤད།
དེ་རིང་འགྲོ་བ་ལྷ་དང་བཅས་པའི་མགོན་སྐྱབས་བླ་ན་མ་མཆིས་པ་ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བདག འཇིག་རྟེན་ཞི་བདེའི་དེད་དཔོན་ཆེན་པོ། གཞིས་བྱེས་བོད་མི་ཡོངས་ཀྱི་བླ་ན་མ་མཆིས་པའི་དབུ་ཁྲིད་སྤྱི་ནོར་ྋགོང་ས་ྋསྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་གི་ྋསྐུའི་འཁྲུངས་སྐར་དུས་ཆེན་གྱི་རྟེན་འབྱུང་མཛད་སྟོན་མཚར་དུ་དངར་བ་སྐྱོང་བཞིན་པའི་དུས་བཟང་འདིར་ཕེབས་པའི་སྐུ་མགྲོན་ཡོངས་ལ། གུས་ཀྱིས་བོད་མི་མང་སྤྱི་འཐུས་ལྷན་ཚོགས་ཀྱི་ཚབ་ཞུས་ཏེ་ཡིད་སྤྲོའི་ངང་འཚམས་འདྲིའི་བཀྲ་ཤིས་བདེ་ལེགས་ཞུ་རྒྱུ་ཡིན། མགོན་པོ་གང་ཉིད་བོད་རབ་བྱུང་ ༡༦ པའི་ཤིང་ཕག་ཟླ་ ༥ …..རྒྱས་པ་འདིར་གཟིགས་རོགས་གནང་།
བོད་རྒྱལ་ལོ་༢༡༣༧ཕྱི་ལོ་༢༠༡༠ཟླ་༧ཚེས་༦ཉིན་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གི་ྋསྐུའི་འཁྲུངས་སྐར་དུས་ཆེན་ཐོག་བོད་མི་མང་སྤྱི་འཐུས་ལྷན་ཚོགས་ཀྱི་གསུང་བཤད།
དེ་རིང་འདི་གར་བོད་འབངས་ཡོངས་ཀྱི་མེ་ཏོག་གང་ལ་ཕོག་པའི་ལྷ་སྐལ། འཕགས་མཆོག་ཕྱག་ན་པདྨོའི་རྣམ་སྤྲུལ་སྡོམ་གསུམ་ངུར་སྨྲིག་འཛིན་པ། རང་རེའི་ཆོས་སྲིད་གཉིས་ཀྱི་བླ་ན་མ་མཆིས་པའི་དབུ་ཁྲིད། འཛམ་གླིང་ཞི་བདེའི་དེད་དཔོན་ཆེན་པོ་༸གོང་ས་ལྷ་མིའི་རྣམ་འདྲེན་༸སྐྱབས་མགོན་༸ རྒྱལ་བའི་དབང་པོ་ཐམས་ཅད་མཁྱེན་ཅིང་གཟིགས་པ་ཆེན་པོ་མཆོག་ཕྱི་ལུགས་ལྟར་དགུང་ གྲངས་༧༤ ལ་ཕེབས་པའི་༸སྐུའི་འཁྲུངས་སྐར་དུས་ཆེན་ཁྱད་འཕགས་ཀྱི་མཛད་སྒོ་ཚར་དུ་དངར་བ་ སྐྱོང་བཞིན་པའི་སྐབས་འདིར་༸མགོན་པོ་གང་ཉིད་དངོས་སུ་ཞབས་ཀྱི་པདྨོ་རྣམ་པར་ …..རྒྱས་པ་འདིར་གཟིགས་རོགས་གནང་།
བོད་རྒྱལ་ལོ་༢༡༣༧ཕྱི་ལོ་༢༠༠༩ཟླ་༧ཚེས་༦ཉིན་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གི་ྋསྐུའི་འཁྲུངས་སྐར་དུས་ཆེན་ཐོག་བོད་མི་མང་སྤྱི་འཐུས་ལྷན་ཚོགས་ཀྱི་གསུང་བཤད།
༄༅། །དེ་རིང་འདིར་འགྲོ་བ་ལྷ་དང་བཅས་པའི་མགོན་སྐྱབས་བླ་ན་མ་མཆིས་པ་ས་སྟེང་རྒྱལ་ བསྟན་ཡོངས་རྫོགས་ཀྱི་མངའ་བདག གངས་ལྗོངས་སྐྱེ་འགྲོ་ཀུན་གྱི་མེ་ཏོག་གང་ལ་ཕོག་པའི་ལྷ་སྐལ། རང་རེའི་ཆོས་སྲིད་གཉིས་ཀྱི་བླ་ན་མེད་པའི་དབུ་ཁྲིད། བོད་མི་མང་སྤྱི་འཐུས་ཚོགས་གཙོ་མཆོག་ནས་སྤྱི་འཐུས་ཀྱི་གཏམ་བཤད་གནང་བཞིན་པ། འཇིག་རྟེན་ཞི་བདེའི་དེད་དཔོན། ༸གོང་ས་ལྷ་མིའི་རྣམ་འདྲེན་༸སྐྱབས་མགོན་༧རྒྱལ་བའི་དབང་པོ་ཐམས་ཅད་མཁྱེན་ཅིང་ …..རྒྱས་པ་འདིར་གཟིགས་རོགས་གནང་།
བོད་རྒྱལ་ལོ་ ༢༡༣༥ ཕྱི་ལོ་ ༢༠༠༨ སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གི་སྐུའི་འཁྲུངས་སྐར་དུས་ཆེན་ཐོག་བོད་མི་མང་སྤྱི་འཐུས་ལྷན་ཚོགས་ཀྱི་ཡོངས་ཁྱབ་གསུང་བཤད།
༄༅། །དེ་རིང་འདིར་འགྲོ་བ་ལྷ་དང་བཅས་པའི་མགོན་ྋསྐྱབས་བླ་ན་མ་མཆིས་པ་ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བདག གངས་ལྗོངས་སྐྱེ་འགྲོ་ཀུན་གྱི་མེ་ཏོག་གང་ལ་ཕོག་པའི་ལྷ་སྐལ། རང་རེའི་ཆོས་སྲིད་ལུགས་གཉིས་ཀྱི་དབུ་ཁྲིད། འཇིག་རྟེན་ཞི་བདེའི་དེད་དཔོན་ཆེན་པོ། ྋགོང་ས་ལྷ་མིའི་རྣམ་འདྲེན་ྋསྐྱབས་མགོན་ྋརྒྱལ་དབང་ཐམས་ཅད་མཁྱེན་ཅིང་གཟིགས་པ་ཆེན་པོ་སྐུ་ཡི་ཕྲེང་བ་བཅུ་བཞི་པ་མཆོག་གི་འཁྲུངས་སྐར་དུས་དྲན་མཛད་སྒོ་ཚར་དུ་དངར་བ་སྐྱོང་བཞིན་པའི་སྐབས་འདིར་ཕེབས་བཞུགས་གནང་བའི་སྐྱབས་གནས་དགེ་འདུན་གྱི་སྡེ་དང༌། ཡབ་གཞིས་སྐུ་འཁོར་རྣམ་པ། བཙན་བྱོལ་བོད་གཞུང་གི་མང་གཙོའི་ཀ་བ་གསུམ་གྱི་མཛད་གཙོ་ལས་ཟུར་རྣམ་པས་དབུས་གཞུང་ཞབས་ལས་ཟུར་རྣམ་པ། …..རྒྱས་པ་འདིར་གཟིགས་རོགས་གནང་།